
— Cum se numește? 

— Sinclair. Cindy Sinclair. 

— Şi a fost căsătorită cu Sumner timp de un an? 

— Ea l-a părăsit, exact cu o săptămână înainte de a 
fi arestat de poliţie. Divorțul a fost pronunţat în timp 
ce el se afla în închisoare. 

— Crezi că era la curent cu planurile fostului ei soţ? 

Faţa suptă a bărbatului așezat în spatele imensului 
birou schiţă un zâmbet larg, un fel de rictus redutabil. 

— Acesta este motivul pentru care îţi încredințez 
treaba asta, Garrison. Cu scopul să afli acest lucru. 

Jay Garrison clătină din cap, învârtindu-se prin 
cameră ca un animal în cușcă. Patru luni trecuseră de 
la ultima sa misiune. A fost o perioadă lungă. Destul 
pentru a-i slăbi reflexele, pentru a-i altera instinctul de 
supravieţuire. 


Dar ei nu înțelegeau asta. Pretindeau că aceste 
patru luni de odihnă erau indispensabile pentru a ieși 
dintr-un rol și să revină la realitate. Tot după părerea 
lor, scurtarea acestei perioade de tranziţie între două 
misiuni putea antrena riscuri inutile. Riscul ca agenţii 
să-şi uite pentru totdeauna adevărata lor identitate. 

Asta se întâmpla uneori. Se zvonea că un spital era 
ocupat de vechi agenţi cu mintea tulburată care 
rămâneau convinși că sunt indivizi de fapt imaginari. 
Acesta era pericolul la care se expuneau toți acești 
oameni a căror meserie consta în a lucra sub 
acoperire, a intra în pielea unui personaj imaginat în 
întregime pentru nevoile unei anchete. 

Un pericol printre atâtea altele. Fiindcă cele patru 
luni de readaptare erau și mai primejdioase. Fără 
ocupaţie, gândești prea mult; priveşti ore în şir în 
tavan, întrebându-te ce rost au toate astea; reflectezi la 
tot ce a trebuit să sacrifici, să abandonezi, în numele 
dreptăţii și al justiției. 

— Vorbeşte-mi despre ea, spuse în sfârșit Garrison. 

— Tot ce ai nevoie să știi se găseşte în dosarul ei. Ai 
putea să arunci o privire în el, astă seară, în avion. 

— În seara asta? 

— Sumner nu-și va pierde timpul. Îmi trebuie un 
om la faţa locului, acum. 

Garrison ar fi vrut să se debaraseze de neliniștea 
care-l cuprindea. De data asta, îngrijorarea lui era 
profundă, aproape dureroasă din punct de vedere fizic. 

— Am răsfoit dosarul lui Sumner, în dimineaţa 
aceasta. Nu este altceva decât un hoț mărunt, un 
escroc obișnuit care face pe șantajistul, când are 
ocazia. De ce te interesează atât de mult? 

— Rolf Proctor, îți spune ceva? 

— Spargerea de la uzina de armanent din Oakfield, 
de acum patru ani? Proctor a furat cât să echipeze o 
adevărată mică armată și nimic n-a fost regăsit vreodată. 

— Rămâne încă de dovedit că Proctor este 
amestecat în această spargere. Muncisem luni de zile 
pentru a ne infiltra în bandă și să facem un om de-al 
nostru să treacă drept traficant de arme. Din păcate, în 
momentul când să-l prindem pe Proctor cu mâța-n 
sac, agentul nostru a fost descoperit. 

Privirea întunecată și pătrunzătoare a lui Spence 
O'Dell arunca fulgere. 

— Proctor începuse să devină bănuitor, când poliţia 
locală a venit și l-a arestat pentru o poveste ridicolă cu 
droguri. 

— Aşadar este în închisoare, iar armele sunt încă de 
negăsit, conchise Jay. 

O'Dell strânse din dinți. 

— Sunt cinci ani când aştept, de când îl supraveghez, 
știind că va acţiona mai devreme sau mai târziu. 

— Crezi că a sosit momentul? 

— Circulă zvonul că o mare cantitate de arme este 
de vânzare. Fără îndoială, este marfa furată de la 
Oakfield. 


— Ce rol joacă Sumner în această afacere? 

— Intermediar. I-a propus lui Proctor să-i găsească 
un cumpărător. Când Proctor a fost închis, Sumner s-a 
dat la fund un timp, apoi a apărut din nou, încercând 
să relanseze vânzarea. A fost arestat la rândul lui, dar 
pentru comerț cu mașini furate! 

O'Dell avu un râs sec. 

— Este o poveste de nebuni, de la început! Toate 
aceste personaje ale lumii interlope au căzut ca muștele 
fără să putem pune niciodată mâna pe armele furate. 

— Dar, dacă Sumner este în spatele gratiilor... 

— Am aranjat intenţionat să fie eliberat pe cuvânt. 
Cum luase legătura cu Proctor încă de când era în 
închisoare, am hotărât să-l punem în libertate și să-l 
ținem sub strictă supraveghere, până când ne va 
conduce drept la locul unde sunt armele. 

Jay Garrison își miji ochii. 

— Şi atunci? 

— l-am pierdut urma, răspunse O'Dell cu o voce 
tremurând de furie. 

— Crezi că va lua legătura cu soţia sa? 

— Exact. Şi vreau să fii la faţa locului când va da 
semn de viață, înţelegi? Atunci, ne vei preveni. 

— Altceva? 

— Nu. Asta-i tot. sub nici un — spun bine nici un — 
pretext, nu-l arestezi, sau nu-ți dezvălui acoperirea, 
este clar? Ne anunti, stai cu ochii pe el, dar nu-l atingi. 

Faţa lui O'Dell era de gheaţă. 

— Un Singur pas greșit, Garrison, o singură 
greșeală, și te sugrum cu mâinile mele. 

Jay îşi înclină capul cu un aer bănuitor. 

Ceva nu se potrivea. O'Dell nu-i spunea totul. 

— Ştim că Sumner i-a scris fostei sale soţii în acești 
ultimi cinci ani, continuă O'Dell. Știm de asemenea că 
a luat legătura cu un anume Frank Wyman — un fost 
deținut care l-a cunoscut pe Proctor în închisoare. 

— Care este legătura? 

— Vei fi acolo pentru a găsi răspuns la acest gen de 
întrebări, Garrison. 

Jay îşi încruntă sprâncenele. Hotărât lucru, toate 
astea nu prevesteau nimic bun. 

Pe biroul lui O'Dell, dosarul lui Cindy Sinclair era 
deschis. Timp de o clipă, Garrison avu impresia că 
întâlnește ochii verzi ai tinerei femei a cărei fotografie 
era la vedere. Tulburat, își întoarse privirea. 

— ÎL vreau pe Proctor, reluă O'Dell cu o hotărâre 
rece. 

„Iată-ne ajunși la problemă” se gândi Jay. Nu era 
vorba de arme, ci de om. O'Dell nu putea suporta 
eșecul. Această misiune depășea limitele legii, ordinei 
și justiţiei. Era o reglare personală de conturi. 

— Nu-mi place asta, O'Dell. Îmi ascunzi ceva. 

Un timp, cei doi bărbaţi se priviră fără să clipească. 
Se cunoșteau prea bine pentru a încerca să se înșele 
unul pe altul. Lucrau de prea mult timp împreună. 

— N-ai nevoie să ştii mai mult, Garrison. 

— De ce să mă trimiti pe o pistă nesigură, de vreme 
ce aș putea să fiu mai folositor în altă parte. Nu sunt 
singurul agent disponibil. 

— Nu, dar tu ești cel mai bun, sublinie O'Dell 
susținând privirea interlocutorului său. 

— Care este acoperirea mea, de data asta? 

— Ebenist, specialist în mobilă fină. Cindy Sinclair 
conduce o mică întreprindere și folosește cinci 
oameni cu normă întreagă: trei muncitori care se 
ocupă de lucrările de dulgherie și de mobilă de lux și 
doi arhitecţi de interior însărcinaţi cu decoraţiunile și 
mobilierul. Pentru tot ce reprezintă instalaţii, 
electricitate și altele, face apel la mână de lucru din 
exterior. Şi pentru lucrări mari, angajează în plus 
muncitori în funcţie de nevoile sale. 

— Cum poţi fi sigur că mă va primi? 

— Pastime Restauration — societatea ei — a acceptat 
să restaureze un conac victorian. Un vecin l-a 
cumpărat pentru a-l transforma în hotel. Sinclair a 
promis că totul va fi gata în două luni, dar întâmpină 
greutăţi în găsirea personalului în acest moment. Ea va 
accepta pe oricine care ştie să ţină un ciocan și un 
fierăstrău în mână. 

O'Dell avu un surâs satisfăcut. 

— Cu trecutul tău în construcţii, eşti omul potrivit. 

Jay se postă în faţa ferestrei. 

— N-am mai lucrat în lemn de ani de zile, spuse el 
cu o voce gravă. De la... moartea tatălui meu. 

„Asasinarea tatălui tău”, îi murmură o voce la ureche. 

Revăzu brusc cufărașul care conţinea superba 
colecţie de scule de tâmplar de mobilă fină. După 
doisprezece ani de când îl închisese într-un dulap din 
apartamentul său din Fort Worth, nu se hotărâse să-l 
deschidă. 

Scutură din cap și se întoarse spre O'Dell. 

— Sunt complet ruginit. 

— Îţi vei reveni. N-ai de ales, Garrison. Apropie-te 
de această femeie și n-o părăsi o clipă. 

Privirea lui Jay se aventură din nou spre fotografia 
tinerei femei. Ochii ei mărginiți de gene dese — ochi 
de jad în fundul cărora strălucea o licărire poznașă — 
s-ar fi spus că-l priveau. Gura ei cu buzele roșii și 
frumos desenate, părea că-i zâmbește. Emana din ea 
un amestec straniu de forță și vulnerabilitate. 

Jay se cufundă în acești ochi veseli, incapabil să se 
sustragă farmecului unei expresii atât de malițioase. 
Apoi întârzie din nou asupra buzelor abia 
întredeschise care-i șopteau — poate...— cuvinte 
tandre la ureche, cuvinte care i se adresau doar lui... 

El se încordă. 

Dar nu mai era neliniștea care preceda începutul 
fiecărei misiuni. De data asta, era diferit. Ca un 
sentiment bizar de trădare... 

Capitolul 1 


— Nu este decât un păienjeniș de minciuni! 

Cindy se îndepărtă de fereastră și-l fixă pe 
interlocutorul ei. 

— Cunoști poziţia mea faţă de această problemă, 
Bill. Nu tolerez să fiu minţită. 

— În fine, Cindy, fii rezonabilă! exclamă Bill Taft, în 
culmea exasperării. A mintit, fie! Dar este cel mai bun 
ebenist al nostru. Avem deja o întârziere considerabilă 
din cauza lipsei mâinii de lucru. Nu ne putem permite 
să concediem un muncitor în acest moment. 

— Wyman nu mai lucrează pentru mine, ai înțeles? 
Vreau să părăsească aceste locuri până diseară. 

— Dar... 

— Discutia este încheiată, Bill. Putin mă interesează 
dacă este singurul ebenist din tot statul Oregon. Eu nu 
angajez oameni fățarnici. Dacă ar fi fost sincer cu 

mine, ar fi fost altceva. Dar să-mi spună că și-a petrecut 
trei ani în Anglia renovând conace vechi... Trei ani în 
umbra unei închisori, da! 

Scutură din cap și se întoarse din nou spre 
fereastră. 

— Bill, sunt gata să accept orice, cu condiţia să mi 
se spună adevărul. 

— Încăpățânarea ta ne va costa foarte scump, Cindy. 
Tocmai începem să fim cunoscuţi în regiune... 

— Pastime Restauration este societatea mea, spuse 
Cindy. Și eu decid cine lucrează pentru mine. Frank 
Wyman nu mai face parte din această echipă, asta este 
tot. Sunt destul de clară? 

Bill susținu privirea tinerei femei, fierbând de furie. 
Apoi abandonă partida, ridicând din umeri. 

— Îi voi transmite. 

El se ridică, dar expresia lui exprima limpede 
dezaprobarea și Cindy își înăbuși un oftat. 

— Știu, Bill..., murmură ea cu voce obosită. Și 
poate că ai dreptate. Dar trebuie să mă protejez. Toată 
viața am fost minţită. Nu voi mai accepta nici o 
minciună. Nici una. Niciodată. 

Bill își strânse buzele. 

— Au trecut şase luni, Cindy. Cât timp îi vei mai face 
să plătească? Fie, ar fi trebuit să-ţi spună adevărul. Au 
făcut doar ceea ce credeau că este mai bine pentru 
tine, ca toţi părinții... 

— Aceștia nu sunt părinţii mei! I-o reteză Cindy cu 
violență. Părinţii mei sunt morți. Cel puţin... mama 
este moartă. 


Ea întoarse capul. 

— Să vorbim despre altceva, vrei? 

— Nu! Nu poţi să eviti la nesfârşit subiectul. Cindy, 
te cunosc dintotdeauna. Eşti ca o fiică pentru mine. 
Nu mai suport să te văd suferind pentru o poveste 
care durează de... 

— Bill... 

— Mama ta n-a avut de ales. 

— Ar fi putut să mă crească ea însăși în loc să mă dea 
surorii sale ca pe un căţeluș. 

— Marylin avea șaisprezece ani când te-a născut. 
Pentru numele lui Dumnezeu, Cindy, fii rezonabilă. Ar 
trebui, dimpotrivă, să te bucuri că unchiul și mătușa ta 
te-au adoptat. Altfel ai fi ajuns să crești la un orfelinat. 

El își puse pe cap casca de șantier. 

— Evelyne și Tom Pattison nu sunt poate părinţii 
tăi, Cindy, dar te iubesc. 

Se îndreptă spre ușă şi o deschise mânios. 

— Cine se ocupă de găsirea unui alt lucrător, tu sau eu? 

— Mă ocup eu. 

EI clătină din cap și plecă. 

Cindy îl urmări cu privirea. Își regreta deja 
nerăbdarea. Totuşi, ştia că nimic şi nimeni nu putea 
s-o facă să se răzeândească. 

Cu un oftat, se îndreptă spre vechea masă care-i 
servea drept birou și se așeză în fața planurilor 
parterului conacului. Le examină un moment cu un 
aer gânditor și clătină din cap cu un aer mulțumit. 

O dată terminat, hotelul lui Brian Renfrew va fi o 
adevărată bijuterie în cel mai pur stil victorian. 
Renfrew nu se uita la cheltuieli și pretindea ca fiecare 
detaliu original să fie respectat cu exactitate. Această 
grijă pentru fidelitate nu costa numai bani: le lipsea 
timpul. Aveau deja trei săptămâni de întârziere faţă de 
graficul lucrărilor. Concedierea lui Wyman nu va 
îmbunătăţi situaţia... 

Numai că în ochii lui Cindy Sinclair, anumite 
lucruri nu sufereau nici un compromis: aștepta să i se 
spună întotdeauna adevărul, oricare ar fi fost 
împrejurările. La urma urmei, nu era prima dată când 
se aflau în întârziere. Vor găsi ei un ebenist pentru a-l 
înlocui pe Wyman. 


Motocicleta vâjâia şi se înclină uşor în timp ce Jay 
lua virajul. El rula fără cască — riscând să atragă furia 
poliției sau să-şi spargă capul în caz de cădere — pentru 
plăcerea de a simţi vântul răvășindu-i părul. Voia să 
savureze această impresie de libertate. 

Jay nu mai condusese motocicleta de luni de zile. 
Ce bine îi făcea să încalece din nou acest vehicul 
sălbatic! Era singur pe lume cu maşina sa sub cerul 
albastru. 

Putea cu ușurință să uite de sine pe aici, să se lase 
în voia sortii, să se ofere mângâierii plăcute a soarelui, 
să inspire parfumul greu și cald al pădurii de pini și să 
pretindă că nu există nimic altceva. 

O clipă, ezită la o bifurcaţie spre sud. La urma 
urmei, nimeni nu și-ar face griji. Cu excepţia lui 
O'Dell, poate, pentru timpul de a găsi un înlocuitor... 
Jay se gândi deodată dacă nu era timpul să dispară, 
să-și refacă o nouă viaţă. 

N-ar, fi dificil. După zece ani — deja! — de când juca 
roluri de acoperire, de când trăia vieţi imaginare, îi era 
din ce în ce mai greu să-și amintească cine era cu 
adevărat „Jay Garrison”. Îi era de asemenea la fel de 
greu să justifice minciunile și trădările la care recursese, 
chiar dacă nu căuta decât să apere justiţia și ordinea. 

Atunci, de ce să nu lase totul baltă și să pornească 
din nou de la zero? Putea să-și construiască o viaţă 
normală de data asta, să întemeieze o familie, să 
cumpere o căsuţă cu un petec de pajiște. Ar avea în 
sfârșit o viață simplă și echilibrată, iluminată de 
privirea iubitoare a unei femei. 

Imediat, faţa lui Cindy Sinclair apăru în faţa lui. Din 
ajun, trebuie să fi scos fotografia ei din dosar de peste 

zece ori, ca şi cum nu putea suporta să-și i-a ochii de 
la ea. În această noapte, chiar o visase. ÎI fixa cu ochii 
ei verzi, surâzând cu acel zâmbet ușor poznaș și tainic 
care-l fascina. Brusc, se trezise transpirat, confuz, 
tulburat, cu mintea plină de ea... 

Un fulger cenușiu și alb traversă atunci drumul din 
faţa lui. Jay viră violent, frânând și luptând să păstreze 
controlul motocicletei în timp ce roata din spate 
derapa periculos, oprindu-se în cele din urmă într-un 
nor de pietriș și de praf... 

El scoase o înjurătură. Apoi aruncă o privire în 
spatele lui, așteptându-se să găsească un iepure mort. 
Dar animalul imprudent, bine sănătos în cealaltă 
parte, a drumului ridică urechile și apoi dispăru brusc 
în desișuri. 

Jay începu să râdă și scutură din cap. Iată ce se 
întâmplă dacă visezi! N-ar fi fost o ironie să 
supraviețuiască ani de zile în misiuni periculoase 
pentru ca în cele din urmă să-și frângă gâtul încercând 
să evite un iepure? 

El inspiră adânc și își consultă ceasul. Era aproape 
ora. 

Motorul urlă înainte de a-și relua huruitul de 
croazieră. Nu mai era timp de îndoieli sau regrete. Din 
nou, Jay Garrison aparţinea Serviciilor Secrete. 
Escapada lui luase sfârșit. 

— Asta-i bună! 

Cindy privi lung portbagajul gol al mașinii sale. În 
ajun, conţinea o roată de rezervă. Era sigură. O văzuse. 
Indiscutabil. O atinsese. Și iată că acolo nu mai era 
nimic. 


Cu mâinile în şolduri, făcu turul vehiculului pentru 
a examina roata din stânga faţă. Dezumflată. Spartă 
sau dezumflată, n-avea importanţă, era efectiv în pană. 

De necrezut! Era rătăcită în mijlocul drumului, în 
întârziere la întâlnirea cu un om pe care nu-l văzuse 
niciodată, la o adresă necunoscută, cu o roată de 
schimbat şi nu se vedea nici un telefon! 

Scoase un suspin adânc și privi în jurul ei. 
Noaptea nu va întârzia să cadă. Totul era liniștit. Pe 
marginea drumului, bâzâitul unei albine zburând din 
floare în floare abia tulbura liniștea. O briză ușoară 
sufla peste vârful arborilor. Și deodată, în depărtare, 
huruitul unei motociclete se auzea din ce în ce mai 
clar. 

Cindy cercetă încă o dată pneul. Sansele de a fi 
salvată de un automobilist erau foarte, mici în această 
parte a regiunii. Nu întâlnise pe nimeni de peste o oră, 
nu se vedea nici o casă, o cutie de scrisori, nici măcar 
un semn care să indice o proprietate privată. 

Nimic. 

Se înfioră și scrută drumul din spatele ei. 
Motocicleta se apropia, acum. Se pare că era o Harley 
Davidson, judecând după huruitul puternic şi ușor de 
recunoscut al vehiculului. Cindy simţi cum îi sporește 
neliniștea. Acest colț de lume i se părea brusc foarte 
izolat. 

În sfârșit, motocicleta apăru la cotitura drumului, 
vehicul mare, negru, avansând într-un zgomot 
asurzitor. Ghidonul cromat străluci în lumina soarelui 
și Cindy, ca hipnotizată de ochiul de ciclop al farului 
care părea c-o fixează, încremeni. 

Câteva secunde, crezu că vehiculul, lansat cu toată 
viteza, O va înghiți. Dar conducătorul făcu o abatere 
abilă și trecu la câţiva centimetri de ea cu o nepăsare 
stupefiantă. Simţi suflul fierbinte al ţevii de 
eșapament. 

Tânăra femeie întoarse capul și urmări motocicleta 
cu privirea. 

Iată că bărbatul făcea cale întoarsă și revenea spre 
ea. Instinctiv, se închise în maşina ei. 

Motociclistul opri în dreptul portierei sale într-un 
ușor nor de praf. Părea echipat pentru o călătorie 
lungă, judecând după rucsacul, sacul de dormit și 
bluzonul de piele fixate în spatele șeii. Era foarte 
înalt, cu o carură impresionantă, păr negru grizonant 
la tâmple și ochelari de aviator care-i ascundeau 
privirea. 

El puse un picior pe pământ pentru a menţine 
calul de foc în echilibru și apoi motorul. 

— Probleme? întrebă el. 

Vocea lui era la fel de gravă, măsurată și răgușită 
cum își imaginase. 

— Hm... nu, zise ea cu prudență prin geamul lăsat. 

Trebuia să orienteze necunoscutul pe o pistă falsă, 
să inventeze un prieten, frați a căror întoarcere 
iminentă o aștepta. 

— Nu, nu, reluă ea cu mai multă convingere. 

El privi umbrele care se lungeau. 

— Este cam pustiu pe aici. N-aş recomanda acest loc 
unei femei care călătorește singură. 

— Eu... 

Îşi acordă timp să respire adânc, dorind în sinea ei 
ca el să-și scoată ochelarii de soare. Tot ce vedea în 
oglinda lentilelor era o dublă reflexie a propriei ei feţe 
crispate. Se redresă și-și compuse o expresie mai 
sigură de sine. 

— Nu sunt singură. Noi... ne-am oprit pentru a 
permite însoţitorului meu, soțul meu de fapt, să 
meargă să verifice ceva și... 

Se întrerupse o clipă, îngrozită să se audă mințind 
fără rușine. Prudenta o cerea, își zise ea. Instinctul de 
conservare vorbea pentru ea. 

— Vă mulțumesc că v-aţi dat osteneala să opriţi, 
continuă ea, dar... 

— Soţul... dumneavoastră... se pricepe la 
mecanică? o întrerupse liniștit motociclistul, cu un aer 
vag amuzat. 

Cindy îi susținu privirea malițioasă, conştientă că o 
cerceta din spatele lentilelor sale. Foarte încet, ca și 
cum citea gândurile tinerei femei, el ridică mâna și își 
scoase ochelarii. 

— Pentru că pneul dumneavoastră din dreapta faţă 
este complet dezumflat. 

Vorbise politicos și când Cindy îi întâlni privirea, 
avu impresia că-i fuge pământul de sub picioare. 
Albastră. Un albastru la fel de limpede și de profund ca 
un cer de vară. 

— Pneul meu? repetă ea, uluită. 

Clipi din ochi, realizând că străinul aștepta un 
răspuns. 

— Da „pneul”, reluă el cu un surâs indulgent. 
Unul din acele lucruri rotunde și negre care se 
fixează pe janta mașinilor pentru a le face să ruleze, 
vă amintiţi? 

Spre marea ei stupefacţie, Cindy simţi că roșește. 
Era prinsă în flagrant delict de minciună, o minciună 
enormă. Și, dintr-o dată, nu-și mai putu stăpâni 
râsul. 

— Complet dezumiflată, într-adevăr, admise ea. 

EI râse la rândul lui. 

— Îmi permiteti să arunc o privire? 

Pusese întrebarea aproape cu timiditate, ca și cum 
se temea să n-o sperie pe tânăra femeie, și Cindy se 
destinse instantaneu. Bărbatul acesta nu-i va face nici 
un rău. Avea privirea cinstită și directă a celor care 
n-au nimic de ascuns. 

— Bineînţeles, încuviinţă ea ieşind din mașină. Dar 
mă îndoiesc că aţi putea face mare lucru. 

El ridică din umeri, cobori de pe motocicletă și se 
redresă în toată înălțimea sa. Surprinsă de talia 
necunoscutului, ea făcu un pas înapoi. 

— Nu vă neliniștiți, zise el cu un aer vag ironic. N-am 
decât intenţii bune. 

— Asta... nu din cauza dumneavoastră, bâigui ea. 
Este vorba de acest loc. 

Încă o minciună. 

Întunericul începea să-i învăluie, în timp ce 
atmosfera din jurul lor se încărca de zgomotele 
nopții. 

— Evident, consimți el, nu este locul ideal pentru o 
pană de cauciuc. Aș! Sunt sigur că soţul... dumnea- 
voastră se va ocupa de această roată, nu-i așa? 

Cindy tresări uşor. Şi dacă o va crede și o va lăsa 
singură în acest pustiu, la kilometri de orice ajutor? 

— Nu există un soţ, recunoscu ea cu jumătate de 
voce și cu capul plecat. 

— Bănuiam. Să știți că nu vă pricepeţi să minţiţi. Dar 
ați avut dreptate. O femeie singură pe un drum puţin 
frecventat poate fi o pradă ușoară, dacă are ghinionul 
să dea peste un netrebnic. 

— Nu chiar atât de ușoară, replică ea cu vehemenţă. 

EI își ridică sprâncenele, nedumerit. 

— A, da? 

Timp de o secundă, Cindy fu tentată să mintă din 
nou și să-i spună — de exemplu — că practică artele 
marţiale, sau că... Dar licărirea poznașă pe care o 
citea în privirea străinului o făcu să surâdă. 

— Am văzut un film cu lupte de Kung-fu, o dată, 
spuse ea râzând. În caz de nevoie, aș încerca să-mi 
aduc aminte de el. 

El pufni în râs la rândul său. 

— Promit să ţin seama de avertisment. 

Privirile lor se întâlniră și întârziară — oh, doar o 
clipă — apoi fiecare își reveni și întoarse ochii ca și 
când nimic nu se întâmplase. 

— Să vedem acest cauciuc, murmură Jay lăsându-se 
pe vine. 

Cindy își simţea inima bătând foarte puternic și o 
asemenea emoție o tulbură. Recunoscuse acest mic 
fior care trece uneori între un bărbat şi o femeie, 
discret și plin de promisiuni. ÎL mai simţise deja, în 
câteva rânduri. Spera chiar că se va produce din nou. 
Dar nu aici. Nu cu acest bărbat, acest seducător care 

n-avea nimic dintr-un netrebnic, al cărui surâs 
ademenitor și privire de aventurier nu putea aduce 
decât probleme și necazuri. 

— Situaţia nu este disperată, anunţă el deodată. 
Scoatem roata de rezervă din portbagaj și vom fi pe 
drum în mai puţin de zece minute. 

— Ei bine, tocmai asta este... mormăi ea, teribil de 
stânjenită. N-am roată de rezervă. 

Spre marea ușurare a tinerei femei, el nu făcu nici 
un comentariu. 

— Stiu, știu, reluă ea, este o prostie. Totuși, vă 
asigur că ieri era acolo. 

Se întrerupse și scutură din cap. 

— În fine, oricum ar sta lucrurile, nu va fi atât de 
simplu cum credeți. 

„Oh, ba da” își spuse Jay Garrison. 

Totul se petrecea exact cum prevăzuse el. 

Cindy Sinclair n-avea roată de rezervă, deoarece el 
însuși i-o sustrăsese din portbagaj, spre ora trei 
dimineaţa, în ziua aceea. Și cauciucul era în pană 
pentru că el aranjase să se întâmple. Tot așa cum îi 
telefonase și o atrăsese pe tânăra femeie pe acest 
drum îndepărtat. Totul se desfăşura conform 
planurilor sale. 

Dar, în mod bizar, mecanismul bine pus la punct al 
stratagemei sale nu-i va aduce nici o satisfacţie. 
Dimpotrivă. Această femeie era prea nevinovată, prea 

cinstită pentru ca victoria să fie glorioasă. Era suficient 
să cerceteze ochii verzi ca să înţeleagă că n-avea nici o 
posibilitate de a se apăra în faţa unui agent 
experimentat al Serviciilor Secrete. 

Își înăbuși un oftat amar și ridică din umeri. 

— Hei, genul acesta de neplăceri se întâmplă! 

— Fără îndoială, bombăni ea. Totuși, este straniu... 
Poate că unul din oamenii mei s-o fi împrumutat 
uitând să mă prevină? 

— Unul din oamenii dumneavoastră? Pare 
intimidant ce-mi spuneți. 

— Voiam să spun dintre lucrătorii mei, replică ea 
aruncându-i o privire piezișă. De altfel, nu credeam că 
motocicliștii sunt oameni impresionabili. 

— Se tem de logodnicii și de soții frumoaselor femei 
pe care le întâlnesc pe drum. Acela despre care 
vorbeaţi  adineauri era rodul imaginaţiei 
dumneavoastră, nu-i așa? 

— De ce? Mă veţi părăsi aici dacă v-am minţit? 

— Nu. Dar aș putea să vă invit la cină, o dată ce vă 
voi conduce acasă la dumneavoastră. 

Aceste cuvinte fură rostite cu o asemenea francheţe 
încât Cindy se simţi descumpănită. Ezită o clipă, apoi 
se hotărî să-i acorde încredere. La urma urmei, nu era 
diferit de ceilalți bărbaţi. 

Era exact ce scontase Jay. 

— Cine a spus că mă veţi conduce acasă? întrebă ea 
totuşi. 

— Vă sfătuiesc să acceptaţi. Se face noapte, și, după 
câte știu, sunt singura dumneavoastră soluţie 
salvatoare. 

— Ce noroc! replică ea cu ironie mergând spre 
motocicletă. Aveţi un nume? 

El o ajunse și-i întinse mâna zâmbind. 

— Jay T. Garrison. La dispoziţia dumneavoastră. 

De data asta cel puţin, misiunea nu-l obliga să se 
prezinte sub o falsă identitate. 

— Cindy Sinclair, răspunse ea cu o strângere de 
mână viguroasă și cinstită. Ei bine, Jay T. Garrison, vă 
voi fi recunoscătoare dacă veţi binevoi să opriţi la 
primul telefon public pentru a suna la staţia-service 
cea mai apropiată. Veţi semnala prezența mea aici 
cerându-le să vină să mă depaneze. 

— Nu, declară el calm privind drept în ochii ei. 

Îi întinse casca lui. 

— Ar putea trece ore întregi înainte ca cineva să 
sosească. Refuz să vă las singură aici. veţi veni cu mine. 

Ea făcu ochii mari. 

— Imposibil. Eu locuiesc spre nord, dincolo de 
Newport, pentru a fi mai precisă. Nu este în drumul 
dumneavoastră. 

— Nu mă îndrept spre vreun loc precis. Mergeam 
doar de plăcere. Faptul că merg spre nord sau spre 

sud nu schimbă mare lucru, când ești ca mine, un 
șomer itinerant. Ea clătină încet din cap, ezitând 
încă... 

— Dar... 

— Hotărât lucru, sunteţi o persoană încăpățânată, 
remarcă el. 

Luă bluzonul lui din piele și-l puse simplu pe 
umerii lui Cindy. 

— Ascultati, nu sunt un sălbatic, nu iau decât ce mi 
se dă de bunăvoie. Ah! bineînţeles, dacă mi-ati oferi un 
pat și compania dumneavoastră pentru noapte, nu v-aş 
refuza... Dar, deocamdată, n-am altceva în minte 
decât să vă invit să mâncăm un hamburger îndată ce 
vom ajunge într-un loc civilizat. Dacă sunteți de acord, 
fireşte. Haideţi, hotărâţi-vă; vin din est, sunt pe drum 
de peste trei săptămâni și sunt obosit... 

Cindy deschise gura, vag şocată de atâta sinceritate 
brutală. Apoi se răzgândi și se mulțumi să râdă încet. 

— Dacă sunteţi tot atât de cinstit, pe cât de bun 
vorbitor, domnule Jay T.Garrison, îi aruncă ea 
îmbrăcând bluzonul, cred într-adevăr că nu risc mare 
lucru dacă vă urmez! 

Capitolul 2 


Se făcuse întuneric când porniră la drum în mare 
viteză. Farul puternic al motocicletei deschidea un 
drum de lumină prin întuneric și ei goneau în noapte, 
huruitul motorului repercutându-se la nesfârșit din 
colinele înconjurătoare. 

Zgomotul asurzitor era ca o prezenţă fizică şi Cindy 
simţea cum motocicleta vibra sub ea. 

Rulau repede, înclinându-se când într-o parte când 
în alta, pe măsură ce atacau virajele. 

Încetul cu încetul, tânăra femeie se destinse lipită 
spatele puternic al lui Jay, lăsând căldura acestui corp 
s-o pătrundă încet. 

Totul era atât de simplu, dintr-o dată. Nici 
minciuni, nici secrete tulburătoare; doar viteza, cerul 
negru şi înstelat, și drumul. 

Aproape se întristă când Jay rupse farmecul și opri 
motocicleta în faţa micii sale case. Tăcerea se abătu 
asupra lor, apăsătoare. 

Cindy se redresă, încercând să reia contactul cu 
realitatea, ca sub hipnoză. Nici nu se gândi măcar să 
protesteze când o mână mare și caldă se așeză pe 
coapsa ei. 

— Sunteţi încă lângă mine? 

— Mmm. 

Ea îl auzi râzând și, în timp ce-l ţine strâns de mijloc 
cu amândouă brațele, îl simţi desprinzându-se și 
coborând de pe motocicletă. Aerul rece și umed o lovi 
pe tânăra femeie în față și începu să tremure. 

Jay ridică imediat gulerul bluzonului de piele cu 
care era îmbrăcată și-i întinse mâna. 

— Veniti. Fiţi atentă la ţeava de eșapament. Este 
fierbinte. 

Cindy se regăsi pe pământ ferm și își ridică ochii. 
Cerul de deasupra ei era plin de stele. Se simţea 
minunat, ca îmbătată de această aventură neobișnuită. 

Deodată, simţi privirea lui Jay aţintită asupra ei. Era 
o privire intensă, pătrunzătoare şi gânditoare. Străinul 
era altfel în întuneric. Trăsăturile sale păreau mai 
ascuţite şi ochii puţin mai duri. 

Pentru a pune capăt acestei stranii intimităţi, ea 
rupse tăcerea. 

— Sincer, îmi pare rău că v-aţi schimbat itinerarul, 
spuse ea  întinzându-i bluzonul pe care i-l 
împrumutase. 

El îl luă nepăsător. 

— Puteţi încă să-mi mulțumiți acceptând invitaţia 
mea la cină. 

Cindy murea de dorință să spună da. Totuşi, o voce 
din sinea ei îi şoptea să aibă puţine rezerve faţă de 
acest frumos necunoscut. 

— Este târziu, răspunse ea scuturând din cap. 

— O cafea, poate? insistă el politicos. În cazul 
acesta, dumneavoastră mă invitaţi. Cindy trebui din 
nou să facă un mare efort să nu cedeze tentatiei. 

— Nu cred, murmură ea, cu regret. Îmi pare rău. 

— Şi mie, răspunse el cu un mic surâs. Înţeleg că 
șansele mele de a petrece noaptea aici sunt foarte 
mici. 

Nu era lipsit de îndrăzneală... nici de farmec! Acest 
aplomb de seducător o dezarmă pe tânăra femeie. 

— Excelentă deductie, într-adevăr. 

EI clătină din cap, cu același surâs liniștit plutind în 
continuare pe buzele sale. 

— În cazul acesta, poate puteţi să-mi indicaţi un 
motel. Ceva serios și care să nu fie scump. 

— Există Sunset Inn, la două sute de metri de 
capătul străzii. Mi s-a spus că este curat și ieftin. 

Ea făcu o pauză. 

— Sau... solariumul meu, se auzi ea adăugând, spre 
propria ei surpriză. 

Garrison îi aruncă o privire pătrunzătoare şi ea 
ridică din umeri, simulând indiferența. 

— Dacă a dormi pe jos nu vă sperie, nu văd nici un 
inconvenient să vă instalaţi acolo sacul de dormit. 
Nimeni nu va veni să vă deranjeze și v-ar fi greu să 
găsiți ceva mai ieftin. 

O dată în plus, în ziua aceea, Jay își dori să poată 
găsi curajul să întoarcă spatele și să plece fără să 
privească înapoi, departe, foarte departe. Nu numai 
de Cindy Sinclair și de ochii ei verzi fermecători, dar și 
de O'Dell, de Serviciile Secrete, de această viaţă de 
secrete care-l rodea... 

Și, dintr-o dată, știu că nu putea să accepte 
ospitalitatea tinerei femei. Cindy Sinclair era 
periculoasă. Fără a fi măcar conștientă, îl determina să 
reflecteze, să analizeze puţin mai de aproape cazul lui 
Jay T. Garrison... 

— Nu, spuse el în sfârșit. Nu cred că este o idee 
bună. 

Ea păru mirată de această schimbare bruscă de 
atitudine, apoi îi zâmbi cu blândeţe. Ce citise oare în 
ochii lui? Mesajul era până într-atât de limpede? se 
întrebă el. Hotărât lucru, prudenta îl îndemnase să 
menţină distanţa faţă de această frumuseţe extrem de 
dezirabilă. 

Din păcate, el avea o misiune de îndeplinit. 

Îşi aruncă momeala. 

— Bun, vă las. Trebuie să dorm și vreau să mă 
trezesc devreme pentru a căuta de lucru, mâine 
dimineaţă. 

Și, dezgustat de viclenia lui, își văzu prada căzând 
în capcană. 

— Ce faceţi? întrebă ea. 

Fl ridică din umeri. 

— Cam de toate și orice găsesc. Când n-ai un ban și 
ești șomer nu-ți poţi permite să faci nazuri. 

— Înţeleg. Un om orchestră, într-un fel. 

El zâmbi. 

— Într-un fel. Evident, dacă mi-e dat să aleg, ași 
prefera să lucrez în lemn, dar... 

Capcana se strângea... 

— În lemn? Sunteţi dulgher? întrebă ea cu 
entuziasm. 

De data asta, era în mâna lui. 

— Am lucrat în construcții, la Chicago, înainte de 
criză. Am ajuns în Nebraska, unde am petrecut cinci 
săptămâni lucrând la întreținerea şoselelor. Apoi am 
hotărât că orice era mai bun decât asta și m-am 
îndreptat spre coasta de vest. 

— Extraordinar! exclamă Cindy, încântată. Ei bine, 
asta este ziua dumneavoastră norocoasă, Jay 
Garrison! 

— Aveţi intenţia să măriţi casa? 

— Nu pe a mea. Spuneti-mi, aţi ști să vă ocupați de 
finisarea unor lucrări ca lambriurile în stil victorian 
sau plăcile sculptate de deasupra șemineelor? 

EI ridică din nou din umeri cu o dezinvoltură studiată. 

— Mă descurc. Tatăl meu era tâmplar de mobilă 
fină, el m-a învăţat aproape tot ce ştiu. Nu există multe 
solicitări pentru genul acesta de lucrări de precizie, în 
zilele noastre, dar... 

— Aveţi unelte? 

— Da. 

El își încruntă sprâncenele, simulând lipsa de 
înțelegere, stupoarea. 

— Ce vreţi să...? 

— Prezentaţi-vă la această adresă, mâine dimineaţă 
la ora şapte. 

Ea căută în poşetă și scoase un stilou cu care scrise 
în grabă câteva cuvinte pe o foaie de hârtie pe care o 
rupse din blocnotesul ei. 

— Întrebaţi de șeful de echipă, Bill Taft. EL vă va 
împrumuta materialele care vă lipsesc şi vă va spune 
ce să faceţi. 

Jay aruncă o privire pe hârtie. 

— Simplă curiozitate, pentru cine voi lucra? 

— Pastime Restauration, răspunse ea, radioasă. 
Sunteţi tot ce mi s-a întâmplat mai bun, în această 
săptămână! 

El privi această față radiind de bucurie pe care 
străluceau ca nestematele doi ochi de jad. Vocea lui 
deveni mai gravă. 

— Dumneavoastră sunteţi o rază de soare în viaţa 
mea, spuse el. Și nu vorbesc numai despre slujbă. 

Era atât de aproape de... Jay trebui să-și interzică 
s-o atragă spre el și s-o legăne sub stele. Ar fi fost 
suficient un simplu gest... 

— Mulţumesc, spuse el în cele din urmă punând 
bucata de hârtie în buzunar. 

— Schimb de servicii reciproce! La urma urmei, 
m-aţi scăpat dintr-o situaţie dificilă, adineaori. 

EI clătină din cap, încercând să ignore mustrările 
de conștiință, încălecă motocicleta și se întoarse 
pentru o ultimă oară spre tânăra femeie. 

— Poate vă voi revedea? 

— Există şanse, domnule Garrison, îi aruncă ea, 
malițioasă, există şanse. 

„Din păcate, şansa n-are nimic de-a face cu treaba 
asta” remarcă el în sinea lui, regretând că această 
aventură era organizată în amănunt. 

Puse motorul în funcţiune și se îndepărtă într-un 
zgomot de tunet. 


— Bineînţeles, rămâne oricând posibilitatea să dai 
foc conacului și să fugi în Tahiti cu Renfrew și banii pe 
asigurare! 

— Într-adevăr, murmură Cindy cu un aer visător, 
lăsându-și privirea să rătăcească dincolo de ușa 
deschisă a biroului său. 

În camera vecină, Jay Garrison stătea în centrul 
unui con de lumină și instala o lustră enormă. 
Transpiraţia făcea să strălucească bustul său gol, iar 
rumegușul de lemn îi acoperea părul și zbura în jurul 
său de fiecare dată când își înălța capul. Cindy admira 
jocul mușchilor sub pielea tăbăcită de soare și de vânt, 
silueta sculpturală a acestui necunoscut, care, din 
înălțimea schelei sale, dădea cu o voce sigură ordine 
lucrătorilor. 

Garrison apăruse de nicăieri în momentul când 
avea cea mai mare nevoie de el. Misterios, laconic, 
putin vorbăreţ, avea competenţa liniștită a celui care a 
știut să-și facă drumul său fără ajutorul nimănui. Un 
cow-boy al timpurilor moderne care alesese 
singurătatea drept însoţitoare. 

De unde venea oare? Ce făcuse? După șase zile de 
când venise, Cindy nu știa nimic în plus despre noul 
său ebenist decât în momentul întâlnirii lor. Totuși, îi 
plăcea prezenţa lui și o singură privire din partea lui o 
străpungea mai sigur ca o săgeată. 

Clipi din gene, ca pentru a se trezi, în timp ce 
cuvintele lui Bill își croiau în sfârșit drum până în 
mintea ei. Smulgându-se din contemplarea 
musculaturii perfecte a lui Garrison, își întoarse din 
nou atenţia spre șeful ei de echipă. 

— Ţi-am spus că am vorbit cu Renfrew, răspunse ea. 
Din moment ce grosul lucrărilor va fi încheiat până la 
întâi luna viitoare, el nu vede nici un inconveninet 
dacă finisările întârzie puţin, chiar dacă va trebui să 
lucrăm și noaptea, dacă trebuie. De altfel, am 
recuperat o parte din întârzierea noastră. 

— Exact! întări Bill, aruncând o privire spre ușă. Și 
dacă mai dai peste încă unul sau doi isteți de genul 
acestui tip, echipa noastră va fi curând completă. 

Cindy roși ușor. 

— De câte ori trebuie să-ți repet că-mi pare rău? 
N-ar fi trebuit să-l angajez pe Garrison fără să te 
consult. Recunoaşte totuși că lucrează mult mai bine 
decât puteam spera. 

— Ştie să se servească de o cutie cu unelte, dar 
continuă să nu-mi placă modul cum a căzut din cer, 
aşa, ca un cadou al providenţei. 

— Bill, eram singură pe un drum pustiu, cu o roată 
în pană. Fără el, poate aș fi încă acolo. 

— Adresa era falsă şi bărbatul cu care aveai întâlnire 
n-a mai sunat niciodată... Nu-i așa? 

— Ce vrei să spui? 

— Nu găsești ciudat că un bărbat îți telefonează 
pentru a-ţi propune să-i cumperi tot mobilierul şi nu 
se miră nici o secundă de absenţa ta la întâlnire? 

— Contactase probabil și alți cumpărători în afară 
de mine; primul sosit ar fi luat totul, răspunse Cindy, 
agasată. 

— Şi dispariţia inexplicabilă a roții tale de rezervă? 
insistă Bill. Lucrurile nu dispar astfel, fără să lase urme... 

— Există un du-te-vino permanent pe acest şantier. 
Oricine, ar fi putut s-o ia. Copii, Frank Wyman pentru 
a se răzbuna... Nu ştiu! Sincer, Bill, nu înţeleg de ce... 

— Înţelegi foarte bine... 

Cindy își înăbuși un oftat. 

— Darryl nu s-ar apropia de mine, Bill, spuse ea mai 
încet. Căsătoria noastră a fost o greșeală și n-are nici 
un motiv să vină să mă agaseze acum. În rest, ce 
legătură ar putea fi între fostul mei soț, roata de rezervă 
și sosirea lui Garrison? Dumnezeule, nu crezi că este 
timpul să pui capăt imaginaţiei tale prea bogate? 

— Mă mir numai că toate aceste evenimente 
neobișnuite coincid tocmai cu ieșirea din închisoare a 
lui Darryl. El te-a acuzat că l-ai denunţat la poliție, îţi 
amintești? A jurat că-și va lua revanșa. 

— Erau vorbe în vânt. Era umilit, furios că-l 
părăsisem... 

Își luă o expresie serioasă. 

— Poliţia crede că n-am nici un motiv de îngrijorare. 

— Totuși, ţi-a trimis toate acele scrisori, din 
închisoare. 

— Voia să mă sperie. 

— Poţi spune ce vrei, mie toate astea nu-mi plac, 
mormăi Bill. Nu-mi place să ştiu că Summer este din 
nou în libertate. Cum nu-mi place nici acest gen de 
atlet cu pectoralii săi de ocnaș. Te-am observat bine, să 
ştii. ÎL sorbi din ochi. 

Cindy simţi că roșește, dar rămase cu capul sus. 

— Garrison n-a fost la închisoare, Bill, îi aminti ea 
cu răbdare. A lucrat în construcţii. Ti-am spus-o de o 
sută de ori. 

— Asta este versiunea lui. Eu sunt sigur că trăgea 
din greu într-un loc de maximă siguranţă. Are ochi de 
pușcăriaș, îţi spun. N-ai observat obișnuința de a se 
plasa întotdeauna cu spatele la perete, ca pentru a se 
asigura că nu va fi lovit pe la spate? Nu lasă niciodată 
să se interpună ceva între ușă și el și zece secunde 
după ce intră într-o cameră, poţi fi sigură că a localizat 
toate ieșirile. Nici un om nu deprinde acest gen de 
automatism fără motiv, Cindy, conchise el clătinând 
din cap. Acest tip este bizar, crede-mă. 

— Bill, remarcă Cindy, exagerezi. Ascultându-te, ai 
crede că toți oamenii între şapte și șaptezeci și șapte 
de ani nutresc intenţii rele. 

Ea avu un zâmbet ironic și urmă: 

— Mai ales când conduce o motocicletă. Este 
adevărat că Jannie mai iese cu acel tânăr, care are o 
veche Norton... cum se numește? Ted? 

— Todd, bombăni Bill, Todd Shipley. Şi nu este o 
motocicletă, ci un vehicul sinucigaș. 

— Marge îl găsește pe acest băiat foarte simpatic. 

— Soţia mea nu înţelege nimic. Nu vreau ca fiica 
mea să iasă cu un derbedeu! Oricum ar fi, nu-mi place 
felul în care te priveşte. 

— Cine? Todd? exclamă Cindy, ironic. 

— Jay Garrison! Dă târcoale pe aici ca și când ar fi la 
el acasă. petrece puţin prea mult timp pentru a pune 
întrebări şi a-şi vâri nasul peste tot! 

— Bill... Căuta o carte de telefon. 

— În biroul tău? 

— Telefonul se găsește pe biroul meu! Unde voiai să 
se ducă Garrsion? 

Bill o privi drept în ochi. 

— Când l-am surprins, scotocea în sertarul tău, 
Cindy. Eu nu sunt poate capabil să citesc ziarul fără 
ochelari, dar nu sunt orb! El l-a închis, ca și cum nu 
s-a întâmplat nimic, şi... 

— Ajunge, Bill! îl opri Cindy care începea să-și 
piardă răbdarea. Nu-l apreciezi pe Garrison, am 
înțeles. Cu toate acestea, este unul dintre cei mai buni 

lucrători pe care i-am avut de mult timp în 
specialitatea sa şi avem nevoie de el. Așadar, încetează 
să-l sâcâi. 

Bill își strânse pumnii. 

— N-o să mă împiedici să fiu cu ochii pe el, îi aruncă 
el răsucindu-se pe călcâie. 

Jay îşi ridică privirea în momentul când șeful de 
echipă ieşea din biroul lui Cindy și Bill se opri în faţa 
lui, roșu de mânie. 

— N-ai nimic mai bun de făcut decât să asculti 
conversațiile? 

— Încercam să termin tocul acestei uși, răspunse Jay 
cu un aer perfect neutru. 

Bill se apropie și mai mult de el. 

— Te previn, șuieră el cu o voce scăzută. Dacă te 
atingi de un fir din părul ei, te omor. 

Jay fixă un cui și, cu o lovitură de ciocan sigură și 
puternică îl înfipse în soclul de lemn. Apoi se întoarse 
spre interlocutorul său. 

— N-am intenţia să ating nimic, Taft. Și acum, dacă 
vrei să mă lași să lucrez, vom putea poate închide la 
timp acest șantier. 

Taft nu răspunse nimic, dar faţa lui nu exprima 
decât violență și ostilitate. În cele din urmă, şeful de 
echipă se îndepărtă și Garrison scoase un oftat de 
ușurare. 

Hotărât lucru, va trebui să ia măsuri pentru a-l 
reduce la tăcere pe acest cerber stânjenitor. Deja, cu 

trei zile în urmă, trecuse pe lângă catastrofă când Taft 
dăduse buzna în biroul lui Cindy, surprinzându-l în 
timp ce consulta dosarele companiei. Numai prezența 
de spirit și sângele lui rece îi permiseseră să salveze 
aparențele. Dar Taft era din firea lui suspicios. 
Devenea periculos. 

Acest afurisit șef de echipă încetinea mai cu seamă 
ancheta. Trecuseră deja şase zile de când Jay era la faţa 
locului și încă nu descoperise nici cea mai mică 
legătură între Cindy şi Sumner. Urmărirea 
convorbirilor telefonice nu dădea nici ea rezultate și 
O'Dell continua să aștepte... 

— Bună ziua. 

Vocea blândă și calmă îl scoase pe Jay din 
gândurile sale. Își plecă privirea și întâlni ochii verzi 
ai lui Cindy. 

— Aţi venit Să vă asiguraţi că noul lucrător se achită 
bine de sarcina sa? 

Ea zâmbi, cu acel zâmbet galeș și totodată malitios 
care făcea să-i strălucească ochii limpezi și Jay se miră 
din nou de atâta frumuseţe. Totul, la această femeie, 
atingea perfecțiunea. 

— Dacă aş fi nemulțumită de lucrul pe care l-ați 
făcut după sosirea dumneavoastră, aș fi nedreaptă și 
ingrată. Aţi făcut o treabă excelentă, Garrison. 

— lată-mă deci recompensat, replică el lăsându-și 
mâna să alunece de-a lungul lemnului neted și cald. 

Un lemn neted și cald ca un corp de femeie. 

— Multe întreprinderi mici ar visa să aibă meșteri de 
valoarea dumneavoastră printre lucrătorii lor. 

El scutură din cap zâmbind. 

— Îmi place prea mult independența. Cazi repede 
în rutină, să ştiţi. Asta începe prin orare regulate, apoi, 
foarte repede, decizi să cumperi o casă și să te instalezi 
de-a binelea. Curând, nu mai priveşti femeile. Te 
trezeşti schimbat într-un cetăţean respectabil cu o 
peluză de tuns și o familie de hrănit. Este înfricoșător, 
când te gândești. 

Ea îl învălui într-o lungă privire pătrunzătoare. 

— Înţeleg că peluzele și familia nu vă fac deloc să 
visati. 

Jay făcu o grimasă. 

— Nu cred că am rămas vreodată destul de mult 
timp undeva pentru a putea să-mi pun genul acesta de 
întrebare. 

Ca și cum putea face altfel! Își petrecea o parte din 
viață jucând roluri. O identitate falsă este o povară 
greu de purtat. Nu te debarasezi atât de uşor cum ai 
schimba un costum. Și apoi, rămânând în viață, 
evitând primejdiile fiecărei misiuni, nu-ţi permite să te 
lași ispitit să te abandonezi prea mult timp pielii dulci 
a unei femei. 

Oh, încercase! Dar niciodată nu putuse să ofere 
partenerelor sale ce așteptau, de la el, ce sperau. Ce 
avea el de oferit? Nimic... Pieile personajelor sale de 
agent secret. 

— Ar fi frumos, nu-i așa? 

Jay își abandonă meditaţia sumbră și privi fața 
tinerei femei. 

— Hotelul? Da, fără îndoială. 

— Nu hotelul, îl corectă ea aruncând o privire 
gânditoare în jurul ei. Proprietatea conacul. 

Jay clătină din cap, fără să-și ia ochii de la Cindy. Ea 
surâdea. 

— Ştiu, zise ea, sunt prea romantică. l-am auzit pe 
Adam și pe Mark, într-o zi când mă credeau plecată. Își 
băteau joc de Cindy Sinclair care se adresează unor 
pietre vechi ca și cum ar avea un suflet! 

Işi plecă ochii, ca un copil prins cu greșeala. 

— Este adevărat, le vorbesc. Și jur că, uneori, pot să 
le aud răspunzându-mi. 

— Pfff, puteţi să discutaţi cu tot ce vă place! I-o 
întoarse Jay. 

Cindy îl bătu prietenește pe umăr. 

— Destul cu sarcasmele, Garrison! Vă asigur că este 
adevărat! 

— Şi ce-i cu asta? Ce vă răspund aceste pietre vechi? 

Soarele juca în părul blond cu reflexe cenușii al lui 
Cindy și Jay nu se plictisea de acest spectacol 
încântător. Ar fi putut petrece ore întregi privind-o. 
Nimic nu l-ar fi satisfăcut mai mult. 

— Râdeţi cât doriţi, ele au ceva de spus! Ele au... o 
memorie, un trecut, o poveste. 

— Cam ca şi oamenii. 

Ea îi aruncă o privire ciudată. 

— Exact. Oamenii care n-au nici un simţ al 
trecutului lor sau a ceea ce reprezintă, sunt ca niște 
bărci abandonate curenților: plutesc în voia sorții. 

Ea se încruntă o clipă, apoi, zâmbi din nou. 

— Cum facti? întrebă ea. 

— Ce anume? 

— Pentru a mă face să răspund la întrebări pe care 
nu mi le-aţi pus? 

„Asta este meseria mea”, se gândi el cu amărăciune. 
La drept vorbind, tânăra femeie nu-i spusese încă 
nimic ceea ce să nu ştie deja. Misiunea lui bătea pasul 
pe loc. Trebuie să se apropie mai mult de Cindy. Să 
facă astfel încât să devină confidentul ei. 

— Dacă simtiti vreodată nevoia să vă stabiliţi într-un 
loc, reluă Cindy pe neașteptate, promit că veţi avea 
întotdeauna de lucru, aici. 

— Nu voi uita, murmură Jay, vag surprins, 
smulgându-se din nou din contemplarea profund 
tulburată a acestei priviri magice. 

EI se aplecă pentru a ridica o foaie de glaspapir și 
se întoarse la lucru. 

— Ce i s-a întâmplat lucrătorului pe care l-am 
înlocuit? întrebă el. 

Absenta lui Wyman o luase pe nepregătite, în prima 
zi. Nici măcar, O'Dell nu era la curent. 

— L-am concediat. A fost incorect faţă de mine. 

— L-aţi prins furând unelte? întrebă Jay cu un aer 
indiferent, fără a opri alunecarea glaspapirului pe 
suprafața lemnului. 

— M-a minţit în legătură cu trecutul său. A fost 
închis şi a pretins că era în străinătate în acel timp. 

— Nu vă plac foștii deținuți? 

— Nu-mi plac mincinoșii. 

Ea făcu o pauză, apoi zâmbi cu un aer jenat. 

— Bill spune că exagerez, în această privinţă. 

— Are dreptate? 

Fa reflectă, apoi scutură cu putere din cap. 

— Nu. Mincinoșii nu fac mai mulţi bani decât hoţii. 
Sunt poate chiar mai răi. La urma urmei, un hoț nu-și 
însuşește decât lucruri, un televizor, o maşină, un 
ceas... Acestea pot fi cumpărate din nou. Un 
mincinos îți acaparează încrederea, și asta este de 
neînlocuit. 

— Toată lumea minte. În stadii diverse. Ce părere 
aveţi despre acele minciuni, foarte nevinovate, care se 
spun uneori unei ființe dragi pentru a fi scutită de 
suferinţe? 

— Oh, „minciunile pioase”? replică ea cu o violență 
neașteptată. Cele cu care împânzim viața copiilor: Moș 
Craciun... care încetează într-o zi să vină; bunicii care 
pleacă la spital... și nu se mai întorc niciodată; câinele 
care s-a pierdut... atunci când a fost dus la veterinar? 

Se întrerupse brusc şi roși. 

— Eu... îmi pare rău... uitaţi toate astea, vreţi? 

El încuviință cu un semn din cap și Cindy simţi 
aproape ca o urgență, nevoia de a se confesa, de a 
spune mai mult. 

— Sunt câteva luni de când am descoperit că familia 
mea m-a mințit... toată viaţa. 

Avu un mic surâs chinuit. 

— De atunci, sunt puţin furioasă pe întreaga lume. 

El aprobă din nou, în tăcere și își reluă lucrul fără 
să spună un cuvânt. 

Ea îi mulțumi în sinea ei pentru această tăcere, apoi 
urmări un timp mâinile bronzate și îndemânatice ale 
căror mișcări urmau forma lemnului și ridicau un nor 
de rumeguș auriu. Erau mâini frumoase de ebenist... 
Mâini care știau să facă totul și s-o facă bine. Mâini pe 
care te puteai bizui... 

Brusc, își consultă ceasul și scoase o exclamaţie de 
stupoare. 

— Dumnezeule! Am întârziat îngrozitor! Sunt 
așteptată la Barton Antiquités de peste douăzeci de 
minute. 

— Îmi pare rău, spuse Jay. Nu voiam să vă 
distrag. 

— Nu este vina dumneavoastră, aruncă ea râzând. 

Dar nu era totuși, puţin. ..? De la sosirea lui Jay pe 
șantier, se surprindea mereu visând, căutând silueta 
lui înaltă printre ceilalți lucrători. Atenţia sa rătăcea, 
schimbătoare, capricioasă, neastâmpărată. .. 

— Pe mai târziu, spuse ea îndreptându-se spre 
biroul ei. 

— Aşteptaţi o clipă. 

Cindy făcu stânga imprejur. 

— Nu v-am mulțumit niciodată că mi-ati oferit 
această slujbă. Îmi reînnoiesc invitaţia: ce-aţi spune să 
cinaţi cu mine, seara asta? 

— Bere şi hamburger? întrebă ea râzând. 

— Mă gândeam mai curând la un mic restaurant de 
la capătul digului. 

O intuiție prudentă îi dictă, şi de data asta, să 
refuze. 

— Mulţumesc, Jay, nu pot accepta. 

— Aveţi drept principiu să nu ieşiţi niciodată cu 
cineva din rândul personalului? 

Ea minţi cu neruşinare. 

— Într-un fel, da, spuse ea, înainte de a se 
îndepărta. 

La drept vorbind, prefera să evite bărbaţii atât de 
diabolic, de seducători ca Jay T. Garrison. Ea 
recunoscuse privirile pe care i le arunca, această 
atenţie insistentă. Jay îi reamintea pasărea de pradă cu 
ochi focoși de care se crezuse îndrăgostită și cu care 
făcuse greșeala să se căsătorească. Pentru a descoperi 
apoi că nu prețuia mai mult decât funia cu care l-ar fi 
spânzurat! 

Dar de atunci, se maturizase. O experiență 
dezastruoasă era de-ajuns. Învătase lecţia și nu se va 
mai lăsa niciodată fermecată de surâsul promiţător al 
unuia dintre acești îndărădnici magnifici. 

Capitolul 3 


Jay înfipse ultimul cui din două lovituri precise de 
ciocan și se retrase ca să admire lucrul terminat. 

Mobila încastrată urma perfect conturul ferestrei, 
conform fotografiei martor încă agăţată pe perete de 
când Cindy i-o dăduse drept model. 

„Nu-i rău, Garrison, își spuse el, cu satisfacție. Nu 
ești atât de ruginit cum credeai”. 

Uitase plăcerea simplă și voluptuoasă de a-și lăsa 
mâna să alerge de-a lungul unei piese de pin și să-i 
simtă perfecțiunea. Uitase acest miros curat și 
inimitabil al lemnului proaspăt tăiat cu fierăstrăul și 
bucuria de a-l asambla, de a-l prinde în cuie, de a-l 
îmbuca. Era ca o revelaţie: îi plăcea să lucreze; 
noblețea lemnului îi lipsise. 

El surâse, îmbrăţișând încăperea cu privirea. Toţi 
lucrătorii plecaseră la ei acasă de ore întregi și 

șantierul era pustiu. Imensul fierăstrău circular trona 
într-un colț, greu și tăcut, iar în jur erau grămezi de 
lemn tăiat îngrămădite în diverse puncte ale camerei, iar 
aerul era saturat de mirosul plăcut al lemnului de brad. 

Soneria telefonului îi reaminti lui Jay motivul 
prezenţei lui în locul acela. Aruncând o privire la 
ceasul său — era tocmai ora — ridică rapid receptorul. 

— Eu sunt, spuse O'Dell cu o voce rece. Ai noutăţi? 

— Absolut nimic. Dacă Sumner a luat legătura cu ea, 
a știut s-o facă mai discret şi mai abil decât l-am crezut 
capabil. Ei nu i se poate reproşa nimic, O'Dell. Ne 
pierdem timpul. 

— Ai sosit acolo doar de șase zile, Jay. Nimic nu ne 
grăbeşte. 

— Cred că suntem pe un drum greșit, asta-i tot. 

— Te bazezi pe fapte sau pe una din presimtțirile 
tale? întrebă vocea, sarcastică. 

— Aceste presimţiri mi-au salvat adeseori viața, 
imaginează-ti. 

Urmă o tăcere. 

— Se îndreaptă spre tine. S-a verificat. 

— Când? 

— Nu știu. L-am pierdut, după aceea. Dar fii foarte 
atent. Îţi trimit doi oameni să te acopere în caz de 
nevoie. 

— N-am nevoie de ajutor. Lasă-mă să-mi indeplinesc 
misiunea și cheamă-ţi înapoi agenţii. 

— Vei face ce ţi se spune, replică O'Dell calm. Ei 
nu-ţi vor sta în cale, dar vor fi acolo dacă afacerea se 
complică. 

— Urăsc să am oameni în spatele meu, O'Dell. Ştii 
bine că lucrez mai bine singur. Cu cât vom fi mai mulți 
pe teren, cu atât riscurile de... 

— Ascultă, i-o tăie interlocutorul său, eu nu-ţi cer 
părerea, te informez doar că Matsui și Lennon vor 
rămâne în preajmă. Ai încredere în mine, nu te vor 
deranja. Alte probleme? 

— Da, şeful de echipă, Bill Taft. Îmi pune bete în 
roate. Crezi că poţi să mă debarasezi de el fără a 
dezvălui acoperirea mea? 

— Se va ocupa cineva. În afară de asta? 

— Asta-i tot. 

— Bine. Vreau ca Cindy Sinclair și cu tine să fiți ca 
două degete de la mână, ai înţeles? Zilele următoare 
vor fi cruciale. Sumner își va face apariţia într-un 
moment Sau altul și tu trebuie să fii capabil să-i 
urmăreşti cea mai mică mișcare. 

— Ar trebui să te relaxezi puţin, Spence, declară Jay. 
Toate aceste griji îţi ruinează sănătatea. 

Închise imediat telefonul, pierdut în gândurile sale. 
Deodată, un zgomot ușor îl făcu să-și ridice ochii. 

Cindy îl urmărea din cadrul ușii, cu o bucată lungă 
de lemn într-o mână, cu un aer hotărât. Jay simți un 
nod în stomac. Totuși, rămase nemișcat, așteptând ca 

ea să facă prima mișcare. Ce gafă făcuse cerându-i lui 
O'Dell să-l sune la acest număr! Altădată, nu și-ar fi 
asumat niciodată acest risc de a fi descoperit... 

Brusc, Cindy pufni în râs și îşi abandonă arma 
improvizată. 

— Îmi pare rău! M-am întors să caut niște planuri în 
biroul meu și mi s-a părut că aud voci. 

Se sprijini de pervazul ușii. 

— Ce prostie! 

Jay îşi stăpâni un oftat adânc de ușurare și arătă 
telefonul cu bărbia. 

— Cineva încerca să prindă o pizzerie, spuse el cu 
un zâmbet dezarmant. Cu multă brânză, fără anşoa. 

— Le-aţi spus, sper, că noi nu livrăm așa ceva, glumi ea. 

— Aveţi obiceiul ca atunci când auziți zgomote 
suspecte să luaţi un retevei? o dojeni el arătând bucata 
de lemn pe care o ţinuse în mână. Data viitoare, luaţi-o 
mai degrabă din loc și alergaţi să anunţaţi poliţia. 

— Îmi pare rău, repetă ea, fără să pară câtuși de 
putin afectată. Spuneţi-mi, cum se face că sunteţi încă 
aici? Noi nu ne putem permite să vă plătim ore 
suplimentare, ştiţi doar. 

Jay îi arătă fereastra cu pervazul ca un ieşind. 

— Vă place? 

Cindy făcu ochii mari de uimire, în timp ce se 
apropia de opera terminată. 

— Oh, Jay! Ce minune! Îngenunche cu respect în 
fața pervazului și mângâie lemnul sculptat. 

— Este absolut superb. Fiecare detaliu... fiecare 
curbă... la fel ca în fotografie. 

Jay era și el cuprins de emoție. 

— Dorinţele dumneavoastră sunt ordine, doamnă. 
Tot ce aveţi de făcut, este să cereti. 

— Extraordinar! s-ar spune că se află aici de o sută 
de ani. 

— Efectul va fi şi mai reușit, o dată ce lemnul va 
primi o tentă de culoare. 

— Asta ce este? 

Ea se apropie de un mic desen gravat. S-ar spune că 
este un licorn. 

— Mmm... Este o semnătură, spuse Jay aplecându-se 
lângă ea. Tata lua întotdeauna asupra lui această 
misiune delicată. 

— Vă semnaţi întotdeauna lucrările? 

Jay avu un zâmbet jenat. Se simtea dintr-o dată 
puțin ridicol. 

— Numai când mi se pare că merită osteneala. 

El atinse micul animal gravat în lemn. 

— Tatăl meu semna tot ce lucra. Îmi amintesc că 
într-o zi, el şi echipa lui terminaseră un imobil de 
apartamente și l-am găsit în podul casei, sculptându-și 
licornul pe o grindă a acoperișului. 

Clătină din cap. 

— Era numai un imobil printre alte sute, identice, 
într-un cartier al orașului. Cine va vedea vreodată mica 

lui semnătură pierdută în poduri? Mi-a răspuns că 
nimic n-ar trebui construit fără să se lase un semn pe 
el. Semnătura mândriei lucrului bine făcut. 

— Tatăl dumneavoastră pare un om remarcabil, 
murmură tânăra femeie. Și fără îndoială un ebenist 
fără pereche. 

— EL m-a învăţat totul, spuse Jay. Totuși, după 
nașterea mea, mobila fină era pentru el mai cu seamă 
o îndeletnicire pentru timpul liber. Cu o soţie și un 
copil de întreţinut, a preferat să se orienteze spre 
construcţii. El și fratele său au înființat o mică 
întreprindere, ofertele s-au înmulţit și afacerea a 
devenit foarte repede prosperă. Timp de câţiva ani, au 
avut lucrări în tot Texasul. 

— Nu este treaba mea... dar de ce sunteţi, vreau să 
spun, dacă aveţi... 

— De ce nu lucrez la Garrison Constructions cu 
bătrânul meu tată și cu unchiul meu în loc să străbat 
țara pe motocicletă, cu un rucsac în spate? 

— Da. Dacă aveţi rădăcini, o familie... 

— Au murit, spuse el cu toată delicateţea de care era 
în stare. Un accident pe șantier. Inspectau o șarpantă 
care nu fusese fixată cu grijă și a căzut. Unchiul meu a 
murit pe loc, iar tata două zile mai târziu. 

„A mai trăit destul ca să-mi comunice numele 
responsabililor. Destul ca să-mi spună că n-a fost un 
accident!” 

Mâna lui Cindy se așeză peste a lui, plăcută și 
delicată și, fără măcar să-și dea seama, își împleti 
degetele cu cele ale tinerei femei. 

— Îmi pare rău, şopti ea. Și mama dumneavoastră? 
Mai este în viață? 

El scutură din cap, privind degetele lor unite. 

— După moartea tatălui meu, viața sa oprit pentru 
ea. A așteptat până la terminarea studiilor mele și 
apoi... a abandonat partida. Ca și cum vrusese doar să 
se asigure că puteam să mă descurc singur. Când a fost 
convinsă de asta, a decis să nu mai sufere și a închis 
ochii. Pentru totdeauna. 

Degetele lui Cindy le strânseră pe ale lui Jay. 

— Hei, spuse el cu blândeţe ridicând fața plecată 
tinerei femei. Nu voiam să... 

— Nu este vina dumitale. 

Ea își şterse o lacrimă cu dosul mâinii. 

— Este ciudat, reluă Jay cu amărăciune. Când ești 
copil, nu-ţi imaginezi nici o secundă că s-ar putea ca la 
un moment dat să fii singur pe lume. Crezi că totul va 
fi la fel. Și apoi, într-o zi, te trezești și nimic nu mai 
este ca înainte. 

El mângâie mâna lui Cindy, gândindu-se la 
descumpănirea lui, la acea lungă perioadă de disperare 
care precedase hotărârea lui de a răzbuna moartea 
părinților săi. Numai ura care-l anima atunci știuse să 
redea un sens vieţii lui, îl copleşea cu un sentiment de 
urgență care nu-l mai părăsise niciodată după aceea. 

Totuşi, astăzi totul era altfel. Durerea, cu toate că 
era mereu vie, se potolise. Setea lui de revanșă asupra 
lumii, de asemenea. Și acest foc care-l măcina de atâta 
timp, nu mai părea să ardă ca de obicei. 

Cindy cerceta faţa răvășită a bărbatului de lângă ea. 
Ştia că se gândea la părinţii lui, la golul groaznic din el 
când se simţea în voia sortii, fără rădăcini, fără nimic 
de care să se atașeze. Ea simţise acelaşi lucru când 
aflase că era un copil adoptat... fără părinţi. 

— Aţi cinat? întrebă ea pe neașteptate. 

Jay o privi fără să înţeleagă. 

— Este aproape ora nouă seara, îi reaminti ea cu 
blândețe. 

El scutură din cap. 

— Mă pregăteam de plecare atunci când ai sosit. 

— Ce-ai spune de puţină companie? Mor de foame. 

Un zâmbet larg ilumina fața lui Jay. 

— Aşadar, mereu pentru un hamburger și o bere? 

— De fapt, aş vrea mai curând o pizza. 

— Cu multă brânză, fără anșoa? glumi Jay. 

Se îndreptară spre ieşire, mână în mână. 

— Unde vrei să mergem? 

Jay ridică din umeri. 

— Este orașul dumitale. 

— Să vedem... Pizzeria de la galeria comercială este 
prea zgomotoasă... „Il Restaurante”, de pe dig, este 
puţin prea elegant pentru ocazia asta. Rămâne „La 
Luigi”, bineînţeles. El face cea mai bună pizza din 
regiune, dar numai pentru acasă. 

— Ei bine, să luăm! Te-aș invita cu plăcere la 
mine... dacă aş avea unde! 

Cindy îi aruncă o privire întrebătoare. 

— Motelul costă scump. 

Tânăra femeie se opri brusc. 

— Să nu-mi spui că faci camping! 

— Eu... hm... de fapt, dorm la conac. Este cam lipsit 
de mobilier, dar are avantajul de a fi curat și uscat. 

— Ridicol! Adam și Mark au un apartament. Nu poți 
locui acolo până găseşti ceva mai bun? 

— Adam și-a luat o cameră la hotel și iubita lui Mark 
s-a mutat cu el. Am fi... cam înghesuiți. 

Cindy avu un surâs înţelegător. 

— Într-adevăr. Trebuie să existe o soluţie. 

— Poate ar fi trebuit să accept să stau în solariumul 
dumitale, remarcă el cu dezinvoltură. 

Cindy îl privi o clipă. 

— Este o idee. Cu condiţia să cădem de acord 
asupra unuia sau a două puncte importante. Mai întâi, 
este vorba de un aranjament temporar. Apoi, oferta se 
limitează la solarium. .. Nu este vorba în nici un caz de 
un avans. Vei fi bine venit la mine dacă nu vei încerca 
să faci pe cuceritorul. 

El îi aruncă o privire malițioasă. 

— Putem negocia ultimul punct? 

— Categoric, nu! replică ea, luptând din greu să-și 
păstreze seriozitatea. 

Două ore mai târziu, Jay era instalat confortabil în 
salonul lui Cindy. Un foc trosnea în cămin, excelenta 
pizza de la „La Luigi” îi săturase, și Jay încerca disperat 
să-şi păstreze capul limpede și să ignore prezența 
tulburătoare a tinerei femei de lângă el. 

În sfârşit, reușiaw să se facă invitat în casa ei. Aici, 
poate va putea descoperi un indiciu care să-l ajute în 
ancheta sa. Dar, pe măsură ce seara înainta, motivațiile 
lui profesionale se estompară... 

Trecuse mult timp de când nu se lăsase ispitit astfel 
de bucuria simplă de a fi în doi, să stea de vorbă și să 
se destindă fără gânduri ascunse, fără să-și pregătească 
sau să-şi calculeze următoarea mișcare, următoarea 
întrebare, nici să nutrească planuri sumbre. 

Și în timp ce privea admirativ profilul lui Cindy 
luminat de flăcări, se surprinse regretând că totul nu 
era decât un vis efemer. I-ar fi plăcut ca această fiinţă 
încântătoare să fie a lui și ca intimitatea care-i apropia 
să nu fie dictată de o misiune sordidă. 

— Vrei o cafea? întrebă ea. 

El se smulse din meditaţia lui. 

— Am să te ajut. Cred că eram pe punctul de a adormi. 

Ea surâse cu blândeţe și se ridică, grațioasă ca o 
pisică. 

— Se datorează fără îndoială acestui lux, spuse ea 
arătând ruinele din jurul lor. Când te gândești că m-am 
mutat în această casă anul trecut și că încă n-am pereți. 

Jay luă de jos cele două sticle de bere şi ambalajul 
gol de la pizza și o urmă în bucătărie. 

La prima vedere, casa semăna cu o cochilie goală. 
Cea mai mare parte a pereţilor interiori fuseseră 
dărâmaţi, ferestrele camerei de zi nu erau încă nici 
fixate, nici vopsite și aproape peste tot domnea o 
dezordine veselă de tapiserii, de tapet și de mobilier 
rustic. 

— Sunt un exemplu perfect al vechiului dicton care 
pretinde că „cizmarii sunt cei mai prost încălțaţi”, 
continuă ea. N-am niciodată timp să mă ocup de 
propria mea casă pentru că mă consacru caselor altora. 

Ridică din umeri și râse bine dispusă. 

— Într-o zi, voi reuși poate să fac din această 
locuinţă un veritabil cămin. 

— O găsesc simpatică așa cum este, spuse Jay 
aruncând sticlele goale și ambalajul în lada de gunoi. 

Apoi se rezemă de perete, cu brațele încrucișate la 
piept şi o urmări pe tânăra femeie făcându-și de lucru. 

— Ce-ar fi să-mi vorbeşti puţin despre dumneata, 
Cindy Sinclair? reluă el pe neașteptate. Eşti originară 
din Oregon? 

— Nu. 

Urmă o pauză. 

— Vin din nordul Californiei. Din apropiere de 
Sonora. M-am stabilit aici când am hotărât să-mi 
întemeiez propria afacere, acum aproape patru ani. 

— Regiunea este foarte frumoasă, comentă el pe un 
ton neutru. 

Ea luă două căni dintr-un dulap. 

— Lucram pentru o societate de decoraţiuni 
interioare din Portland și treceam printr-o perioadă 
destul de grea. M-am gândit că o schimbare de aer îmi 
va face bine. Mama mea trăia aici, la Newport, în 
această casă. A murit anul trecut. 

Jay n-o asculta decât cu o ureche distrată. Nicăieri 
în dosarul lui Cindy nu se făcea referire la decesul 
mamei sale. Dimpotrivă, Evelyne și Tom Pattison 
locuiau încă în imprejurimile Sonorei. Mătușa lui 
Cindy, în schimb murise anul trecut... Exista aici un 
mister care părea să fi scăpat ochiului de linx al lui 
O'Dell și care explica poate de ce tânăra femeie 
abandonase subit numele de Pattison, cu opt luni în 
urmă, pentru a-l lua pe cel de Sinclair. 

Această noutate stabilită, încă neclară, putea fi 
primejdioasă. 

— Moartea mamei dumitale trebuie să fi fost o 
încercare teribilă, spuse el cu precauţie. 

O mască de durere se aşternu pe faţa tinerei femei. 

— Nici măcar nu ştiam că era mama mea. Pentru 
mine, a fost întotdeauna mătușa Marylin. Nimeni nu 
mi-a spus vreodată adevărul în legătură cu ea. 

Privea fix picăturile de cafea care cădeau cu regularitate 
în cană și părea că uitase de prezenţa lui Jay. 

— Exista un... bărbat. Un judecător, bogat și foarte 
influent. Mama mea lucra pentru el ca dactilografă. 
Avea şaisprezece ani, şi el cincizeci. A rămas însărcinată. 
Fl avea deja o familie, o poziţie socială de apărat... în 
schimbul tăcerii mamei mele, i-a promis că atât ei cât 
și copilului nu-i va lipsi niciodată nimic. 

Ea avu un zâmbet amar. 

— Şi-a ţinut cuvântul. 

Îşi ridică privirea spre Jay. 

— Este ciudat. În toţi aceşti ani, nu m-am întrebat 
niciodată de unde veneau toţi acei bani sau cum ta... 
unchiul meu putuse economisi cu ce să-mi ofere cele 
mai bune școli. 

— Aşadar, te-au crescut, unchiul şi mătușa dumitale? 

Cindy încuviinţă cu un semn din cap. 

— Mătușa Evelyne, sora mai mare a lui Marylin, şi 
soţul său. Evelyne nu putea avea copii. Când Marylin a 
rămas însărcinată, au crezut că este un miracol. La mai 
putin de o oră după nașterea mea, m-au smuls de lângă 
ea ca să mă adopte. Nu mi-au lăsat niciodată nici cea mai 
mică șansă. Nici măcar nu mi-au dat ocazia să încerc... 

Vocea ei se frânse și, fără să-și dea seama ce făcea, 
Jay traversă camera și o trase la pieptul lui pe tânăra 
femeie. Ea se întoarse, orbită de lacrimi, încercând să-l 
respingă, dar el o strânse mai tare în braţe. 

— Deschide-ti inima. Haide, nu păstra toate astea în 
dumneata. 

Ea își scutură capul cu putere, luptându-se cu 
suferința, silindu-se să înăbușe o durere prea vie 
pentru a fi alinată cu ușurință. Jay ghici în mod confuz 
că se destăinuia pentru prima dată în viaţă. 

— Nu te reţine, Cindy, murmură el mângâindu-i 
încet spatele și ceafa. Plângi, plângi, îţi va face bine. 

— Nu! 

Totuși, protestele ei se înecară într-un șuvoi de 
lacrimi și el simţi că se agăța de cămașa lui cu furia 
disperată a celor care se cramponează de viaţă. 

— A... au minţit, strigă ea. N... nu m-au lăsat s-o 
cunosc! Mi-au furat mama! Cu ce drept... 

Jay nu spuse nimic. Ce putea spune s-o consoleze? 
Nu avea nimic mai bun să-i ofere, pentru moment, decât 
o prezenţă reconfortantă și un umăr pe care să plângă. 

— E mai bine? şopti el, după un timp care i se păru 
interminabil și totodată prea scurt. 

— Îmi... îmi pare rău. Nu ştiu ce m-a apucat. 

— Tine, spune el întinzându-i o cutie cu batiste de 
hârtie care se găsea deasupra frigiderului. 

Ea se execută cu un zâmbet. 

— Mulţumesc. Îţi mulţumesc mai cu seamă că n-ai 
fugit cum fac majoritatea bărbaţilor când o femeie 
începe să plângă. 

— Socul trebuie să fi fost teribil, spuse Jay umplând 
cele două căni cu cafea. 

Cindy avu un mic râs înăbușit. 

— Este ca şi cum te trezești într-o dimineață 
descoperind că toată viața n-a fost decât o uriaşă 
înșelătorie şi că cele două persoane în care aveai o 
încredere absolută sunt... străini. 

Râse din nou, cu amărăciune. 

— N-ar fi trebuit să fiu ceea ce sunt. N-ar fi trebuit 
nici măcar să mă numesc Cindy. Mama mea, adevărata 
mea mamă, voia să mă boteze Brandy. 

— Ce motiv i-a determinat în cele din urmă să-ţi 
mărturisească adevărul? 

Cindy își strânse pumnii. 

— Nu mi-au mărturisit absolut nimic. Am descoperit 
totul din întâmplare, la moartea mamei mele. Ea mi-a 
lăsat toate bunurile ei: această casă, puţini bani și un 
jurnal. 

Unchiul și mătuşa dumitale ti-au explicat de ce... 

— Oh, au încercat, îl întrerupse Cindy cu violență. 
N-au încetat să invoce faptul că Marylin era prea tânără 
pentru a crește un copil. 

Simti cum se înfurie din nou. 

— Nimeni nu s-a întrebat ce vroiam eu. Ce era mai 
bine pentru mine! Evelyne pretinde că, cu cât treceau 
anii, cu atât devenea mai greu să-mi spună adevărul. 
În cele din urmă, toată lumea a hotărât să tacă... 

Deschise cu brutalitate ușa frigiderului. 

— N-aveau dreptul să păstreze secret un lucru atât 
de grav. Mai ales când Marylin s-a îmbolnăvit. Dacă cel 

putin aș fi știut că era mama mea, aș fi petrecut mai 
mult timp cu ea, aș fi reușit s-o cunosc puţin, să aflu 
cine sunt. 

Turnă un strop de lapte în fiecare cană, apoi scoase 
un oftat adânc. 

Jay luă o înghițitură din lichidul fierbinte, fără s-o 
slăbească din ochi pe tânăra femeie. 

— Mama dumitale nu ţi-a spus nimic, în timpul 
celor trei ani pe care i-ai petrecut la Newport? 

Cindy scutură din cap. 

— Nici un cuvânt. Ca să-ţi spun totul, o vedeam 
puțin, deoarece călătorea. Apoi, la începutul bolii ei, 
s-a instalat la una dintre cele mai vechi prietene, în 
sud. Acolo a murit. 

— Cum se petrec lucrurile acum între părinții 
adoptivi şi dumneata? 

Cindy roși. 

— Nu m-am mai reîntors la ei, mărturisi ea, 
surprinsă să se simtă vinovată. Nu i-am revăzut și n-am 
vorbit cu ei de șase luni. Nu-i minţi pe cei pe care-i 
iubeşti. .. 

Jay își privea fix cafeaua. 

— Părinţii îşi mint fără încetare copiii. Tocmai 
pentru că-i iubesc. 

— Da, ştiu, murmură ea cu tristeţe. Dar asta 
înseamnă că au dreptate? Nu. Minciuna este de neiertat. 

Capitolul 4 


Cindy aruncă o privire pendulei din bucătărie. 

— S-a făcut târziu şi mâine trebuie să mă trezesc 
devreme. Am întâlnire cu un anticar din Toledo care 
susține că deţine mai multe piese autentice din epoca 
victoriană. Bineînţeles, așa spun toți. Voi vedea dacă 
merită deplasarea. 

Ea zâmbi. 

— Îti arăt locul de cazare? 

Tânăra femeie se înfioră când intră. Locul, rece și 
umed, conţinând diverse obiecte, semăna mai mult cu 
un vechi depozit de mobile decât cu un solariu. 

— Va fi perfect, spuse Jay, în spatele ei. Voi deplasa 
poate unul sau două scaune și... 

— Nu, i-o tăie Cindy scuturând din cap. Nu pot să te 
las să dormi aici. Parc-ar fi un muzeu și este un frig 
teribil. 

— Atunci, ţi-ai schimbat părerea? întrebă el cu 
naturalete. 

— În ceea ce priveşte solariul meu, da. 

Păru că ezită. 

— Canapeaua din salon va fi un pat aproape 
acceptabil și am mai multe cearșafuri și cuverturi decât 
îmi trebuie. 

Dacă Jay fu surprins, nu lăsă deloc să se vadă. 

— Eşti sigură? întrebă el încet. N-aș vrea ca prezența 
mea aici să-ţi ridice nici cea mai mică problemă. 
Oamenii ar putea pune întrebări și... 

Ea surâse, ghicind că această aluzie la eventuale 
bârfe nu era decât o scuză pentru a-i da timp să se 
răzgândească, dacă dorea. Ca și ea, Jay simţise 
tulburarea care se înfiripa între ei. Și tot ca și ea, 
presimţea fără indoială că relaţiile lor puteau — atât de 
ușor — să ia o turnură foarte intimă. 

— Nu te neliniști, Jay Garrison. La urma urmei, este 
doar un aranjament temporar. 

EI clătină încet din cap, descifrând fără dificultate 
mesajul. „Nu face pe cuceritorul”, spusese ea mai 
devreme. 

Ea îl precedă în salon. 

— Mă duc să-ţi caut o pernă și cearșafuri. 

— O pernă va fi suficient, Cindy. O să folosesc sacul 
meu de dormit. 

Ea vru să insiste, apoi se răzgândi și dispăru pe 
scară. Când cobori, el deja desfăcuse canapeaua și 
întinsese sacul de dormit. Ea rămase nemişcată, 
nehotărâtă, strângând perna la piept. 

— Există prosoape curate în camera de baie. Dacă ai 
nevoie de altceva... 

EI își ridică privirea spre ea și, pentru a mia oară, își 
dori ca împrejurările să fi fost altele. „Du-te repede la 
culcare, o rugă el în tăcere. Îţi mulțumesc pentru 
ospitalitatea ta... răscolindu-ți casa. Poate voi găsi în 
sfârșit dovada că ești complicea lui Sumner. Asta îmi va 
uşura conștiința. ..”. 

— Mulţumesc, Cindy. Totul va fi bine, murmură el. 

Ea râse încet, jenată. 

— O.K. Numai că...nu prea sunt obișnuită să 
primesc musafiri. 

— Mai ales bărbaţi, nu-i aşa? o tachină el. 

EI fu uimit văzând-o roșind violent și plecându-și ochii. 

— N... nu, într-adevăr. 

Ceea ce urmă se desfăşură atât de repede încât fu 
incapabil, mai târziu, să spună ce-l determinase să 
acţioneze în clipa aceea mai degrabă decât în alta. 
Dintr-o dată, nimic nu i se păru mai important decât 
s-o simtă în braţele lui. Se apropie de ea și o trase cu 
blândeţe la pieptul lui. 

— Am norocul de a fi o excepţie, îi șopti el la ureche. 

Şi o sărută. 

Buzele lui Cindy erau calde și dulci ca mierea, atât 
de moi sub cele ale lui Jay. Cu toate astea, simţi că 
tânăra femeie ezita să se abandoneze. El slăbi 
îmbrățișarea, imperceptibil, ca să n-o sperie, fără a 
înceta să-i atingă gura cu buzele, ca o mângâiere. 

În tot acest timp, era conștient că se juca periculos 
cu focul. Dacă nu se smulgea fără întârziere din 
dulceata acestui sărut, lucrurile vor merge mult prea 
departe, mult prea repede. Nu erau pregătiți pentru 
asta nici unul nici celălalt. 

Cât de greu se resemna să se desprindă de ea! Deja 
o săruta din nou, mai profund de data asta, cu 
siguranța și pasiunea unui bărbat cuprins de dorință. 
Și Cindy răspunse sărutului său, mai întâi timid, apoi 
cu pasiune și violență. 

Când Jay îi abandonă în cele din urmă buzele, 
puțin mai târziu, ea scoase un suspin și își apăsă fața 
pe pieptul lui puternic. 

— Când ţi-am propus să-ți petreci noaptea aici, 
spuse ea cu voce scăzută, nu mă gândeam că 
lucrurile... 

— Ştiu, Cindy. Nu trebuie să-mi explici nimic. 

— Nu vreau să-ți închipui... 

— Nu-mi închipui nimic. Lucrurile, aşa cum le spui, 
nu se întâmplă decât atunci când trebuie să se întâmple. 

Ea își înălță capul și el puse din nou stăpânire pe 
buzele tinerei femei, mai blând de data asta, 

depunând de asemenea mici sărutări de-a lungul 
obrajilor, coborând încet până la curbura delicată a 
gâtului, simţind-o tremurând în braţele lui. 

O sărută din nou, iar și iar, impetuos, lacom, ca și 
când era prins într-un vârtej. Brusc, înțelese că Cindy 
era la bunul lui plac, că era pe punctul să cedeze... 
Realitatea reveni atunci în drepturile ei: era în misiune 
și trebuia să profite de noapte pentru a scotoci casa, 
nu să doarmă în braţele proprietarei... Oricât de greu 
îi era, se desprinse de buzele lui Cindy și își îngroapă 
fața în părul ei mătăsos, cu respiraţia tăiată și cu 
corpul dureros din cauza dorinţei nesatisfăcute. 

— Noapte bună, Cindy, spuse el respingând.-o. 

— Noapte bună, răspunse ea, nesigură. 

Nu mai îndrăznea să-l privească. 

— Dacă ai nevoie de ceva... 

El nu se putu impiedica să nu zâmbească de atâta 
candoare. 

— Cred că mă voi mulțumi cu un duș rece. 

Ea îşi regăsi aerul malitios. 

— Camera de baie este la etaj, prima ușă pe dreapta. 

Acestea fiind zise, se îndepărtă cu graţie. 


Soneria stridentă a telefonului o trezi pe Cindy din 
somn. 

Ea mormăi câteva cuvinte de neînțeles și se 
rostogoli pe burtă, căutând pe dibuite telefonul și 
trântindu-l undeva în întuneric. De data asta blestemă 
aparatul și, trăgând de fir, îl aduse până la ea. 

— Mm? 

— Cindy? Tu ești? strigă vocea lui Marge Taft, la 
capătul liniei. 

— Mm. 

— Cindy, Bill a trebuit să plece la Michigan. O 
chestiune urgentă de familie. Nu se va întoarce înainte 
de două săptămâni. 

— Michigan, repetă Cindy, ameţită. 

Apoi, începând să înțeleagă, se ridică brusc. 

— Michigan! Cât timp? 

— Două săptămâni. Îmi pare într-adevăr rău, Cindy. 
Știu că duci lipsă de personal. A primit un telefon, 
acum o oră. 

— Dumnezeule! 

Cindy închise ochii, cuprinsă de amețeală. 
Cincisprezece zile. Destul de mult pentru a întârzia 
serios lucrările şantierului Renfrew. Bill nu era doar 
şeful de echipă, el reprezenta de asemenea un sfert 
din capacitatea de lucru a echipei sale! 

— De acord, Marge, o să mă descurc. Încă nu știu 
cum, dar voi găsi o soluţie. Mulţumesc că m-ai 
sunat. 

Lasă încet receptorul și se forță să se calmeze. De 
ce soarta se înverșuna oare împotriva ei? Datorită lui 
Garrison, aproape reușiseră să respecte graficul. 

Iată că totul era din nou compromis. 

Garrison. 

Amintirea sărutărilor schimbate o lovi în plin și și-l 
imagină dormind în sacul său, la parter. Aseară, 
rămăsese trează ore întregi, întinsă în întuneric, 
incapabilă să-și găsească somnul, în timp ce retrăia 
fiecare secundă a acelui moment de abandon. Totul se 
petrecuse atât de firesc, de natural, aproape ca ṣi cum 
așteptase dintotdeauna să se refugieze în braţele 
acestui bărbat. 

Cindy se ridică din pat și intră în camera de baie. 
Acolo, privirea ei se opri la aparatul de ras încă umed, 
pus pe etajera de sticlă, lângă fereastră, alături de o 
mică trusă de toaletă. Fără să se gândească, îl luă, 
imaginându-și lama alunecând peste conturul feței 
frumoase a lui Jay. Apoi deschise sticla de apă de 
toaletă şi inspiră profund efluviile tămâioase și 
senzuale ale acestui parfum. În fine, privi în jurul ei cu 
un aer jenat. Oare înnebunea? Nu depășise oare vârsta 
la care te comporti ca o adolescentă tânjind după 
dragoste? 

Îşi scoase cămașa de noapte cu un gest hotărât și se 
aruncă sub duș. 

Garrison nu era genul ei, îşi spuse ea. 

Era un fel de animal sălbatic și liber care trăia de pe 
o zi pe alta și nu dorea altceva. Ea, dimpotrivă, aspira 
la o dragoste durabilă, la un angajament profund și 
reciproc. Nimic nu-i apropia. 

Se îmbrăcă repede și cobori. Jay bea o cafea în 
bucătărie. 

— Bună dimineaţa, îi aruncă ea, cât mai firesc 
posibil. Ai dormit bine? 

— Şi dumneata? 

— M-a trezit telefonul. Avem o problemă 
neprevăzută: Bill a dispărut. 

Jay simţi un nod în stomac. 

— Cum așa, a dispărut? 

O'Dell îl omorâse oare? Dumnezeule mare! El îi 
ceruse doar să-l scape de el temporar. Nu să-l... 

— O chestiune de familie, răspunse Cindy. A luat 
avionul spre Michigan, în această dimineaţă și nu se va 
întoarce înainte de două săptămâni. 

— Două săptămâni? Exclamă Jay, încruntat. 

Hotărât lucru, superiorul lui nu-și pierduse nimic 
din redutabila lui eficacitate. 

— Iată ceva care nu va conveni afacerilor 
dumitale. 

— Afacerilor noastre, replică ea cu calm. Începând 
din dimineaţa asta, ești şeful de echipă, Garrison. 

De data aceasta, el o privi cu un aer stupefiat. 

— Imposibil! spuse el în cele din urmă. 

Nu putea în nici un caz face faţă acestor două 
misiuni incompatibile: de agent secret și de 
responsabil într-o întreprindere de construcţii. Nici 
chiar pentru frumoșii ochi ai lui Cindy Sinclair. 

— Urăsc să fac pe șeful. 

Ochii verzi ai lui Cindy aruncară fulgere. 

— Îmi eşti dator, Garrison. Ti-am dat o slujbă în 
momentul când aveai cea mai mare nevoie. Ti-am 
oferit un acoperiș și un pat pentru noapte. Cel mai 
mic lucru pe care l-ai putea face este să mă ajuţi să trec 
peste această situaţie grea. 

— Oamenii dumitale nu mă vor accepta. Mark și 
Adam lucrează pentru dumneata de peste trei ani! 

— Am nevoie de un om competent și totodată 
capabil să țină piept furnizorilor și antreprenorilor. 
Adam și Mark sunt lucrători model, am toată 
încrederea în ei, dar n-ar putea niciodată să-și asume 
aceste responsabilități. De altfel, ei știu asta, te plac și 
te respectă. 

Nici măcar n-ar trebui s-o asculte. Dar cum putea 
să-i întoarcă spatele ştiind că o pusese deliberat în 
încurcătură? Nu era el la originea dispariţiei 
temporare a lui Taft? 

— Bun, de acord, bombăni el. Voi fi şeful dumitale 
de echipă! 

KKK 


În seara aceea, Jay se apucă să monteze pereţii 
despărtitori ai salonului lui Cindy. 

Fa fusese reținută de negustorii de mobile vechi 
până spre sfârșitul serii și, întorcându-se acasă, 
descoperi mobilele din salon acoperite de huse, în 
timp ce Jay tencuia peretii. 

Când deschise ușa, el o primi cu un zâmbet larg. 

— Dar, exclamă ea uluită, ce faci? 

— Îmi plătesc chiria. 

— Jay, eşti nebun! Ai lucrat deja toată ziua pe 
şantier. Doar n-o să te ocupi și de treaba asta, când te 
întorci seara. 

— Îmi face plăcere. Ti-e foame? 

— Hm, da. 

— Am trecut pe la restaurantul chinezesc. Lasă-mi 
două minute să fac un duș, apoi vom putea încălzi 
mâncarea. Ce spui? 

— Fantastic! răspunse ea râzând. 

Își amenajară un mic colţ în fața căminului, în 
mijlocul caprelor de cherestea, uneltelor şi 
materialelor și cinară chiar pe podea, râzând ca niște 
copii. 

Putin după miezul nopţii, spălară împreună vasele 
— ca o joacă — apoi Jay o însoţi pe Cindy până la 

piciorul scării. Acolo, mai discutară un timp și când 
tânăra femeie se pregăti să urce la culcare, el o sărută 
ușor pe buze. 

Era unul din acele săruturi tandre și spontane care, 
de obicei, n-au consecinţe. Totuși, fură amândoi uluiţi 
de ceea ce se întâmplă. 

Jay își pusese mâna pe obrazul tinerei femei și ea 
simți căldura pe pielea ei, ca și cum se oferea 
mângâierii respirației lui pe gura ei. Căzu în braţele 
bărbatului care ştia atât de bine s-o tulbure. 

Îşi alunecă încet buzele până la linia delicată a 
gâtului ei și Cindy tresări când îi atinse ușor sânii. Se 
datora nu atât mângâierii, cât promisiunii discrete a 
unei fericiri foarte apropiate. 

Deoarece era atât de simplu, atât de firesc să ia 
mâna lui Jay, și să-l ducă la etaj... N-ar avea nevoie să 
vorbească. Nici unul nici celălalt n-ar simţi acea jenă 
care precede adeseori prima noapte de dragoste. Jay, 
la fel de liniștit și de uşor cum făcea întotdeauna, ar şti 
să-i câştige încrederea și n-ar râde simţind-o stângace. 

— Da, spuse ea într-un suflu. 

El nu-i ceruse nimic, dar era sigură că răspunde 
unei rugăminţi mute. 

Timpul se opri. 

În fine, Jay păru că se destinde. Fl râse încet și o 
sărută din nou pe tânăra femeie, pe obraz, de data 
asta. 

— Nu, scumpa mea, șopti el, nu. Şi acum, urcă 
repede la culcare înainte să mă răzgândesc. 

Cindy îl privi o clipă, uimită că nu simte nici o rușine. 

— Jay Garrison, n-am întâlnit încă niciodată un 
bărbat atât de ponderat. Chiar dacă nu sunt convinsă 
că admir această trăsătură a personalității tale, adăugă 
ea cu un aer poznaș. 

EI îi adresă o clipire din ochi. 

— Crede-mă, îngerul meu, nu sunt mult mai sigur 
decât tine în această privinţă. 

Cindy trăi zilele următoare ca într-un vis. Când 
lumina zilei strălucea, vedea cu satisfacţie cum se 
transformă conacul lui Brian Renfrew. Dar când venea 
seara, o nouă viață începea, făcută din bulversări la fel 
de magice: casa ei, viața ei până atunci atât de 
monotonă, se transformau. 

Ea şi Jay fuseseră atât de prinși de activitatea lor 
încât pur şi simplu neglijaseră, apoi uitaseră în mod 
tacit să caute locuinţă. După câteva zile de coabitare 
fericită, ideea unei separări devenise de la sine pe cât 
de nepotrivită, pe atât de neplăcută. De fapt, ea nu-și 
mai imagina viaţa fără acest tovarăș irezistibil, 
așteptând cu nerăbdare ora când putea să se întoarcă 
în sfârșit acasă și să-l regăsească. 

Îşi luaseră obiceiul să pregătească cina împreună, 
se certau veseli în momentul când împărțeau sarcinile. 
Apoi discutau ore în șir, despre una și despre alta, fără 
a ajunge vreodată în lipsă de idei. Când nu era prea 
târziu sau când timpul le permitea, făceau plimbări 
lungi pe plajă și nu reveneau acasă decât atunci când 
frigul îi trimitea la căldura focului care trosnea în 
căminul din salon. 

Erau şi momente când Cindy se surprindea visând: 
la căsătorie, la copii, la o viaţă de familie fericită, lângă 
un sot îndrăgostit. 

Bineînţeles, își revenea repede din reverie, 
înfrânându-și imaginaţia. Jay Garrison nu era genul de 
bărbat care să stea lângă foc. Nu-și exprimase el teama 
față de un angajament? Nu, el va rămâne suficient de 
mult timp pentru a se îndrăgosti cu disperare de el, 
apoi, în zorii unei zile fără soare, va dispărea tot atât 
de brusc cum apăruse, fără un cuvânt de explicaţie, 
lăsând în urma lui doar cearșafuri șifonate și mirosul 
corpului său. Oh, asta nu va însemna că-și bătuse joc 
de ea. Poate chiar o va iubi, în felul lui. Dar oricât de 
puternice ar fi sentimentele lui, nu se va pune 
niciodată problema unui viitor sau a unor planuri în 
doi. Ori, ea dorea mai mult decât o aventură fără 
viitor. Mult mai mult. 

Prin urmare, când luciditatea îi revenea, Cindy 
hotăra invariabil să-l alunge pe Jay înainte să fie prea 

târziu, înainte să fie înnebunită după el. Dar, îndată 
ce-l vedea, îndată ce schimbau o privire, o glumă, 
toate hotărârile se risipeau. Și zilele treceau. 

— Nu-i atât de simplu! 

Jay fixă telefonul între ureche și umăr, fără a înceta 
să aranjeze jaluzeaua venețiană pe care o monta la 
fereastra bucătăriei lui Cindy. Făcu un pas înapoi și 
aprecie rezultatul cu un aer satisfăcut. Apoi, 
îndepărtând lamelele, o căută pe Cindy cu privirea. 

Tânăra femeie era rezemată de un stejar bătrân de 
la capătul grădinii, pierdută în contemplarea mării 
care se întindea cât vedea cu ochii. Vântul se juca în 
părul ei blond cu reflexe cenușii și lui Jay i se păru mai 
frumoasă și mai dezirabilă ca oricând. Reluă 
receptorul în mâna dreaptă și își încruntă fruntea de 
nerăbdare, agasat că nu era alături de ea mai curând 
decât într-o convorbire cu O'Dell. 

— Nu înţeleg prea bine, spunea acesta cu o voce 
calmă. Tu ești cel mai bun agent al meu, Garrison. Te-am 
văzut smulgând mărturisiri unor criminali mult mai 
oțeliți decât această femeie. Atunci, care este problema? 

— Nu există nici o problemă, bombăni Jay. Când voi 
avea o informaţie să-ţi comunic, o voi face. Până 
atunci, vreau să-l faci să revină pe Taft. Ne lipsește 
mâna de lucru, aici, și... 

EI se întrerupse brusc, mușcându-și buza până la sânge. 

— Garrison, ce tot îndrugi? Voiai să te scap de Taft 
pentru că te deranja și azi ar trebui să revină pentru că 
lui Cindy Sinclair îi lipsește personalul? Ai înnebunit? 
Astea nu sunt treburile tale. Tu ai misiunea să 
descoperi ce ştie despre Sumner și despre acea 
blestemată cantitate de arme! 

— Există aici oameni cărora nu le pasă de toate 
astea, replică Jay cu putere. N-am intenţia să le sabotez 
munca numai pentru... 

Îşi înăbuși furia și scoase un oftat. 

— Adu-l înapoi. Mă voi ocupa eu cu el. 

— Garrison... 

Urmă o tăcere la celălalt capăt al firului. 

— Matsui spune că te-ai mutat la Cindy Sinclair. 

— Mi-ai ordonat să fiu cât mai aproape de ea, îi 
reaminti Jay cu un ton caustic. 

— Aminteşte-ţi numai că eşti în misiune. Putin îmi 
pasă să ştiu ce faci la ea acasă din moment ce ancheta 
nu suferă. Garrison, dacă Sumner îmi scapă numai 
pentru că această femeie ţi-a sucit capul, n-am să te iert... 

— Nu mă provoca, O'Dell, îl sfătui Jay foarte calm. N-am 
nevoie să mă dăscălești. Fă să revină Taft și lasă-mă în 
pace. 

De data asta, tăcerea se prelungi. 

— Fii atent, Garrison. Ar fi ușor să cazi în capcană, 
să uiţi adevăratele motive ale prezenţei tale acolo. 

Aventura ta cu Cindy Sinclair nu poate dura, știi bine. 
Orice misiune se termină inevitabil, într-o zi sau alta. 

— Da, ştiu. 

Închise brusc telefonul și o observă din nou pe 
tânăra femeie, aflată afară. 

„Ar fi uşor să cazi în capcană...“ 

Într-adevăr. 

Dar de asemenea ce ușurare, din când în când, să 
nu se mai prefacă. Cine-i va reproşa că voia să creadă, 
măcar câteva zile, în tandra complicitate pe care o 
împărtășea cu Cindy? Cum putea să i se ceară să 
reziste farmecului acestor ochi verzi și să renunţe la 
visul minunat să și-o imagineze în întregime a lui? 

Pentru totdeauna. 

Din păcate, poţi să-ţi pierzi uşor sufletul în acest joc 
periculos. În unele dimineţi, Jay se trezea pradă unei 
panici îngrozitoare, când nu mai știa cine este în 
realitate. O ființă din carne și sânge, sau un simplu 
nume în fişierele Serviciilor secrete? Un om sau o 
fantomă care va dispărea într-o zi când alţii vor decide 
că ancheta lui era încheiată? 

Jay alungă aceste gânduri sumbre cu violentă 
ridicare din umeri și își luă bluzonul de piele care 
atârna pe spătarul unui scaun din bucătărie. 

Capitolul 5 


Cindy nu simţea frigul care se lăsase brusc, o dată 
cu venirea nopții. Briza oceanului îi ciufulea părul și 
privea orizontul sclipitor, înfofolită într-o vestă groasă 
de lână. 

Din ce în ce mai des, în timpul din urmă, se gândea 
la Jay și la dragostea imposibilă pe care o simţea cum 
crește în ea. O dragoste iremediabil sortită eșecului 
dacă nu se putea hotărî s-o înăbușe. Asista la înflorirea 
acesteia ca spectatoare neputincioasă, fermecată de un 
vrăjitor rătăcitor. 

— Nu este puţin cam răcoare pentru a rămâne afară? 
întrebă o voce gravă în spatele ei. 

Inima lui Cindy tresări și se întoarse. 

— Îmi place această priveliște, spuse ea cu surâsul 
ei luminos când îl privea pe Jay. Când veneam în 
vizită la mama, petreceam lungi momente lângă 

acest stejar admirând oceanul și stând de vorbă. Mă 
simț mai aproape de ea aici decât în altă parte în casă. 

— Trebuie că n-a fost ușor pentru ea, remarcă Jay. 
Să te vadă crescând, să-și petreacă timpul cu tine, 
trebuind totuși să pretindă că era mătușa ta. Îi trebuia 
mult curaj pentru a suporta o asemenea situaţie. 

— Mai puţin decât să mă crească, i-o întoarse Cindy 
cu amărăciune. Au optat toți pentru facilitate. 
Gândește-te puţin! Minţind, scuteau familia de 
umilința de a o vedea pe Marylin fudulindu-se cu mica 
ei bastardă. 

Vocea sa luă o intonație aproape metalică, pe 
măsură ce ranchiuna o copleșea din nou. 

— El i-a plătit pentru tăcerea lor! Era un om 
puternic, obișnuit să fie ascultat. Și nu voia cu 
siguranţă să se încurce cu o tânără de șaisprezece ani 
pe care în plus o lăsase însărcinată. Dragostea n-a jucat 
nici un rol în acest aranjament, era vorba de o 
înțelegere obișnuită, într-o chestiune importantă. 

Jay nu răspunde nimic. O privea cu tristeţe iar ea se 
simţi dintr-o dată rușinată. 

— Îmi pare rău, spuse ea cu voce scăzută. Nu 
trebuia să te plictisesc cu trecutul meu. 

— Nu mă plictiseşti, răspunse el liniștit. E nevoie de 
timp pentru a accepta anumite adevăruri, să te 
destăinui puţin poate să ajute, uneori. 

Cindy nu se putu împiedica să zâmbească. 

— O să-mi lipseşti, când vei pleca, Jay. 

— Cine a vorbit de plecare? 

Vocea lui era gravă și răgușită, privirea intensă și 
pătrunzătoare şi Cindy trebui să se lupte cu emoția 
care o copleșea brusc. 

— Tu, mi se pare. Numai dacă nu ţi-ai schimbat 
părerea? 

Un fulger de suferință trecu prin ochii albaștri ai lui 
Jay, înlocuită imediat de o licărire neinduplecată și 
glacială. 

— Nu, spuse el întorcându-se. Ti-am spus deja că nu 
căutam stabilitate. 

— Știu, murmură Cindy cu blândeţe. Mă întrebam 
numai când intenţionezi să pleci, asta-i tot. 

— Este oare important? 

Ea ezită, timp de o clipă. 

— Nu, presupun că nu. 

Încă o minciună... 

Jay n-a spus că-i minţi adesea, mai ales pe cei pe 
care-i iubeşti? 

Garrison se blestemă imediat pentru duritatea lui. 
Întinse mâna și mângâie obrazul tinerei femei, cu 
tandrete. 

— Dacă ai şti ce mult aș fi dorit să te întâlnesc mai 
de mult, Cindy. Pe vremea când aveam încă ceva de 
dăruit. 

— Nu spune asta, șopti ea cu o voce fără vlagă. Totul 
este atât de confuz... 

Cuvântul nu era prea tare. Și numai Jay era de 
condamnat. Nu-i trebuise mai mult de o zi pentru a 
scotoci casa de sus până jos. Firește, nu găsise nimic şi 
în loc să plece şi s-o supravegheze pe Cindy de la 
distanţă, rămăsese, amânând pentru mai târziu 
momentul când va părăsi căldura în care se lăsase 
învăluit cu nespusă plăcere. Această slăbiciune 
devenea periculoasă, îi făcea să sufere pe amândoi. 
Venise momentul să acţioneze cu mai mult 
discernământ. 

— Am abuzat suficient de ospitalitatea ta, Cindy. 
Există un apartament de închiriat, în oraș: pot să mă 
mut acolo săptămâna viitoare. Voi merge să-l văd luni, 
pentru a semna contractul. 

Cindy își simti inima strângându-se dureros, dar 
faţa îi rămase impasibilă și clătină doar din cap. 

— Ştii, bineînţeles, că nu doresc să te văd plecat. 

— Da. 

Vocea lui deveni gravă. 

— De aceea trebuie să plec, Cindy. Situaţia ne 
depășește deja. 

Căuta privirea tinerei femei. 

— N-aş putea suporta să te știu nefericită din vina 
mea. 

— Crezi că îmi asum un asemenea risc? întrebă ea 
cu amabilitate. Nu m-am simţit niciodată atât de bine 
cum mi se întâmplă cu tine. Cum ai putea să-mi faci rău? 

— Anumite aparenţe sunt înșelătoare, Cindy. Ai 
despre mine o imagine care nu corespunde realităţii. 
Niciodată nu voi fi bărbatul pe care-l cauţi, înţelegi? 

— Nu, răspunse ea cu un zâmbet tremurător. Nu te 
frământa, nu-mi fac nici o iluzie. Știu că n-o să-ţi vinzi 
motocicleta ca să te stabileşti aici. Știu numai că... 

Cuvintele i se opriră în gât. Se opri și privi în 
depărtare, cu frumoșii ei ochi verzi plini de lacrimi. 

De data asta, Jay nu mai reuși să reziste. 

O îmbrăţișă, sărutând-o cu o ardoare disperată la 
care ea răspunse imediat. Și în timp ce-și amestecau 
respiraţiile întretăiate, Cindy simţi crescând în ea o 
dorinţă atât de violentă încât gemu lângă buzele lui 
Jay. 

Contactul fierbinte cu buzele tinerei femei și 
această mărturisire înăbușită distruseră putinul 
control și restul de voință care-i rămăseseră lui Jay și 
se pierdură amândoi, uitând tot ce nu era corpul și 
mâinile celuilalt. 

Această clipă atât de așteptată, refuzată de atâtea 
ori, sosise în sfârșit. Nici unul, nici celălalt nu mai avea 
puterea să reziste. Nimic nu putea să-i oprească, acum, 
și să împiedice ceea ce așteptau din toată ființa lor de 
când se cunoscuseră pe acel drum pustiu. 

Degetele lui Jay se crispară în părul tinerei femei și 
își lăsă buzele avide să rătăcească în lungul gâtului ei 
delicat, urmărind conturul feţei lui Cindy, reluând din 
nou în stăpânire buzele ei, ca un bărbat care crezuse 
că moare de sete și se aruncă orbește asupra unei 
surse de apă proaspătă şi pură. 

Ea nu realizase când îi descheiase vesta de lână, îi 
ridicase pulovărul și bluza, dar scoase un suspin de 
plăcere când mâinile lui virile alunecară pe spatele ei, 
late, calde, senzuale. O mângâie cu înfrigurare, 
cuprinzându-i sânii rotunzi şi delicaţi cu palmele lui 
aspre şi în același timp blânde. 

Un nou val de dorinţă o copleși imediat pe tânăra 
femeie care se arcui unduitor și se lipi de șoldurile 
lui Jay, sfârșind prin a-l scoate din minţi. Ar fi vrut 
să-l elibereze de obstacolul hainelor și să-l simtă gol 
lângă ea. 

Chiar în clipa aceea, el cedă invitaţiei mute a 
partenerei sale, o ridică în braţe şi se îndreptă spre 
casă, cu buzele unite în continuare cu acelea ale 
tinerei femei. 

Cindy era ca o navă în furtună și, fără a încerca să 
reziste, se lăsă dusă de furtuna care o antrena departe 
de tărmuri cunoscute. Ameţită, se îmbăta de căldura, 
de parfumul pielii partenerului ei. 

Ajunși în apropierea casei, Cindy încercă brusc 
nevoia irezistibilă să-l îmbrățişeze mai tare pe acela 

care urma să devină amantul ei. Dar, atunci când 
încercui cu brațele bustul lui Jay, mâna ei atinse un 
obiect dur și rece în buzunarul interior al buzunarului 
de piele. Fără să se gândească, îl luă şi simţi că Jay se 
crispează. 

El o puse jos și se smulse brutal din îmbrăţișarea lor. 

Dezorientată, Cindy scăpă obiectul și acesta căzu 
greoi la picioarele lor. 

O clipă, rămaseră încremeniţi, cu ochii fixati asupra 
pistolului lui Jay. 

În cele din urmă, Garrison reacţionă. 

EI își ridică prompt arma, strecurând-o din nou în 
buzunarul de unde n-ar fi trebuit niciodată să iasă. Îşi 
pierduse oare toată conștiința profesională? Nici chiar 
un novice aflat în prima sa misiune n-ar fi comis 
niciodată o greșeală atât de grosolană. S-ar fi putut 
crede că vrusese să fie descoperit. Dorea oare atât de 
mult ca adevărul să iasă la lumină? 

El se redresă și își ridică ochii spre Cindy. Tânăra 
femeie se dăduse înapoi, îngrozită. El tresări când o 
văzu privindu-l cu oroare. 

— Cindy, îmi pare rău, ar fi trebuit să te previn... 

— Lasă asta afară! spuse ea cu o voce răgușită. 

— Cindy, pot să-ţi explic... 

— leşi cu arma din casa mea! ţipă ea. Imediat! 

Și traversă bucătăria alergând, trântind violent ușile 
batante care se deschideau spre salon. 

Jay o urmări cu privirea, înmărmurit. Apoi porni pe 
urmele ei, abandonându-și bluzonul și obiectul 
blestemat care strica totul. 

Ea stătea în faţa ferestrei, cu spatele întors și Jay 
simţi că se încordează auzindu-l intrând la rândul lui. 

— Ascultă, Cindy, îmi pare într-adevăr rău. Nu este 
decât o măsură de precauţie pentru mine. Te asigur că 
niciodată nu m-am folosit de el... 

— Te cred, murmură ea. Numai că... 

Se întoarse spre el, cu faţa palidă și abătută. 

— Îmi aduce aminte de întâmplări urâte, asta-i tot. 

Fl clătină doar din cap, fără să spună nimic. Nu se 
îndoia nici o clipă că Sumner era la originea acestei 
panici necontrolate care se citea în ochii tinerei femei. 
Agentul Garrison ar fi trebuit să profite de această 
ocazie pentru a afla mai mult despre relaţiile lui Cindy 
cu fostul ei soț. Dar nimic pe lume — mai ales misiunea 
lui implacabilă — nu l-ar fi putut convinge să 
redeschidă rănile tinerei femei. Atâta cruzime l-ar fi 
dezgustat de el însuși și se disprețuia deja că trebuise 
s-o mintă atâta timp. 

— Am fost căsătorită, începu ea pe neașteptate, 
șovăitoare. Soţul meu avea și el un pistol. 

— Cindy, nu-mi datorezi nici o explicaţie. 

— Vreau să-ţi vorbesc despre asta, Jay. Vreau să 
încerc să-ți explic cum am putut să mă căsătoresc cu 
un bărbat ca el. 

Ea începu să măsoare camera, strângând nervoasă pumnii. 

— L-am întâlnit pe vremea când lucram pentru 
Camelot. Aveam un contract pentru decorarea unor 
apartamente model pentru reședințe de lux și Darryl 
era unul din vânzători. 

Ea făcu o pauză, cu un aer gânditor. 

— Era un foarte bun vorbitor. Oamenii veneau să 
viziteze reședința într-o duminică ploioasă, fără un 
scop precis, pentru a-și trece timpul și el îi amăgea, 
uluindu-i cu avantajele apartamentelor. Ar fi trebuit să 
ghicesc că nu era prea cinstit, dar... 

Ridică din umeri cu un aer filozofic. 

— Am început să ne vedem și să flirtăm. Era nostim, 
frumos, fermecător și foarte diferit de tinerii cu care 
ieșeam. Conducea un Porsche, albastru închis, mă 
invita în cele mai bune restaurante din oraș și-mi 
dădea impresia că trăiam o aventură fantastică. 
Petrecea mult timp la telefon încheind înțelegeri 
incredibile — când nu mă săruta între două avioane! 

Clătină încet din cap, ca și cum nu putea să creadă 
în propria ei naivitate. 

— În cele din urmă, a reușit să mă convingă să ne 
căsătorim și lucrurile s-au deteriorat curând. Eram în 
plină lună de miere când două gorile au năvălit în 
camera noastră, într-o seară, şi i-au rupt ambele 
picioare: îi escrocase în urmă cu câteva luni. Apoi, 
ne-am întors acasă și am început să întrezăresc 

realitatea. Primea telefoane ciudate la orice oră din zi 
sau din noapte şi oameni puțin simpatici treceau să-l 
vadă. Am sfârșit prin a înțelege că activităţile lui Darryl 
erau ilegale. Punea la cale zeci de escrocherii, revindea 
maşini furate, tăinuia bijuterii și spăla bani. 

Se opri o clipă, încruntată, ca și cum revedea filmul 
acestor evenimente trecute. 

— Atunci l-ai părăsit, încheie Jay cu tact și blândețe. 

Ea îl fixă cu ochii ei mari și verzi. 

— Am încercat. Prima dată, m-a prins și m-a 
ameninţat că mă va face să-mi treacă pofta de fugă, 
dacă mai încercam vreodată. 

Tresări. 

— A doua oară, şi-a pus ameninţarea în practică. Mi-a 
arătat pistolul și a jurat că mă va omori la următoarea 
tentativă de fugă. 

Jay făcu un pas înainte și o prinse în braţele sale, 
fără să spună un cuvânt, în timp ce ea se destinse 
încetul cu încetul lângă el. 

— În cele din urmă, am apelat la ta... unchiul meu. 
El a sosit imediat din Portland cu un avocat, şeriful 
distinctului, poliţişti și o jumătate de duzină de 
prieteni. Darryl mi-a dat drumul. Mi-a poruncit să 
dispar. 

Jay zâmbi, gândindu-se că va fi mulţumit să-l 
întâlnească într-o zi pe Tom Pattison, pentru a-l 
felicita. 

— Şi apoi? 

— Câteva zile mai târziu, Darryl a fost arestat. Se 
pare că poliţia îl urmărea de câtva timp. M-am întors la 
Camelot, am început procedura de divorţ și am 
încercat să duc o viaţă normală. 

Jay o strânse mai tare lângă el. 

— Fl a ieşit acum din închisoare, reluă ea cu o voce 
liniștită, dar gravă. A fost eliberat condiţionat acum 
cinciprezecezile. 

— A luat legătura cu tine? 

Cine punea întrebarea? își zise Jay. Agentul secret 
care nu pierdea din vedere obiectivul misiunii sale 
sau bărbatul neliniștit pentru femeia pe care o 
iubea? 

— N-am avut vești de la el, răspunse Cindy. Poliţia 
mi-a telefonat. El... 

Se întrerupse, ca și când se hotărâse brusc să nu 
spună mai mult. 

— Ce? întrebă Jay îndepărtându-se pentru a o privi. 
Cindy? 

Ea surâse cu dezinvoltură. 

— Darryl este convins că sunt responsabilă de 
arestarea lui. Bineînţeles, a promis să se răzbune când 
va ieşi din închisoare. Poliţia m-a avertizat că este din 
nou în libertate. Procedură de rutină... 

Încetul cu încetul, lucrurile se lămureau în mintea 
lui Jay. Treptat, piesele jocului se îmbinau unele cu 
altele și înțelegea cu o furie surdă că fusese manipulat 
de O'Dell de la început. 

O'Dell minţise. 

Nu crezuse niciodată realmente că Cindy putea fi 
amestecată în acest trafic de arme. 

În schimb, știa că Sumner va încerca să se răzbune 
pe Cindy şi pierzând urma prăzii sale, O'Dell 
hotărâse s-o folosească pe tânăra femeie drept 
momeală. 

Bineînţeles, O'Dell cunoștea prea bine angrenajele 
Serviciilor secrete și principiile morale ale lui Jay 
pentru a-i prezenta deschis situaţia. Pentru a-și asigura 
cooperarea celui mai bun agent al său și reușita 
operaţiunii, preferase să se folosească de un 
subterfugiu incalificabil — să riște viaţa unei femei fără 
să i-o spună — și Jay căzuse în plasa lui. 

— Ti-a scris din închisoare? întrebă el în cele din 
urmă, urându-i în tăcere superiorului său focurile 
iadului. 

Ea îi aruncă o privire surprinsă. 

— Da, într-adevăr. N-a încetat să-mi trimită scrisori 
de ameninţare, în primul an. Am făcut greșeala de a 
deschide una sau două, să le citesc. 

Se înfioră. 

— După aceea, le-am ars pe toate. Avocatul mei a 
încercat să stopeze această mașinaţie dar ce presiuni 
pot fi exercitate asupra unui om care este deja în 
spatele gratiilor? 

— Şi de când datează ultima pe care ai primit-o? 

— Ce importanţă are? Nu le mai citeam. 

— Cindy, un om ieşit din închisoare acum două 
săptămâni, a jurat să se răzbune pe tine. Când ai 
primit ultima scrisoare? 

Ea ezită. 

— Cam acum trei luni... poate patru. Nu-mi 
amintesc exact. 

— Ştie aşadar unde locuiești? 

Ea făcu ochii mari, devenind brusc conștientă de 
pericolul care o pândea. 

— Da, răspunse ea în sfârșit cu o voce gâtuită. Dar 
poliția spunea că nu risc nimic. 

— Poliția poate să se înșele. Cine altcineva mai este 
la curent cu Darryl? 

— Bill Taft. Poate că el a vorbit despre asta cu alte 
persoane. Este o fire suspicioasă, adăugă ea, schițând 
un zâmbet. 

— Şi eu la fel, întări Jay cu gravitate. 

Ea vru să râdă. 

— Doar nu crezi că el... 

Jay o prinse de umeri. 

— De acum înainte, nu vei merge nicăieri fără să fii 
însoţită, ai înţeles? Nici măcar să traversezi strada 
pentru a lua o cafea. Și fără nici o excepţie, Cindy, mă 
auzi? Nici cea mai mică... 

Ea încercă să se desprindă, alarmată și în același 
timp agasată. 

— Nu fi ridicol! spuse ea pentru a se linişti. Darryl 
latră mai tare decât mușcă. Face zgomot, se agită fără 
rost, nu este decât un lăudăros. 

— Eu nu împărtășesc optimismul tău, insistă Jay cu 
vehemență, strângând atât de puternic braţele tinerei 
femei încât îşi lăsă pe ele urma degetelor sale. Un om 
nu-și petrece cinci ani din viaţă în închisoare scriind 
scrisori furioase fostei sale soţii fără să urmărească 
ceva. Atâta timp cât nu voi ști exact despre ce este 
vorba, nu te voi scăpa din ochi. Mă instalez... 

Își dădu seama că-i făcea rău și o eliberă imediat. Ea 
rămase nemișcată în fața lui, cu ochii larg deschişi, 
speriată. 

— Vorbești serios, nu-i așa? 

— Cum n-am fost niciodată. 

Ea îl văzu atunci altfel, ca şi cum îi dezvăluia involuntar 
o latură până acum ascunsă a personalităţii lui. 

— Jay, întrebă ea, ești cumva un fost poliţist? 

Fl evită ezitarea care l-ar fi trădat. 

— Nu, se grăbi el să răspundă. Dând buzna în viața 
ta, nu-mi imaginam surprizele care mă așteptau... 

De data asta, el nu mintea, chiar dacă vorbele sale 
aveau un dublu înţeles. Misiunea lui luase o 
întorsătură pe care n-ar fi putut-o bănui: manipulat de 
șeful său, îndrăgostit de femeia pe care era însărcinat 
s-o supravegheze şi acum nebun de neliniște la ideea 
ca Sumner să nu apară din umbră. 

Cindy cercetă ochii albaștri ai lui Jay. Ei reflectau 
îngrijorare, furie și un sentiment mai profund, mai 
periculos, ca acela al unui animal sălbatic căruia îi este 
amenințată perechea. Ea simţi cum gâtul i se strânge. 
Nici un bărbat nu-i acordase vreodată atâta 
importanţă... Îi scăpă o mărturisire neașteptată. 

— Jay, n-a existat nimeni după Darryl, murmură ea. 
Fl a fost primul... și ultimul. 

Spre marea surpriză a tinerei femei, el zâmbi. Un 
surâs de o infinită tandrete. 

— Bănuiam. De ce nu-mi vorbeşti despre asta? 

— Eu... nu ştiu. Credeam că... 

Ea roși violent. 

— Vreau să spun, speram că se va întâmpla din nou, dar. . . 

Jay o trase din nou spre el și se aplecă asupra 
buzelor ei. 

— Nici eu, scumpo, nici eu nu mă aşteptam la ceea 
ce se întâmplă cu noi... 

Nu le trebui mult timp pentru a relua dialogul 
pasionat pe care-l întrerupsese șocul armei reci și 
îngrozitoare a lui Jay. Un colț al vălului fusese ridicat 

și Cindy era bucuroasă că se putuse destăinui lui Jay, 
fericită că vorbise despre durerosul ei trecut. Avea 
impresia că este mai aproape de bărbatul care-i 
tulbura viaţa. 

În ceea ce-l privea, Jay resimțea mai mult ca 
niciodată greutatea chinuitoare a remușcării. Cu ce 
drept abuza de încrederea acestei tinere femei, atât de 
nevinovată, atât de frumoasă? Ea i se oferea fără nici o 
pretenţie, iar el nu-i aducea în schimb decât minciuni 
și deceptie. Cum putea, cum îndrăznea. ..? 

— Cindy? murmură el încercând să se îndepărteze 
de ea. Cindy, te implor, nu trebuie... 

— De ce? răspunse ea, amestecându-și răsuflarea cu a lui. 

— Dacă facem dragoste, vei sfârși prin a mă uri, 
Cindy. 

Ea se îndepărtă ușor și zâmbi. 

— Sincer, Jay, mă îndoiesc... 

— Cindy, pentru numele lui Dumnezeu, nu 
glumesc, îi aruncă el cu o violență controlată. Am 
promis să rămân ca să te ajut să termini lucrările la 
conac și pentru a lămuri toată această afacere cu 
Sumner. După aceea, voi pleca. 

Ea îl privea zâmbitoare, radioasă, ca și cum nu-l 
credea. 

— Aşadar, nu înţelegi? N-am de ales! Este 
iremediabil! 

Jay oftă. 

— Te doresc, Cindy. ești femeia cea mai 
extraordinară pe care am cunoscut-o vreodată și ceea 
ce simt pentru tine este unic, fără precedent. Dacă cel 
putin lucrurile ar fi fost altfel, eu... 

Vocea lui se frânse. Trebuia să-şi păstreze secretul. 

Tânăra femeie se apropie din nou. 

— Trei săptămâni, spuse ea cu blândeţe. Avem trei 
săptămâni în fața noastră, Jay. Se pot petrece atâtea 
lucruri. .. De ce să lupti cu tine însuți? Și impotriva mea. .. 

Îşi puse o mână nesfârșit de dulce în răscroiala 
cămășii lui Jay și-l mângâie. 

— Cindy! exclamă el prinzându-i mâna. Nu vrei asta! 

Râsul senzual, dulce și muzical al lui Cindy, alungă 
aceste temeri. 

— Cum poţi să știi ce vreau? întrebă ea. 

Îşi lăsă degetele să alunece pe gâtul și umerii 
musculoși ai partenerului ei, trasând tulburătoare 
arabescuri cu vârful unghiilor. 

Jay își stăpâni încă o dată dorinţa. 

— Nu ştii ce faci... 

— N-am decât să te privesc pentru a ști imediat ce 
trebuie să fac, Jay. Buzele tale, vocea ta, degeaba au 
spus nu, ochii tăi îmi strigă contrariul. Corpul tău îmi 
spune da... 

Era oare momentul când Jay își înțelese neputinta 
de a opri cursul evenimentelor? Sau toate aceste 
amânări nu fuseseră decât o încercare de a zădărnici, 

fără să creadă că este posibil, destinul? Deoarece ştiuse 
în mod nelămurit, din prima secundă când privirea lui 
întâlnise ochii verzi ai lui Cindy, în acea fotografie, că 
vieţile lor vor fi legate. 

O ridică în brate fără un cuvânt și, contopit cu ea într-un 
lung sărut, urcă scara care-i despărțea de dormitor. 

Aici, putură în sfârșit să se abandoneze pasiunii lor, 
uitând tensiunile, ezitările care-i lipsiseră unul de 
celălalt. Curând, erau goi, cuibăriți unul lângă altul pe 
pat şi cuceriti de bucuria de a-și explora corpurile, de 
a-şi şopti numele pentru a se asigura că nu visau. 

Îmbătat de parfumul pielii lui Cindy, Jay nu obosea 
să mângâie sânii ei catifelaţi, să-i acopere cu sărutări 
umerii, gâtul, întârziind asupra proeminențţei 
delicioase a pântecului ei și aventurându-se apoi mai 
jos, spre locul cel mai tainic al intimității ei. 

O auzi gâfâind, o simţi tremurând toată în braţele 
lui, ghicind instinctiv că nu făcuse niciodată 
experiența unor asemenea senzaţii, întrebându-se 
dacă nu mergea prea repede. Dar el voia totul de la ea. 
Şi entuziasmul tinerei femei nu făcea decât să-i 
aprindă și mai mult setea de ea. 

În sfârșit, îi smulse un geamăt lung și corpul ei se 
arcui, scuturat de spasme delicioase. Atunci, el veni în 
ea și regăsind buzele lui Cindy, o sărută profund, 
extrem de fericit că ea răspunde sărutărilor lui cu o 
fervoare și o pasiune care sporea şi mai mult plăcerea. 

Ea se unduia sub el, cu degetele amestecate în 
părul amantului ei, cu corpul lung și suplu arzând de 
dorinţă. Jay ştiu că nu va mai putea amâna mult timp 
momentul când va lăsa să explodeze extazul. 

— Jay, te rog... șopti ea. 

El o iubi mai febril pe tânăra femeie, cufundându-se 
în puritatea nesfârșită a ochilor ei verzi, și o simţi 
înnebunită să-l primească astfel în ea. Ce mult îi 
plăceau suspinele ei răgușite, ochii ei acum închiși, 
părul răspândit pe pernă... 

Deodată, tânăra femeie se încolăci și mai strâns în 
jurul lui. Era o invitaţie pasionată care frânse voinţa lui 
Jay de a prelungi o așteptare împotriva căreia întregul 
său corp se revolta. Dădu frâu liber pasiunii, 
imprimând o mișcare tot mai rapidă trupurilor lor 
împletite. 

— Jay, te implor, vino, vino... voi fi aici pentru tine. 
Voi fi aici toată noaptea... 

El crezu că-și pierde cunoștința, doborât de o 
plăcere fierbinte și sălbatică. Strigă în scorbitura 
umărului lui Cindy. Apoi, cu respiraţia tăiată, pe 
jumătate ametit, o strânse cu putere. 

Evidenţa îl izbi cu o forţă şi o limpezime uluitoare: 
pentru prima dată în viaţa lui, nu se mai îndoia, găsise 
refugiul la care aspira dintotdeauna. 

Graţie femeii pe care o ţinea în brate, viaţa lui avea 
în sfârșit un sens. 

Capitolul 6 


Când soneria telefonului răsună, în dimineaţa 
următoare, se odihneau unul în braţele celuilalt, 
potoliți, satisfăcuţi. Schimbară un surâs tandru și Jay 
ridică receptorul, întinzându-l tinerei femei. 

— Bill! exclamă ea imediat recunoscând vocea 
interlocutorului său. Adevărat? Mâine? Este 
extraordinar. 

Ascultă o clipă, cu faţa luminată de un zâmbet larg. 

— Jay? Da, este aici... 

Întinse receptorul lui Jay. 

— Este Bill Taft. 

Apoi, încruntând brusc sprâncenele, acoperi 
aparatul cu mâna. 

— Va fi foarte mulțumit să te știe la mine, șopti ea. 

Jay ridică din umeri și luă receptorul. 

— Alo? 


— De ce nu mi-ai dezvăluit adevăratul motiv al 
prezenței dumitale, Garrison? 

Jay se încordă imperceptibil. 

— Ce vrei să spui? 

— Ştii bine, faptul că lucrezi sub acoperire pentru 
poliție, și că ești acolo ca s-o aperi pe micuță de 
canalia aia, fostul ei soţ. 

Jay miji ochii, bucuros că Cindy dispăruse 
momentan în baie. 

— Nu înţeleg nici un cuvânt din tot ce spui. 

— Fii liniștit, Garrison. N-o să te trădez. Poliţia m-a 
ridicat şi m-a ţinut închis într-o cameră de hotel din 
Portland. Aseară, un tip cu numele de O'Dell a venit 
să-mi spună că ești unul din agenții săi și că asiguri 
protecţia lui Cindy până ce ei descoperă planurile lui 
Sumner. Eu nu văd nici un inconvenient în treaba 
asta, dimpotrivă! Ar fi trebuit să-mi spui, asta-i tot. Asta 
ne-ar fi scutit de multe griji. 

Jay nu-și putu reţine un zâmbet. O'Dell nu era 
numai rapid, reuşise de asemenea să pregătească o 
poveste plauzibilă, care nu se îndepărta prea mult de 
adevăr. Jay închise gânditor telefonul în timp ce Cindy 
se strecura din nou lângă el, alintându-se ca o pisică. 

— Unde rămăsesem? murmură ea, depunând mici 
săruturi de-a lungul pieptului amantului său, urcând 
apoi până la gât, până la buzele lui. 

— Exact aici, răspunse el mângâind-o. Este atât de 
minunat să mă trezesc lângă tine. 

— Mmm, şopti ea între două sărutări. Nu ştiam că ar 
putea fi atât de frumos. Este suficient să mă atingi și sunt 
pregătită pentru orice. Oare toate femeile sunt ca mine? 

Jay râse încet, apoi mâinile lui explorară iar și iar 
fiecare curbă a acestui corp pe care nu se sătura să-l 
iubească. 

— Eşti perfectă, şopti el, aventurându-se spre 
intimitatea triunghiului ei de aur. 

Cindy scoase un suspin și închise ochii, șoldurile ei 
urmând mișcarea lentă și circulară a degetelor lui Jay, 
întregul ei corp însoţind aceastăr mângâiere intimă și 
delicioasă. 

El părea că-i ghicește, îi devansează dorinţele, 
împlinindu-i-le chiar înainte de a fi conștientă de 
ele. 

Ea zâmbi, gândindu-se din nou la amantul 
înflăcărat și neobosit pe care-l descoperise de-a lungul 
întregii nopți. Unde era bărbatul care rezistase până 
atunci dorinţei de a face dragoste cu ea, susținând că 
ar fi o teribilă greșeală. Părea că-și uitase toate 
îndoielile, pentru a nu se mai preocupa decât de ea, 
antrenând-o pe tărâmuri magice a căror existenţă nici 
măcar n-o bănuia, învăţând-o cu tandreţe cum să-i 
comunice dorinţele, cum să-i ofere plăcerea, cum să 
producă plăcere... 

Deodată, ea se cabră și lăsă să-i scape un geamăt 
lung, apăsându-și faţa în scobitura gâtului lui Jay, cu 
corpul încordat. Și în timp ce se lăsa în voia brațelor 
învăluitoare ale amantului ei, simţi lacrimi în ochi, 
ameţită de profunzimea și intensitatea sentimentelor ei. 

Merita din plin osteneala. Oricum va fi sfârșitul 
acestei aventuri, ori cât timp le rămânea să trăiască 
împreună sau suferinţa pe care o va îndura după 
aceea, nu va regreta niciodată aceste momente idilice. 
Pentru că o femeie merită să cunoască un bărbat ca 
Jay, cel puţin o dată în viață. Pentru că îi vor rămâne 
destule amintiri și iubire pentru a-i umple inima și 
imaginaţia până la sfârșitul zilelor. 


Cele două săptămâni trecură fără ca ei să-și dea 
seama. A fost o succesiune de neuitat de zile și nopţi 
de veselie și dragoste. Momente pe care şi unul și 
celălalt le gravau în memoria lor, atât de mult le 
savurau. Și în timp ce Cindy descoperea fericirea de a 
fi iubită total, sălbatic, de acest bărbat misterios pe 
care-l dezvăluise ea însăși, Jay savura din plin această 
nouă împlinire cu o bucurie și un entuziasm fără 
seamăn, surprinzându-se visând că aceste săptămâni 
furate erau începutul unei vieţi adevărate. 

Fiindcă Cindy era a lui. O citea în ochii ei mari și 
verzi, de fiecare dată când se pierdea în ea. 

Desigur, o mică voce perfidă îi șoptea uneori că 
sfârșitul se apropia. Dar el o înăbușea imediat, hotărât 
să prelungească idila lor cît mai mult timp posibil, 
agățându-se de iluziile lui cu violenţa disperată a unui 
om care se îneacă. 


— Ai văzut-o pe Cindy? 

Vocea lui Bill — care își reluase atribuţiile de şef de 
echipă pe șantier — răsună în sala goală a hotelului în 
care Jay termina de asamblat două piese tăiate în 
unghi ale ramei micului lift pentru mâncare. 

— Nu, de câtva timp, de ce? întrebă Jay întorcându-se. 
Nu este în biroul ei? 

— Nu. 

Fl flutură un teanc de facturi. 

— Le-am pus pe biroul ei ca să le semneze, dar nu 
s-a atins de ele. Adam spune că n-a văzut-o de mai bine 
de o oră. 

Jay simţi că-i îngheață sângele în vine. Își scoase 
liniştit centura cu unelte, tot încercând să se convingă 
că totul era în ordine. Cindy n-ar comite un act 
necugetat, era conștientă de pericol. Şi promisese... 

— Scotociţi casa, eu mă duc să văd la subsol și în 
bucătărie, spuse el cu un calm prefăcut. 

— Credeam că ești însărcinat s-o supraveghezi, 
Garrison! mârâi Bill. 

— Nu s-ar fi îndepărtat fără să anunţe pe unul din 
noi, răspunse Jay. Poate Mark știe unde este. 

Dar Cindy nu era nicăieri. 

— Nimeni n-a văzut-o de la prânz, anunţă Bill puţin 
mai târziu. Erai cu ea, nu-i așa? 

— Da. 

Părăsise șantierul în companuia lui Cindy cu 
intenţia de a merge să mănânce un hamburger. dar, 
schimbându-și părerea pe drum, hotărâseră brusc să 
meargă acasă la ea. Prea nerăbdători pentru a descuia 
ușa, făcuseră dragoste în spatele casei, uzi leoarcă din 
cauza ploii. Intraseră în sfârșit în casă, râzând și 
urmărindu-se până în camera de baie unde se 
cufundaseră într-o baie caldă, înainte de a face 
dragoste din nou. 

— Maşina ei nu mai este aici, spuse Adam, cu un aer 
neliniștit. Mark crede c-a auzit-o vorbind despre 
eșantioanele de tapet, pe care le-a uitat acasă. Trebuie 
să se fi dus după ele. 

Bill scoase o înjurătură. 

— Stie totuşi că nu trebuie să iasă singură. A 
încercat cineva să-i telefoneze? 

— Da. Nu răspunde. 

Jay îşi luă bluzonul și scoase o bucată de hârtie cu 
un număr de telefon pe care o întinse lui Bill. 

— Sună la acest număr și cere pe un anume Matsui. 
Spune-i să fie acasă la Cindy exact peste cincisprezece 
minute. S-a înţeles? 

— S-a înţeles, răspunse Taft, ridicând imediat receptorul. 

Jay ajunse la casa tinerei femei în mai puţin de zece 
minute. Își lăsă motocicleta în spatele unui pâlc de 
copaci, acolo unde era sigur că nimeni nu putea s-o 
vadă, își scoase din cutia de mănuși insigna și o puse 
în buzunar. Avea ordin să nu-și deconspire acoperirea 
în nici un moment, sub nici un pretext. 

Blestematul de O'Dell! 

La dracu cu el și cu ordinele lui! Se servise de 
Cindy ca de o ţintă și el ar trebui să stea acolo, 
nemișcat, cu brațele încrucișate, în timp ce ea își risca 
viaţa? 

Jay verifică dacă revolverul era încărcat și se 
apropie discret de casă, alergând de la un copac la 
altul. Totul părea liniștit. Mașina lui Cindy era oprită 
în faţa intrării și constată, îngrijorat, răceala capotei. 
Tânăra femeie era deci înăuntru de câtva timp. 

Își înăbuși o înjurătură — blestemându-se că nu 
fusese mai prudent, furios că n-o văzuse părăsind 
conacul — și înaintă până la ușa-fereastră a bucătăriei. 
Eşantioanele erau pe masă, iar poşeta lui Cindy pe un 

scaun. Dar când Jay încercă să apese clanța, ușa 
rezistă. Făcu din nou înconjurul casei, încremenind 
brusc în faţa cutiei de legătură a telefonului. Se 
ghemui și cercetă firul de intrare a liniei, care atârna 
lamentabil. 

Fusese tăiat. 

Cu tot calmul de care era, în stare, își căută insigna 
și o prinse de reverul bluzonului său. 

Trăia un adevărat coşmar. 

Dintr-un moment în altul, se va trezi în bratele lui 
Jay și el o va linişti, îi va murmura să nu se teamă de 
nimic. 

Cindy inspiră adânc și-l privi pe fostul ei soț care 
înconjura camera, cu revolverul în mână, deschizând 
dulapurile pentru a le scotoci conținutul, însoțindu-şși 
căutările cu comentarii sarcastice. 

— Hei, hei! Nu-mi amintesc să te fi văzut purtând 
lenjerie atât de sexy, rânji el scoțând o bluză de 
dantelă dintr-un sertar. 

— Darryl, ţi-am mai spus că nu ţin bani în casă. Nu 
există nimic aici care ar putea să te intereseze. Atunci, 
de ce nu pleci? 

— Să plec? 

O fulgeră cu privirea. 

— Abia am sosit, frumoasa mea. 

— Ce vrei? 

— N-ai răspuns niciodată la scrisorile mele. 

— Nu întreţin corespondență cu nebunii. 

Fl ridică din sprâncene, fără să înceteze scotocirea 
lui metodică. 

— Devii jignitoare! Erau scrisori de dragoste, 


scumpa mea. 

— Scrisorile unui bolnav! preciză ea cu răceală. Ţi-am 
spus deja, sunt cinci ani de când nu mai voiam să te văd. 
N-au fost vorbe aruncate în vânt. Darryl, ieși din casa mea. 

El o măsură îndelung și clătină din cap. 

— Te-ai schimbat, Cindy. Te-ai maturizat, ai 
înflorit... 

Ea își stăpâni un fior de neliniște și de groază și se 
forță să fie calmă. 

— Ce cauti, Darryl? De ce te-ai întors? 

Un surâs răutăcios brăzdă fata lui slăbită. 

— Ghiceşte... Singurul lucru care mi-a permis să 
rezist în închisoare era să mă gândesc la ce-ţi voi face 
când voi fi eliberat. 

— Eu n-am avut nici o legătură cu arestarea ta, Darryl. 

— Bineînţeles că da. Mă crezi prost? M-ai denunţat 
și am stat cinci ani în închisoare. Acum, te voi face să 
plătești pentru tot acest timp pierdut. 

Brusc, lui Cindy i se păru că zăreşte o siluetă pe 
culoar și inima îi sări în piept. 

Dar nu... Nu era nimic. Sau... 


Deodată, Jay apăru, imens, în cadrul ușii, cu 
revolverul în mână, cu privirea rece și amenințătoare. 
Apoi, în mod misterios, dispăru din nou: „Sunt aici, 
nu-ți fie teamă, ocupă-te de el pentru a-mi lăsa timp să 
acţionez”. 

— Darryl, spuse ea cu un ton insistent, încercând să 
distragă atenţia lui Sumner, îţi jur că n-am vorbit cu 
poliția. 

Se duse până la fereastră pentru a-l obliga s-o 
urmeze și să întoarcă spatele ușii. 

— Ştii că niciodată n-aș fi... 

— Ai măcar idee cum este în închisoare? o 
întrerupse el îndreptându-se încet spre ea. Este ca... 

Nu avu răgazul să-și termine fraza... 

Jay sări, apărând din penumbră, suplu și tăcut ca o felină. 

— Nici un gest, Sumner, declară el cu o voce ciudat 
de liniștită. Fiindcă nimic nu mi-ar face mai multă 
plăcere decât să te dobor. 

Cindy văzu privirea lui Darryl înăsprindu-se; 
bărbatul se răsuci rapid pe călcâie, cu arma în mână. 
Tânăra femeie ţipă chiar în clipa când braţul lui Jay se 
abătu asupra celui al lui Sumner. Apoi urmară 
zgomote de pași pe scară. Aproape imediat, alte braţe 
musculoase o prinseră de talie și o proiectară în 
direcţia patului cu asemenea putere încât căzu în 
partea cealaltă și se lovi de noptieră. 

Un foc de armă răsună în aceeași clipă, urmat 
de spargerea unui geam, de un strigăt de durere și 
o pocnitură de cătușe în jurul unei perechi de 
mâini. Auzi vocea lui Darryl strigând de furie și 
casa se cutremură, ca și cum cineva fusese izbit de 
perete. 

— Lasă-l, Garrison! aruncă o voce necunoscută de 
bărbat. O să-l omori! Dă-i drumul! 

În cele din urmă, o greutate inertă se prăbuși la 
podea și o tăcere apăsătoare învălui încăperea. 

Încă ametită, Cindy încercă să se ridice și simţi mai 
mult decât văzu, o siluetă repezindu-se spre ea. Jay... 
EI o strânse sălbatic în braţe. 

— Eşti bine? întrebă el, neliniștit. Cindy, vorbeşte-mi. 
Ţi-a făcut rău, spune? 

— Nu. 

Ea era cuprinsă de un tremurat incontrolabil. 

— Mă simt bine, serios. Dar, Jay, nu mă strânge atât 
de tare, mă sufoci... și... mă rănește ceva. 

Jay slăbi puţin îmbrăţişarea și, atunci când se 
îndepărtă pentru a vedea faţa liniștitoare a iubitului ei, o 
sclipire metalică îi atrase atenţia: Jay purta o insignă.... o 
insignă de poliţist, dar era vorba despre altceva... 

Jay își înăbuși o înjurătură. Cum să-i explice? Prea 
neliniștit, n-avusese prezenţa de spirit să scoată 
insigna înainte de a alerga la ea. Acum, Cindy o 
văzuse. Era încolţit. 

— Nu ești ebenist, murmură ea ridicând ochii 
asupra lui. Aveam dreptate... 

— Da. Lucrez pentru o agenţie specială a guvernului 
care se ocupă de afaceri delicate. 

— F.B.L.? 

El avu un zâmbet amar. 

— Nu. Nici C.I.A. N-ai auzit niciodată vorbindu-se de 
noi, Cindy. Noi suntem foarte discreti. 

Ea nu înțelegea. 

— Dar, în fine, ce faci acolo? De ce...? 

Jay o privi lung fără să spună un cuvânt, iar ochii săi 
exprimau o suferință adâncă. 

— Este o poveste lungă, Cindy, spuse el în cele din 
urmă. O poveste care mă tem că n-o să-ţi placă. Lasă-mă 
mai întâi să termin cu toate astea apoi vom putea 
discuta, de acord? 

Ea se pregătea să răspundă, când Len Matsui îl 
obligă pe Sumner să se ridice în picioare. Jay o văzu pe 
tânăra femeie asistând uluită la această scenă: Darryl 
era plin de sânge și de urme de lovituri, cu 
încheieturile prinse în cătușe. Încetul cu încetul, 
Cindy descoperea adevărul. 

— Garrison, ai înnebunit sau ce? tună vocea lui 
Spence O'Dell, dând buzna în încăpere. Vreau o 
explicaţie, imediat! Aveai ordin să nu te atingi de un fir 
de păr al lui Sumner. Îţi spusesem... 

— O să mi-o plăteşti...! urlă Sumner. 

El nu avu timp să spună mai mult. Matsui îl scotea 
deja afară. 

— Ştiai totul, spuse Jay ridicându-se pentru a face 
față superiorului său. Ştiai că ea era în pericol și nu 
mi-ai spus nimic. M-ai făcut să cred că... 

— Era singurul mijloc, i-o tăie O'Dell, fără să-și dea 
măcar osteneala să nege acuzaţia. Atâta timp cât erai 
pe urmele lui, n-o pândea nici un pericol. Iată de ce 
ti-am încredinţat această misiune, Garrison. Cu tine în 
preajmă, nu putea să i se întâmple nimic. 

Jay explodă. 

— Era suficient un pas greșit! Unul singur! Ea putea 
să-şi piardă viața. Nici măcar nu m-ai prevenit. Drept 
cine te crezi? 

— N-aveai nevoie să ştii, Garrison. erai plasa mea de 
siguranţă, asta-i tot. Matsui și Lennon se ocupau de 
Sumner. Misiunea ta consta în a veghea asupra lui 
Cindy Sinclair. Numai că, iată, tu ești un răzvrătit, nu 
urmezi niciodată ordinele! Vrei să ne faci să pierdem 
ultima șansă de a ajunge la armele acelea! 

Jay închise ochii, cu maxilarele încleștate, pradă 
unei furii atât de violente încât trebuia să se lupte din 
greu să și-o stăpânească. Pentru nimic! Toate astea 
pentru nimic! Cindy își riscase viața și O'Dell nu se 
gândea decât la Proctor și la armele lui. 

— S-a terminat! continuă O'Dell. Adună-ţi lucrurile 
și întoarce-te acasă. 

O privi pe Cindy și scutură din cap. 

— Ti-am spus să fii atent, Garrison. Ai amestecat 
sentimentele cu misiunea. Asta îţi afectează judecata, 
reacţiile, instinctul... și faci greșeli. 

— N-am făcut nici o greșeală, O'Dell! 

— M-ai făcut să-l pierd pe Sumner! 

O'Dell se răsuci pe călcâie și merse până la ușă. 

— Fă-ţi bagajele și întoarce-te în Virginia! Este încă 
mult de lucru acolo! 

Jay ascultă pașii lui O'Dell cum se pierd pe scară, 
apoi zgomotul uşii de la intrare care se trânti. Abia 
atunci se întoarse spre Cindy, care nu se mișcase. Ea 
era aşezată pe aceeași mochetă, ţeapănă, cu figura 
întunecată. 

— Cindy. .., începu el, teribil de nefericit. 

— Nici un cuvânt, i-o reteză ea, cu o voce tăioasă. 

Ea se ridică și începu să aranjeze camera pe care 
Sumner o răscolise. Jay vru să se apropie, dar ea se 
desprinse cu o furie rece. 

— Nu mă atinge! spuse ea apăsând pe fiecare silabă. 
Și pleacă! îţi dau zece minute să părăsești această casă. 

— Nu voi pleca de aici până când nu mă vei asculta, 
îi răspunse cu un ton hotărât. 

Ea îl fulgeră cu privirea. 

— Ce trebuie să ascult? O altă înșiruire de minciuni? 
Fiindcă totul era prevăzut, montat în amănunt, nu-i 
așa? 

— Cindy, totul a început ca o misiune de rutină, 
totuși... 

— O misiune de rutină? repetă ea izbucnind într-un 
râs amar. Multumesc pentru lecţie! Nu sunt nici mai 
mult, nici mai puţin decât un instrument al rutinei 
polițienești! Și bineînţeles, întâlnirea noastră n-a fost o 
întâmplare? 

Jay deveni foarte palid. 

— Eu te-am atras pe acel drum. Eu luasem roata de 
rezervă în ajun și înțepasem pneul tău. După aceea, 
era suficient să te urmăresc de la distanţă și să aştept 
să faci pană. 

Cindy rămânea tăcută. El își continuă mărturisirea, 
aproape ușurat că putea în sfârșit să-și descarce 
conştiinţa. 

— Noi ştiam că vă lipsea mâna de lucru, la conac. 
Existau toate şansele să mă angajezi. Dacă n-ai fi 
făcut-o în seara aceea, aș fi trecut în ziua următoare pe 
la conac, pretinzând că eram în căutare de lucru. 

— Şi Bill? Tu eşti acela care l-ai îndepărtat din 
drumul tău, nu-i așa? 

— O'Dell a inventat o poveste pentru a nu neliniști 
familia lui și poliția locală l-a ţinut sub pază într-o 
cameră de hotel din Portland. 

— Când pretindeai că motelul era prea scump, nu 
era decât un pretext pentru a te introduce în casa mea? 

— O'Dell afirma că Sumner și cu tine aţi rămas în 
legătură. Eu aveam sarcina să găsesc probe ale 
complicităţii voastre. 

— Mi-ai scotocit casa? exclamă ea cu o voce gâtuită, 
luptând cu disperare împotriva lacrimilor, refuzând 
să-i arate amărăciunea ei. 

El avea trăsăturile supte și ea remarcă sângele uscat 
care-i cursese din tâmplă și se prelinsese în lungul 
obrazului său. 

— Acum cinci ani, reluă Jay, Sumner a încheiat un 
acord cu un anume Proctor să-i vândă o încărcătură de 
arme furate dintr-o unitate militară din California. Nu 
se știe dacă a găsit un cumpărător înainte de a fi 
arestat, dar armele n-au fost niciodată găsite. Noi 
credem că va încerca să le mute îndată ce va fi pus în 
libertate. De aceea, O'Dell a pus să fie urmărit. Cu 
toate astea, el a reușit să-i păcălească pe agenţii noștri 
încă de la ieșirea din închisoare. Mi s-a cerut să mă 
introduc aici, sub acoperirea de ebenist și să nu te 
scap din ochi. Mi s-a spus că probabil erai implicată, 
dar îţi jur, Cindy, nu știam că Sumner voia să se 
răzbune pe tine. 

Ea clătină încet din cap, cu o cută amară în cultul 
gurii. 

— Sunt foarte impresionată de profesionalismul tău 
și al celorlalți agenţi secreti. Puneţi tot sufletul în 
activitatea voastră, nu-i așa? La urma urmei, ar fi fost o 
greșeală să nu profiţi... mai ales când suspecta te 
atrage în patul său. Confidente în pat, iată o ocazie pe 
care n-o ratezi ca să afli multe. 

Lovitura își atinse ţinta. Jay se clătină sub violența 
acuzaţiei. 

— Nu, murmură el cu o voce de abia auzită. Aceasta 
nu făcea parte din plan. 

Ciudat, însă, ea nu simţi nici o satisfacție din 
durerea pe care o citea pe faţa iubitului său. 
Sentimentul că pierduse totul o orbea, o consuma ca 
un foc mistuitor, simţea că renaşte în ea ura viscerală 
împotriva minciunii. 

Toată viaţa ei nu va fi oare decât o succesiune de 
înşelătorii? Nu va avea oare de-a face decât cu vicleni, 
lași și necinstiţi? 

Incapabilă să mai suporte această deceptie, jignită 
din nou până în adâncul sufletului, începu să urle și 
luă o sticlă grea de parfum, aruncând-o cu toată 
puterea în capul lui Jay. 

— Dispari din viața mea! leşi de aici! Nu ești mai 
bun ca ceilalți! Ești chiar mai rău decât ei. Minciuna 
este meseria ta, slujba ta, mă dezguști! 


115 


Apoi, cuprinsă de o furie incontrolabilă, începu să 
spargă tot ce-i cădea în mână, cu ochii plini de lacrimi, 
strigându-și furia și durerea. 

— M-ai înșelat! Te-ai jucat cu mine și ai pângărit tot 
ce aveam mai scump, ce conta cel mai mult pentru 
mine! 

Brusc, el ajunse în faţa ei și o prinse de braţe ca 
s-o calmeze. 

— Destul, Cindy, oprește-te. 

— Nu! 

Ea se desprinse cu sălbăticie și se aruncă asupra lui 
lovindu-i pieptul cu pumnii. 

— Te urăsc! Eşti un monstru! Un netrebnic! M-ai 
mințit! 

Pe neașteptate, în mod inexplicabil, furia ei scăzu. 
O disperare profundă luă locul indignării și Cindy 
hohoti ca un copil. Tremura atât de tare încât abia 
putea să se menţină în picioare, dar când Jay vru s-o 
susțină, ea îl respinse. 

— Pleacă! Pleacă și să nu mai revii! înţelegi? Nu 
vreau să te mai văd niciodată. 

Capitolul 7 


Două luni... După două luni de la plecarea lui Jay, 
Cindy încă mai găsea prin casă urmele trecerii lui. Abia 
se convinsese că nu mai rămăsese nimic, când un 
tricou uitat în fundul unui dulap apărea ca prin 
farmec, urmat imediat de un val de amintiri. Ea nu 
revedea numai scena îngrozitoare care-i despărţise, 
retrăia minunatele momente pe care le împărtășiseră: 
tandreţea lui Jay, şoaptele lor în noapte, râsul nebun 
și lungile plimbări pe plajă, mână în mână. 

Astăzi, descoperise unul din micii licorni cu care 
Jay îşi semna lucrările şi ochii i se umplură de lacrimi, 
în timp ce-i trasa conturul cu vârful degetului. Și-l 
imagina pe Jay în timpul gravării acestei embleme, 
știind că ea o va vedea într-o zi sau alta. Și râdea la 
acest gând. 

Dar ea nu râdea. Dimpotrivă. 

— Cindy, eşti bine? întrebă vocea neliniștită a lui 
Marge Taft, din ușa bucătăriei. 

— Încerc, răspunse tânăra femeie, compunându-și 
un surâs. Cum se descurcă cei doi cârpaci ai noștri? 

Un zgomot putenic îi răspunse și Marge aruncă o 
privire peste umăr. 

— S-ar putea să ai în curând mobilă nouă în 
bucătărie, dacă cei doi apucaţi nu se omoară reciproc 
înainte de sfârșitul operaţiunii. 

Cindy zâmbi din nou, din toată inima de data asta. 
Bill și Todd Shipley veniseră să instaleze noul mobilier 
de bucătărie. Marge, în ceea ce o privea, trecea să se 
asigure — cum făcea aproape în fiecare zi de două luni 
— că totul era în ordine și să-i ofere lui Cindy un umăr 
sau o ureche compătimitoare, dacă era nevoie. 

Toţi fuseseră adorabili, amabili și răbdători... 

M-am făcut ridicolă! își spunea ea. N-ar fi mai 
simplu să recunosc, o dată pentru totdeauna? 

— Cindy, reluă Marge, în momentul când erai 
plecată la cumpărături... a sunat mama ta. 

Marge aşteptă reacția tinerei femei. Apoi, văzând că 
nu se întâmpla nimic, continuă: 

— A auzit că Darryl a fost eliberat și-și face griji 
pentru tine. 

— Nu este mama mea, o corectă Cindy. Și sper că 
nu i-ai spus că el a venit aici. Își va face sânge rău, dacă 
află. 

— Nu, bineînţeles. Mă gândeam că era de datoria ta 
să-i vorbeşti. Am menţionat totuşi, că este din nou în 
închisoare, ca s-o liniștesc. 

Cindy schiță un zâmbet slab. 

— Ea și ta... unchiul meu nu l-au plăcut niciodată 
prea mult pe Darryl. 

— Stiu că asta nu mă privește, continuă Marge cu 
precauţie, dar îi lipsești teribil, Cindy. Este normal, să 
știi. Şi mie mi se strânge inima când mă gândesc că 
Janie ne va părăsi într-o zi. 

— Şi mie îmi lipsesc uneori. Amândoi... 

Marge se pregăti să răspundă, apoi se răzgândi și se 
întoarse în bucătărie. Rămasă singură, Cindy privi 
licornul şi începu să plângă. 


— Cum, a fost eliberat? 

Vocea lui Jay răsună în biroul lui Spence O'Dell. 

— S-a făcut o înţelegere, răspunse acesta din urmă 
înfruntând privirea lui Jay. Libertatea lui în schimbul 
lui Proctor. Și a armelor. 

— Cum? Dar este o nebunie! A jurat să se răzbune, 
O va omori. 

— De acum înainte, este răspunderea poliţiei locale. 
Sunt preveniţi. 

— Cum poţi să spui așa ceva? Noi suntem aceia care 
am plasat-o pe Cindy în prima linie. Am folosit-o! 
Suntem răspunzători pentru ea! 

— Acum nu mai suntem. 

— Mai ales acum! Atâta timp cât Sumner circulă 
liber, Cindy nu va fi în siguranță. 

— Îi spun că noi am predat ștafeta, Garrison! 

— Mă întorc acolo, cu sau fără permisiunea ta. 

— Nici nu te gândi! Nu face pe viteazul cu mine, 
Garrison, altfel te voi zdrobi. 

— Atunci semnează-mi un ordin de misiune, insistă Jay 
cu un calm și o hotărâre neclintite, altfel îmi dau demisia. 

— Nu va merge! Nu și de data asta! strigă O'Dell, 
nebun de furie. Îndată ce ești nemulțumit, ameninți 
cu demisia. Nu. Nu voi ceda, m-am săturat până peste 
cap de capriciile tale! 

Nu trebui mai mult ca Jay să-și smulgă insigna 
prinsă în spatele reverului bluzonului său din piele și 
s-o arunce pe biroul superiorului său. Apoi scoase 
revolverul şi-l predă și pe el. 

— Nu face asta, Garrison! Te previn, nu mă provoca! 

— N-am de ales, răspunse Jay cu voce scăzută. 


O ploaie rece cădea asupra Oregonului când 
ajunse în faţa casei lui Cindy, în acea după-amiază. 

Avea încă legătura de chei pe care ea i le dăduse, dar 
preferă să aștepte afară, cu gulerul ridicat, cu mâinile 
înfundate în buzunare, în timp ce amintirea celor trei 
săptămâni petrecute în acest decor îl tortura. 

Crezuse că revine la viaţă, la vremea aceea. Pentru 
prima dată după ani de zile, de la moartea tatălui său 
poate, își imaginase că fericirea era la îndemâna lui. 
Visul se risipise... înlocuit de realitatea unei vieţi 
făcute din minciuni și viclenii. Se scufundase din nou 
în bezna unei nopți fără sfârșit. 

Putin după ora șaptesprezece, mașina lui Cindy se 
opri pe alee şi Jay se ridică, pregătindu-se pentru 
înfruntarea care nu va întârzia să aibă loc. 

La început ea nu-l văzu, ocupată cum era să scoată 
din portbagaj eșantioanele de ţesături pe care le 
adunase. Abia când el făcu un pas înainte și o 
descărcă de grelele cataloage luă cunoștință de 
prezenţa lui. 

Ea încremeni și deveni palidă. 

— Ce faci aici? reuși ea în sfârșit să întrebe. 

— Să intrăm, răspunse el simplu. 

El se aştepta la rezistenţă din partea ei, la o lungă și 
penibilă argumentaţie, dar spre marea lui uşurare, nu 
se întâmplă nimic. 

— Degeaba încerci, nu văd ce ne-am mai putea 
spune, replică ea totuși. 

Jay avu un râs trist. 

— Eu cred dimpotrivă că ne-am putea petrece 
următoarele şase luni discutând... Dar n-am venit să 
flecăresc, Cindy, Sumner a fost din nou eliberat. 

Ea tresări, cu ochii măriţi de teamă. 

— Cum aşa? 

— Să mergem înăuntru, Cindy, murmură el cu 
blândeţe. Să intrăm, te rog. 

Ea își plecă tăcută capul și el o urmă în bucătărie, 
apoi în salon. Acolo, el trebui să lupte pentru a-și 
păstra capul limpede, forțându-se să ignore mirosurile 
şi decorul familiar care îl învăluia din nou în căldura 
lor plăcută, încercând să alunge imaginile care-l 
asaltau: Cindy lungită lângă el în fața căminului, 
flăcările focului dansând în ochii ei verzi, Cindy, 
veselă, jucăușă, prefăcându-se că vrea să-i scape 
pentru a fi prinsă mai bine, uitând de cină pentru a se 
arunca în braţele lui. 

El îşi recăpătă stăpânirea pe sine și puse 
cataloagele de eșantioane pe un fotoliu. 

— Ei s-au înţeles cu el, îi explică el cu bruscheţe, ca 
pentru a se smulge cât mai radical posibil de farmecul 
seducător al unui trecut fericit încă prea viu. Am aflat 
în această dimineaţă și am sărit în primul avion. 

— De ce? se interesă ea cu o voce răgușită, fără a 
îndrăzni să-l privească. 

— Ştii bine de ce, Cindy. 

— Cum aș putea să știu? explodă ea. De la începutul 
acestei poveşti, totul se urzeşte în spatele meu. Dar 

poate că sunt pe punctul să asist la ultimul episod al 
aventurii care se joacă sub propriul meu acoperiș și în 
detrimentul meu? Cui ai mai dat întâlnire în casa mea, 
de data asta? Pe cine trebuie să mă aştept să văd 
apărând, în afară de un amant mincinos și un fost soț 
pe jumătate nebun? Ce rol vei juca, de data asta? Cartea 
îndrăgostitului convins nu merge de două ori, să știi! 

Copleșit, Jay scutură din cap. 

— Să mă îndrăgostesc de tine nu făcea parte din 
planurile mele, Cindy. De ce crezi că m-am opus atâta 
timp? Te-am dorit îndată ce te-am văzut. Voiam să-ți 
mărturisesc totul, să-ți explic totul. Am adunat greșeli 
grosolane, pentru că, inconștient, speram că vei ghici, 
că vei înţelege și că în sfârșit adevărul va ieși la 
suprafață... 

Se întrerupse și scoase un suspin. 

— Stiam că n-aveam dreptul, ar fi trebuit să părăsesc 
misiunea și să cer să fiu înlocuit, dar... la ce bun? 

El închise ochii și își puse mâinile pe placa de 
deasupra șemineului, sprijinindu-se greoi de ea. 

— Sunt zece ani de când lucrez pentru O'Dell, 
continuă el cu o voce obosită. Zece ani de când munca 
mea constă în a câștiga încrederea oamenilor pentru 
a-i înșela mai bine, pentru a trăi vieţile unor personaje 
imaginare. Dar cu tine, a fost altceva. Respiram, eram 
fericit, totul redevenind posibil. Am nevoie de o 
femeie, de un cămin, de o viaţă normală. 

— Nu-ţi imaginezi totuși că va fi atât de simplu? Este 
suficient să revii pentru ca eu să-ţi fac cadou puţină... 
realitate? 

— Cindy... 

— Eu te iubesc! ţipă ea. Nu trece un minut fără să 
mă gândesc la tine. Noaptea, când eram lungită în 
braţele tale, nu încetam să mulțumesc cerului, 
credeam în tine, nu înţelegi? Pentru a-mi da seama că, 
după exemplul întregii mele vieți, povestea noastră 
frumoasă nu era decât o țesătură de minciuni. 
Minciuni, mereu şi întotdeauna! 

Își ridică ochii plini de lacrimi spre el. 

— Odinioară, cea mai bună prietenă a mea a murit 
într-un accident de mașină. Părinţii mei mi-au spus că 
a plecat și eu am plâns zile întregi deoarece nici măcar 
nu-și dăduse osteneala să-şi ia rămas bun de la mine. 
Săptămâni întregi am pândit poștașul, sperând că-mi 
va scrie. Când aveam unsprezece ani, tata a părăsit 
casa pentru a se muta într-un apartament mai aproape 
de biroul său: am descoperit apoi că fusese vorba de 
divort. În cele din urmă, părinții mei s-au împăcat, dar 
ani de zile n-am putut niciodată să-l văd pe tata plecând 
dimineaţa la serviciu fără să mă tem că nu va reveni. 

Făcu o pauză, ștergându-și ochii cu dosul mâinii, 
furioasă. 

— De când îmi aduc aminte, am fost minţită mereu 
sub pretext că mă protejează. La urma urmei, n-ar 
trebui să mă mire că lucrurile se repetă și cu tine! 

— Eu n-am trișat, murmură Jay. Tot ce simt pentru 
tine este sincer. 

Ea îl privi o clipă, înainte de a se întoarce. 

— De ce ai revenit? 

— Ţi-am spus deja. Sumner este în libertate. 

— Ai fi putut să telefonezi. Asta te-ar fi scutit de o 
călătorie, declară ea cu răceală. Acum, că sunt 
prevenită, poți pleca. 

El avu un surâs lipsit de bucurie. 

— Nu m-ai înţeles bine, Cindy. N-am făcut tot acest 
drum pentru a te „preveni”. Sunt aici ca să mă asigur 
că Sumner nu se va apropia de tine și nu mă voi mișca 
de aici atâta timp cât nu va fi din nou în spatele 
gratiilor. Sau mort. 

Cindy simţi că pălește. 

— Nu, spuse ea în sfârșit. Nu te vreau în casa mea. 

EI îi înfruntă privirea. 

— Nu-ţi cer părerea. Ori găsim un compromis, ori 
voi recurge la forță. Tu hotărăști. 

— Voi apela la poliţie, băigui ea, înțelegând cât era 
de ridicolă. 

Jay lucra pentru Serviciile Secrete! Oamenii aceștia 
nu se sinchisesc de poliţie! 

— Voi face să fii aruncat afară, se încăpăţână ea, 
totuși. 

Fl nu făcu nici un comentariu. 

— Nu te vreau în casa mea! strigă ea în disperare de 
cauză, gata să facă o criză de nervi. 

Atunci, el înaintă spre ea și o prinse cu duritate de 
braţ, obligând-o pe tânăra femeie să-l privească. 

— Cindy, am greșit, de acord? Ti-am făcut rău și 
regret. Să lăsăm asta departe pentru o clipă și fii 
rezonabilă: Darryl Sumner este în libertate, va fi aici 
dintr-un moment în altul și a jurat să se răzbune. Ştii 
că am dreptate... privește-mă, la naiba! Ştii că am 
dreptate! 

Ea acceptă în sfârșit să ridice ochii spre el. 

— Am fost format, antrenat pentru acest gen de 
situaţie, continuă el mai calm. Eu știu cum să 
stăpânesc un om, sau chiar să-l elimin dacă trebuie să 
ajung la asta. Și te asigur că în cazul lui Sumner, treaba 
nu mi se va părea insurmontabilă. Este meseria mea și 
sunt unul dintre cei mai buni! Tu nu-l vrei pe Jay 
Garrison în viața ta? Foarte bine. Nimic nu te obligă să 
mă iubeşti, Cindy, nici măcar să mă stimezi. Esenţialul 
este să ai încredere în profesionist. 

El strânse din dinţi, așteptând răspunsul, rugându-se 
în gând ca Cindy să nu-i facă lucrurile mai dificile. 
Recursese la un bluf ca s-o intimideze; dacă chema 
poliţia, el îşi va petrece noaptea la secţie înainte de a 
fi transferat în închisoare. O'Dell detesta indisciplinaţii 
și nu va ezita să pună să-l aresteze dacă i-ar oferi 
ocazia. Jay se mira deja că la coborârea din avion nu 

fusese întâmpinat de un comitet foarte oficial. 
Superiorul lui dădea oare seama de slăbiciune, cu 
trecerea anilor? Numai dacă nu se întâmplase un 
miracol. Poate că redutabilul Spence O'Dell și-a 
recunoscut, în sfârșit, greșelile... 

EI își înăbuși un oftat de ușurare când Cindy își 
înclină capul în semn de capitulare. 

— Am avut un coșmar oribil aproape în toate 
nopțile, șopti ea, la capătul puterilor. Visez că mă 
trezesc în mijlocul nopții și el este aici. Mă privește. 
Apoi întinde mâna spre mine și eu încerc să strig, dar 
nu iese nici un sunet... 

Se cutremură. 

— Mi-e teamă, Jay. El este... 

Își ridică ochii din nou. 

— Va încerca să te omoare. 

Jay o strânse în braţe. 

— Nu te neliniști, scumpa mea. Pot să mă apăr. Şi să 
te apăr și pe tine. Ai încredere în mine, nu-i așa? 

Umbra unui surâs apăru pe buzele tinerei femei, 
șters imediat de o grimașă îmbufnată. 

— Am de ales? bombăni desprinzându-se din braţele 
lui. Această remarcă avu asupra lui Jay efectul unei 
palme. El răspunse cu aceeași bruscheţe. 

— Nu, n-ai de ales. 


KKK 

O săptămână mai târziu, el era încă acolo. 
Inevitabil, de neuitat, copleşitor! Se comporta totuși 
cu discreție, se gândea Cindy, și se simțea în siguranță. 
Chiar încetase să aibă acele coşmaruri îngrozitoare. 
Nu, nu agentul secret o deranja, ci bărbatul! Parfumul 
lui, aparatul de ras de pe raftul din baie, 
îmbrăcămintea, lucrurile lui, ici și colo, prezența lui, 
totul o tulbura. 

Ea își încruntă sprâncenele și se răzbună pe covor, 
trecând furioasă cu aspiratorul peste el. 

Să-l vadă astfel pe Garrison, zi de zi, reluându-și 
locul, regăsindu-și ușurința calmă cu care se mișca 
atunci când îl cunoscuse o făcea pe cât de furioasă, tot 
pe atât de emoţionată. 

Cindy simţea cum furia ei slăbește. 

Dar bărbatul acesta era un mincinos. Se strecurase 
în viaţa și în patul ei ca s-o trădeze mai bine după 
aceea! Cum putea să uite asta? Cum putea să se lase 
tulburată a doua oară? Cât de slabă era... 

Pe scurt, dorinţa ei pentru Jay nu-și pierduse nimic 
din forţa ei; îl iubea în continuare. Inima îi sărea în 
piept de fiecare dată când apărea sau când îi auzea 
vocea. Imaginaţia ei rătăcea din nou. 

O mișcare mai puternică a aspiratorului făcu să 
izbească o valiză de lemn sub canapea. Cindy scoase 
obiectul greu din ascunzătoarea lui, privindu-l o clipă 
cu degust. Arme, fără îndoială. 

Și brusc, în ciuda fiorului de spaimă care o 
străbătu, vru să vadă. 

Îngenunche în faţa cutiei, inspiră profund și ridică 
brusc capacul. Făcu ochii mari. 

Unelte! Nu erau decât unelte de ebenist! 

Tânăra femeie le privi fix și se întrebă: de ce oare le 
adusese Jay, de data asta? El nu mai avea nevoie să 
joace rolul unul tâmplar rătăcitor. 

Curioasă, le ridică una câte una. Erau superbe, de 
fabricaţie germană și fericitul lor posesor nu putea fi 
decât un maestru în arta sa. 

— Au aparţinut tatălui meu. 

Ea tresări ușor și descoperi la câţiva metri de ea 
privirea gânditoare a lui Jay. El se apropie și se ghemui 
în faţa ei. 

— Asta este tot ceea ce mi-a rămas de la el, în afară 
de câteva amintiri. 

Vocea lui era oare tristă și puţin răgușită? Sau 
modul cum își trecea mâna peste mânerele de lemn, 
cu tandreţe, aproape respectuos? Cindy era gata să 
plângă. 

— Nu te-am văzut niciodată folosindu-le, zise ea cu 
blândețe. 

El păru că se întoarce gânditor în timp. 

— Aceste unelte erau sacre când eram mic. Puteam 
să le privesc, dar nici vorbă să le ating. Tatăl meu 
spunea că-mi va explica modul cum să mă servesc de 

ele în ziua când voi ști să le acord respectul pe care-l 
merită. Şi-a ținut cuvântul, dar aceste unelte au rămas 
ale lui, fiind stabilit că îmi vor reveni după moartea sa. 

El făcu o pauză. 

— Este aproape o nebunie, știu, dar am sentimentul 
că folosindu-le, ar însemna să admit că este mort. 

— Doisprezece ani, nu este un doliu cam lung? 

Ar fi trebuit să se ridice și să plece. Dar îl simţea pe 
Jay atât de trist, atât de nostalgic, atât de aproape de 
ea prin suferință încât nu se putea hotărî să-l 
părăsească. 

— Am ales această meserie din cauza tatălui meu. 
Fără această... poveste, aș fi fost probabil... contabil, 
sau cine știe? ebenist, poate. 

Imaginea lui Jay Garrison purtând ochelari și 
încruntându-se în faţa unei coloane de cifre recalci- 
trante fu cât pe ce s-o facă pe Cindy să pufnească în 
râs. În schimb, nu-i fu greu să și-l închipuie pe ebenist 
și își aminti mâinile mari ale lui Jay mângâind lemnul 
galben și dându-i formă.. 

— Credeam că tatăl tău lucra în construcții. 

— Da. 

El rămase cu privirea fixată asupra uneltelor. 

— Garrison Constructions era una dintre 
companiile cele mai importante din Fort Worth. Ea 
desfășura proiecte gigantice și a suscitat intereseul 
unora și altora, în special anumitor gangsteri care 


130 


controlau domeniul imobiliar. Este mereu aceeași 
poveste: corupție, mită și deturnare de fonduri în 
detrimentul cumpărătorilor. Ei au vrut ca tatăl și 
unchiul meu să le facă jocul; tata i-a refuzat răspicat. A 
plătit-o scump. El făcu o pauză, cu maxilarele 
încleștate și Cindy trebui să se abţină să nu-și pună o 
mână compătimitoare pe umărul lui. 

— Eram la universitate, pe vremea aceea, şi îmi 
petreceam verile lucrând pe șantiere. Ştiam vag că 
tatăl meu avea dificultăţi, dar el mă asigura că totul 
mergea bine. În vacanta de Paşte, m-am întors acasă 
pentru câteva zile. Părea încordat, nervos, neliniștit. Ar 
fi trebuit să ghicesc... Dar eram eu însumi preocupat 
de o prietenă cu care voiam neapărat să mă întâlnesc. 
De aceea, am plecat mai curând decât era prevăzut. 

Clătină din cap. 

— Dacă cel puţin, mai rămâneam două zile! Dacă aș 
fi ascultat-o pe mama. Ea... 

Își ridică ochii spre cer pentru a-și înghiţi lacrimile. 

A doua zi după întoarcerea mea la universitate, 
m-a sunat poliția. Tatăl meu și unchiul meu fuseseră 
victimile unui accident. Am știut imediat că nu era 
vorba de o întâmplare. Au fost asasinați pur și simplu. 

Cindy făcu ochii mari. 

— Cine? 

— Fraţii Rascoe. Cum tata refuza să cedeze 
presiunilor lor, ei l-au eliminat. Poliţia n-a putut face 
nimic, din lipsă de probe. 

Își cufuundă privirea în cea a tinerei femei, o privire dură. 

— Atunci, am decis să adun aceste probe. Mi-am 
abandonat studiile și am preluat întreprinderea în 
speranţa că fraţii Rascoe se vor manifesta din nou. Asta 
n-a întârziat. Eu n-am avut altceva de făcut decât să-i 
prind în cursă. 

Gura lui se strâmbă într-un rictus amar. 

— Am pretins că nu m-am înţeles niciodată cu tatăl 
meu și nu ceream decât să câștig foarte multi bani. Ei 
au mușcat momeala şi mi-am petrecut un an întreg 
să-i conving de buna mea credinţă. În asemenea 
măsură încât devenisem ca un fiu pentru ei. Și când 
am strâns toate dovezile, am făcut să fie închiși pe 
viaţă totdeauna. 

Cindy tresări în faţa unei asemenea determinări. 

— Acesta a fost momentul când ai început să lucrezi 
cu O'Dell? întrebă ea. 

— O'Dell a auzit vorbindu-se despre această afacere 
și a venit să mă vadă. Se gândea că eram potrivit 
pentru anumite misiuni, sub acoperire, bineînţeles. La 
început i-am refuzat propunerea, m-am întors la 
universitate, mi-am obținut diploma, mi-am găsit o 
slujbă... Trei săptămâni mai târziu, mama a murit. 

O privi în ochi pe Cindy, ca pentru a da mai multă 
greutate a ceea ce urma să-i dezvăluie. 

— Fraţii Rascoe au ucis-o și pe ea. Am înțeles în 
sfârșit că lumea este populată de ticăloși de teapa 

acestora. Ucigași, traficanţi de droguri și încă alţii, care 
escrochează și asasinează fără a fi pedepsiţi. Atunci 
l-am sunat pe O'Dell. 

El ridică din umeri. 

— Dar asta nu mai merge, nu-i așa? conchise Cindy 
cu calm. 

Jay îi aruncă o privire uimită și ea zâmbi cu tristeţe. 

— Lucrând pentru Guvern, ai crezut că poţi să te 
răzbuni pe cei care ti-au omorât tatăl. Ai petrecut zece 
ani mințindu-i pe ceilalți, deghizându-te ca să-ți 
plătești datoria ta — cele două zile nefericite care, crezi 
tu, au costat viaţa familiei tale. Și în această acţiune 
nebună, te-ai pierdut pe tine. Ţi-ai lăsat sufletul în 
această acţiune... — și nu mai suporţi. 

Ea susținu fără să clipească privirea suferindă a lui 
Jay. 

— Poate că a sosit momentul să-l lași să plece pe 
tatăl tău şi să începi să trăieşti pentru tine. 

Și, fără să aștepte un răspuns, se ridică și părăsi 
salonul. 

Capitolul 3 


Puțin după miezul nopţii, Cindy fu trezită de 
pocnetul obsedant al unui oblon pe care vântul îl 
izbea de perete. Ploaia lovea în geamurile ferestrei și 
tânăra femeie se ghemui sub cuvertură, sperând că 
furtuna se va potoli până dimineață. 

Urmă un zgomot, la parter, apoi un altul mai 
surd, urmat de încă unul, aproape înăbuşit de data 
asta. Clanţa ușii de la intrare trebuie să fi cedat la 
forța vântului, cum se întâmpla uneori, și Jay se 
trezise fără îndoială. Cel puţin, nu va fi obligată să se 
ridice din patul ei confortabil pentru a cobori s-o 
închidă. 

Se cufundă din nou în somn... 

El o aștepta, ca în fiecare noapte, în visul ei. Era în 
picioare lângă patul ei, ameninţând-o în întuneric cu 
revolverul său. 

Ea încercă să tipe, să-l cheme pe Jay, dar nici un 
sunet nu ieși din gâtul ei. Și silueta înfricoșătoare se 
aplecă spre ea... 

Cindy se ridică brusc, cu ochii măriţi, încercând să 
alunge această viziune de groază. Dar visul nu se 
destrăma. 

El era încă acolo, mai viu ca oricând, cu faţa 
luminată de o rază de lună care-i brăzda trăsăturile, 
dându-le o paloare de coșmar. 

— Am revenit, Cindy, murmură Darryl. Ti-am spus 
că mă vei revedea. 

Ea aruncă o privire înnebunită în jurul ei. 

— Jay! articulă ea cu voce gâtuită. 

Unde era Jay? 

— Nu-ţi mai răci gura, frumoasa mea. De data asta, 
nu te va ajuta. 

Zâmbetul său se lărgi. 

— Nu mă aşteptam să-l găsesc pe canapeaua din 
salon. V-aţi certat? 

Un nou rictus neliniștitor îi deformă gura. 

— Eram aici în ziua când aţi făcut dragoste, în 
ploaie. Formaţi un cuplu frumos, în picioare lângă 
perete. Nu reacţionai niciodată așa, când eram 
împreună. Nu-mi amintesc să te fi văzut goală... 

— leşi din casa mea! strigă Cindy, în culmea furiei. 

Ea se ridică brusc în capul oaselor. 

— Unde este Jay? Ce i-ai făcut? 

— Iubitul tău este mort. 

Cuvintele rămaseră suspendate în aer și Cindy îl 
fixă pe Darryl, fără să înţeleagă, ca și cum creierul ei, 
într-un reflex de apărare, refuza să înregistreze o 
asemenea informaţie. 

— Eşti nebun, Darryl, spuse ea cu un calm 
neașteptat. Ai să-ţi sfârșești zilele într-un azil, pentru 
ce ai făcut. 

El rânji cu un aer dușmănos. 

— Nu-mi pasă! Nimic nu poate fi mai rău decât 
acești cinci ani petrecuţi în închisoare. 

El se mai apropie puţin. 

— Tot ceea ce vreau, este să te fac să plăteşti 
pentru... 

Cindy nu se gândi, ghidată doar de instinctul de 
supraviețuire care-i comanda să acționeze fără 
întârziere. Îşi adună toată puterea, sări din pat şi, 
aruncând o pernă în faţa agresorului său, se repezi 
spre ușă. Se auzi un foc, apoi Darryl se împiedică și 
căzu, după care se ridică urlând de furie. Urmă o nouă 
împuşcătură și un glont lovi peretele deasupra capului 
lui Cindy, chiar în clipa când aceasta se avântă pe 
scară. Zgomote de pași răsunară în spatele ei și ea 
coborî treptele în fugă, cu riscul de a-și frânge gâtul, 
grăbită de imaginea pistolului aţintit în spatele ei. 

Era pierdută. O va dobori cu sânge rece, fără 
dificultate, în acest culoar îngust. Dar glontul își rată 
din nou ţinta. Îngrozită, îşi pierdu echilibrul... 

Era pe punctul să se prăbușească pe parchetul de 
la parter, când un braţ ivit de nicăieri o prinse în 
căderea ei. Pe jumătate conștientă, auzi o voce de 
bărbat înjurând cu voce scăzută şi ordonându-i să se 
pună la adăpost. Cum ea nu reacţiona, o mână îi 
prinse spatele cămășii de noapte și o trase fără 
menajamente. 

— Rămâi culcată! îi comandă Jay. 

Vicleanul îl luase pe Jay prin surprindere, trăgând 
asupra lui de foarte aproape. Printr-un miracol, 
glontul, în loc să-i pătrundă în cap, nu-i atinsese 
decât pielea capului. Avea impresia că este într-o 
ceaţă. Sângele, care curgea din rana făcută de 
Sumner, îl orbea și forțele îl părăseau încetul cu 
încetul. În fine, numai Dumnezeu singur știa unde 
era arma sa! 

Dar momentul era prost ales pentru a-și pierde 
cunoștința. Misiunea lui nu era terminată atâta timp 
cât Cindy nu va fi în siguranță. Trebuia să lupte contra 
ameţelii, ca s-o apere... 

Teava pistolului lui Sumner străluci brusc în 
întuneric, în timp ce bărbatul se îndrepta încet spre 
tânăra femeie, întinsă pe podea. Jay se aruncă spontan 


137 


peste corpul lui Cindy. Dar la ce bun? Acest gest nu 
făcea decât să întârzie clipa fatidică. Deoarece Sumner 
îl va termina pe el, apoi o va omori pe Cindy. 

În concluzie, nu știuse s-o apere pe femeia pe care 
o iubea... 

Apoi, fără ca nimic să lase să se întrevadă o 
asemenea salvare, ușa de la intrare explodă sub 
izbitura violentă a unei avalanşe de bărbaţi înarmaţi. 
Urmară strigăte, o împușcătură, apoi zgomotul unui 
corp care cade greoi pe podea. Și în timp ce Jay își 
ștergea sângele care-i întuneca vederea, distinse o 
siluetă care se apleca deasupra lui, ca un înger 
răzbunător, cu faţa suptă și privirea glacială. 

El zâmbi slab și închise ochii, strângând corpul 
leșinat a lui Cindy în braţele sale. 

— Credeam că m-ai șters din listele tale, O'Dell, 
murmură el, în timp ce tensiunea acumulată îi părăsea 
încetul cu încetul mușchii slăbiţi. Eram sigur că nu-ţi 
pasă... 

O'Dell se grăbi. El mobiliză o mașină de poliţie și 
conduse el însuși, cu toate sirenele în funcţie, până la 
spital. Serviciul de urgență îi primi imediat pe Jay și pe 
Cindy. 

Jay tocmai dădea buzna în holul de la intrare al 
spitalului, gata să pretindă să i se spună care era 
camera lui Cindy, când o zări că se îndrepta spre el, cu 
un mers nesigur. 

— Ce faci în picioare? 

— Erai mort, murmură ea într-un suflu. 

— Nu încă. 

El o învălui într-o privire neliniștită. 

— Eşti sigură că poţi merge? 

Ea era îngrozitor de palidă și purta tot cămașa de 
noapte pătată de sângele lui Jay, sub impermeabilul 
care-i fusese împrumutat. O pereche de papuci prea 
mari îi acopereau picioarele goale. 

— Te simţi bine? 

— Darryl? Este...? 

— Da. Coşmarul s-a terminat. 

Ea clătină încet din cap și-și ridică privirea spre 
O'Dell, care sosea. 

— Desigur, este puţin cam târziu s-o fac, declară el 
grav, dar vă rog totuși să acceptaţi scuzele mele pentru 
încercările pe care v-am făcut să le suportati, 
domnişoară Sinclair. A fost o... greșeală. 

— Credeam că tu nu faci niciodată greșeli, 
interveni Jay. 

O'Dell îl fulgeră cu privirea. 

— Rareori pot să-mi permit un asemenea lux. 
Greșelile mele pun în joc vieţi omenești, Garrison! 

— Ai salvat-o pe a mea. Dacă nu interveneai, 
Sumner ne-ar fi omorât pe amândoi. 

— Eşti unul din agenţii mei și aveai nevoie de 
ajutor. Nu mi-am făcut decât datoria. 

Jay nu se putu impiedica să nu zâmbească. 

— Mi-am dat demisia, îţi aminteşti? M-ai concediat. 
Mi-ai spus că dacă mă întorceam aici, actionam doar 
pe cont propriu. 

De data asta, mersese prea departe. Căci dacă lui 
O'Dell nu-i plăcea să greșească, detesta şi mai mult să 
fie prins în flagrant delict de slăbiciune. Totuși, spre 
marea surpriză a lui Jay, furia superiorului său se 
transformă într-un fel de afecțiune. Da, Jay ar fi putut 
jura că văzuse o licărire de tandreţe pe fața nervosului 
său șef. 

— Ia legătura cu administraţia, spuse acesta cu 
bruscheţe. Dosarele noastre afirmă că ești încă sub 
ordinele mele. Dacă mureai noaptea asta, ar fi trebuit 
să răspund în faţa unei comisii de anchetă. Era mai 
simplu de evitat toate aceste tracasări, nu-i așa? 

Jay izbucni deschis în râs faţă de atâta rea-credinţă. 

— Începi să fii prea bătrân pentru această muncă, 
O'Dell! Amintește-ţi, mi-ai spus într-o zi că în secunda 

în care începi să te sinchisești de altceva decât de 
propria ta supraviețuire sau de stricta desfășurare a 
misiunii, este timpul să te retragi. 

— Nu-ti face griji pentru mine, Garrison. Ocupă-te 
mai curând de tine și de prietena ta. La urma urmei, 
pentru ea ţi-ai făcut griji de la început. 

— Într-adevăr, murmură Jay, privindu-l pe O'Dell 
îndepărtându-se. 

Apoi se întoarse spre Cindy, care nu se mișcase. 

— Continuu să cred că ar trebui să rămâi o zi sau 
două sub supraveghere. Ai suferit un şoc teribil... 

— Domnișoara Sinclair se simte bine, interveni un 
medic tânăr care apăru brusc în faţa lor. Cu excepţia 
durerii de cap, nu va suferi nici un efect secundar. Noi 
eram îngrijoraţi mai cu seamă de statea bebelușului. 
Când mama suferă un traumatism fizic în timpul 
primelor săptămâni de sarcină, se pot ivi probleme. 
Din fericire, totul este normal și în această privinţă. 

EI își continuă discursul, dar Jay nu-l mai asculta. O 
privea pe Cindy, care își fixa vârfurile papucilor. În 
cele din urmă, el respiră profund și o luă de braț. 

— Mulţumesc doctore. Vino, Cindy, să ne 
întoarcem acasă. Cred că tu şi cu mine avem multe să 
ne spunem. 


Nu se întoarseră în casa invadată de poliţişti, unde 
se desfășurase drama. Doi agenţi ai lui O'Dell îi 
aduseseră lui Cindy câteva lucruri și cuplul fu condus 
până la un hotel. Jay pregăti baia pentru tânăra femeie 
și aşteptă revenirea ei în cameră. Nu schimbaseră nici 
un cuvânt de când părăsiseră spitalul și Cindy părea 
teribil de rezervată. 

— Trebuie oare să răspundem întrebărilor poliţiei? 
întrebă ea. 

— Nu. O'Dell se va ocupa de tot. Afacerea este de 
resortul guvernului, acum. 

Fa clătină încet din cap și se întoarse spre fereastră, 
privind noaptea. Jay se întreba cum să abordeze 
subiectul. 

— De când ştii? 

Ea făcu un gest vag. 

— Trei săptămâni... aproape patru. 

— Înseamnă că au trecut...? 

— Aproape nouă săptămâni. 

Data plecării lui. 

În ziua aceea, în ploaie, poate... O revăzu pe 
Cindy, cu picioarele strâns înnodate în jurul lui, cu 
corpul cambrat, cu capul dat pe spate... Atât de 
frumoasă. 

Jay își trecu o mână tremurătoare prin păr. 

— Nu mi-ai fi spus, nu-i așa? 

Ea rămăsese tăcută, dar obrajii ei îmbujoraţi vorbiră 
pentru ea. Nu, n-ar fi spus nimic... 

— Eşti într-adevăr uimitoare, să ştii! Unde au 
dispărut frumoasele tale principii, oroarea ta faţă de 
minciună? Când ești cu spatele la zid, te comporti ca 
cei pe care-i defăimezi! N-ai mai mult curaj decât ei. 

De data asta, obţinu o reacţie. 

— Dacă aș fi refuzat să discut despre asta, crezi că 
m-aș găsi aici, cu tine, în acest minut? exclamă ea 
furioasă. 

— Şi dacă acest doctor nu trăda secretul, replică el 
nu mai puțin furios, mi-ai fi mărturisit adevărul? 

Ea își întoarse privirea. 

— Erai plecat. Nu credeam c-o să te mai revăd 
vreodată. 

— Ei bine, acum sunt aici. 

— Jay, aa foat măcar dragoste între noi? Tu erai în 
misiune. La urma urmei, acest copil abia dacă este al 
tău... El aparţine unui bărbat care nu există. De ce 
te-ai sinchisi de el? 

— De ce? exclamă Jay, prinzând-o de brațe ca s-o 
silească să-l privească. Vei aduce un copil pe lume, iar 
eu sunt tatăl lui, Cindy! Nu înţelegi? Acest copilaș este 
singurul lucru într-adevăr real, realmente frumos care 
mi s-a întâmplat de doisprezece ani! 

Un copil... El vedea în asta unica lui speranţă de 
a-şi părăsi viața de fantomă rătăcitoare pentru a se 
reintegra în lumea celor vii. Se termina cu minciunile 
și cu aparențele înșelătoare. În sfârşit, soarta îi oferea 
o șansă de a-şi construi o viaţă, cu o soţie, un cămin, 
un copil. 

— Ne vom căsători. 


— Bineînţeles că nu. Asta nu este o nouă misiune, 
Garrison. Este vorba de toate zilele, adevărata viață. 
N-am să mă joc cu viitorul copilului meu pentru a-ţi 
oferi un rol în plus. Panoplia de tată nu există în 
magazin! 

— Copilul tău? strigă el. Îţi place sau nu, draga mea, 
acest copil este și al meu. 

Ea îl fixă îndelung, înțelegând dintr-o dată cu 
groază că vieţile lor erau de acum înainte legate. 

— Nu face asta, Jay, murmură ea. Te implor. N-ar 
fi drept. Nici faţă de mine, nici faţă de copil. Și încă 
şi mai puţin față de tine însuţi. Noi merităm cu 
totul altceva decât o căsătorie impusă de 
împrejurări. 

— Acest copil are nevoie de un tată și eu sunt acest 
tată, replică el cu încăpățânare. 

— Şi dragostea unde este în toate astea? strigă ea. O 
căsătorie fără dragoste ar fi o nouă minciună. 

— Te înșeli, Cindy, te iubesc. Asta nu era desigur 
prevăzut, dar ceea ce simt pentru tine este mai 
puternic și mai adevărat decât tot ce am trăit în trecut. 

Cindy impietrise, cu faţa palidă și inima bătând cu 
putere. 

— Ai fi în stare de orice ca să mă convingi să te las 
să rămâi, şopti ea cu o voce gâtuită. 

— Cum poţi avea o asemenea părere despre mine? 

— Ai minţit o dată. De ce te-aș crede acum? 

— Pentru că știi, în sufletul tău, că spun adevărul. 
Nu m-am întors aici pentru a-mi continua misiunea. 
L-ai auzit pe O'Dell? Eu nu mai lucrez pentru el. Am 
părăsit totul, Cindy. Pentru tine. 

— Minciună! declară ea cu răceală. 

Jay scoase o înjurătură, în culmea exasperării. 

— Ştii care este problema ta? Eşti atât de pornită să 
surprinzi oamenii în flagrant delict de minciună, încât 
nu mai recunoști adevărul nici măcar atunci când te 
priveşte drept în ochi. 

— Care adevăr? Al tău? Dar tu ai zeci de adevăruri! 
Cum poţi să-mi reproșezi că mă îndoiesc de tine? 

El își clătină capul cu amărăciune și se aşeză pe 
marginea patului, în timp ce lucrurile i se lămureau. 

— Ne faci să plătim ceea ce ai luat drept înșelătorii, 
Cindy. Aceea a mamei tale, o copilă speriată care nu 
s-a crezut capabilă să-și crească singură copilul, aceea 

a unchiului și a mătușii tale, un cuplu îndemnat de 
cele mai bune intenţii pe care tu nu-i ierti că s-au 
temut să-ţi spună adevărul. Ce ai devenit, Cindy? O 
femeie îngrozită, gata mai curând să întoarcă spatele 
fericirii decât să-și asume riscul de a suferi. 

Cindy pălise. 

— Nu amesteca trecutul în toate astea. N-are nici o 
legătură cu... 

— Bineînţeles că are! Ce vei face? O să permiti altui 
bărbat să crească el copilul meu? Și ce-i vei spune când 
va crește? Vei păstra acest teribil secret pentru tine, 
rugându-te în fiecare zi ca adevărul să nu fie niciodată 
descoperit? 

— Nu știi ce vorbeşti! 

— Ştiu suficient pentru a ghici ce intenţionezi să 
faci. Dar te voi impiedica: nu vei fugi de mine cum ai 
făcut cu părinții tăi. 

O înfruntă fără tandrete... 

— Ei te-au lăsat să pleci fără să se lupte, Cindy. Să 
nu-ți imaginezi că am să-i imit. Nu vei scăpa niciodată 
de mine. Niciodată! 

Capitolul 9 


„Nu vei scăpa niciodată de mine! Niciodată!” 

Cindy se înfioră și degetele i se crispară involuntar 
pe volanul mașinii sale. 

Se strecurase afară din hotel la revărsatul zorilor, 
convinsă că Jay se va trezi imediat şi se va lansa în 
urmărirea ei, ca un animal care își pândește prada. Dar 
avusese timp să sară într-un taxi ca să ajungă la mașina 
ei aflată în faţa casei, fără ca nimeni s-o oprească din 
drum. 

De atunci, era la volan. Conducea orbește. Fără un 
scop precis. Singura ei grijă era să fugă, să plece cât 
mai departe posibil de Jay. 

N-avea nici cea mai mică idee de măsurile pe care 
le va lua ca s-o găsească. Va face oare apel la 
misterioasa lui agenţie guvernamentală? Un om atât de 
puternic ca Spence O'Dell putea probabil să ridice 

baraje pe toate șeselele statului în câteva ore. Se va 
afișa fotografia ei în toate comisariatele și birourile de 
poliţie din regiune. 

Această idee o făcu să surâdă. Fiindcă era nevoită să 
admită că Jay nu greșea întru totul. Purta în ea copilul 
lui Garrison și încerca să-l deposedeze de el fugind; 
ori, faţă de o asemenea situaţie, orice bărbat demn şi 
responsabil nu putea decât să se lupte pentru a i se 
recunoaște dreptul. În mod special Jay, a cărei 
existență nu era decât un păienjeniș de minciuni şi de 
tragedii. Pentru el, să vadă scăpându-i șansa nesperată 
de a începe o nouă viaţă echivala cu prăbușirea într-un 
abis. Violenţa reacției lui din ajun, nu era așadar deloc 
uimitoare. 

Îi spusese că o iubea. Și, curios, îl credea. Dar nu 
asta era problema. Nu, problema consta în faptul că o 
minţise. Nu-i minţi pe cei pe care-i iubeşti. 

Desigur. Dar și ea minţise. 

Îi ascunsese intenţionat lui Jay faptul că era 
însărcinată. 

În nici un moment nu avusese intenţia să-i anunţe 
sarcina lui Jay. Chiar și atunci când reapăruse brusc, 
părăsindu-și serviciul pentru a veni s-o protejeze. 
Niciodată nu se gândise să-i spună adevărul. 

Cine era ea deci, de acum înainte, pentru a-și 
permite să-i judece pe toţi acei care o minţiseră încă 
din copilărie? Nu cedaseră oare acelorași motive 
greşite ca și ea? Lașitatea, teama sau nesiguranța erau 

fără îndoială la originea tuturor acestor disimulări, 
tuturor acestor aranjamente cu realitatea. Era dificil, 
uneori, să facă diferenţa între ceea ce este drept și 
ceea ce nu este. Mai penibil încă de a face planuri cu 
douăzeci sau treizeci de ani inainte pentru a evalua 
consecinţele viitoare ale alegerilor prezente. Se trăia 
probabil cu speranţa confuză și cinceră că, atunci când 
copiii vor creşte, vor înțelege. 

Poate că fiecare făcea pur și simplu tot ce-i stătea în 
putință. 

Angajă mașina pe aleea casei mari și albe, cu inima 
bătând cu putere. Nu se gândise dinainte la această 
întoarcere în locurile copilăriei sale. Instinctul o 
condusese până aici. Asemenea unui animal rănit, 
speriat, revenise acolo unde știa că va fi întotdeauna 
bine venită, în ciuda a tot ce se întâmplase. 

Opri la distanță și cercetă un timp locuinţa care o 
văzuse crescând. 

Obloanele verzi fuseseră proaspăt revopsite și 
grădina răspândea parfumul florilor. Totul era liniștit 
și tihnit aici. Un liman de pace în mijlocul 
frământărilor și suferințelor. 

Iși lăsă mașina la umbra unui stejar mare și înaintă 
spre peron cu pași înceţi și șovăitori. Dar, pe măsură 
ce se apropia de intrare, simţea că-și recapătă curajul 
și forţele. 

Ușa era deschisă și ea se opri pe prag câteva 
minute, dându-și timp să se pătrundă de acest univers 
liniștitor. Apoi, respiră profund și pătrunse în casă. 

Un miros de prăjitură cu ciocolată plutea în toate 
camerele. Recunoscu imediat mirosul care o 
întâmpina odinioară la întoarcerea de la școală sau 
când invita micile ei prietene să-și sărbătorească 
aniversarea. 

Salonul era pustiu și Cindy făcu încet înconjurul 
încăperii, regăsind obiectele de odinioară. Coșul 
Evelynei era aşezat ca de obicei lângă canapeaua largă, 
plin de gheme de lână și de andrelele de tricotat pe 
care mătușa ei — nu, mama ei — le regăsea în fiecare 
seară. Masa de bridge era la locul ei, acoperită de 
piesele jocului de puzzle căruia Tom îi consacra ore 
întregi. Era una din marile sale pasiuni, şi, împreună, 
își petrecuseră numeroase seri unul lângă altul 
reconstituind imaginea arhitecturii impozante a castelului 
de la Versailles, sau a celui oriental din Taj Mahal. 

leşi din salon şi urcă scara, lăsându-și mâna să 
alunece de-a lungul balustradei de lemn, asaltată de 
amintiri de o precizie uluitoare. Se revedea, fetiță, 
trecându-și discret faţa mică printre stâlpii balustradei, 
în dimineața de Crăciun, admirând bradul iluminat și 
comorile răspândite în jurul lui. 

Culoarul care ducea la camere nu se schimbase nici 
el și aceeași succesiune de fotografii de-ale ei decorau 
peretele, retrasând marile etape ale vieţii sale. 

În sfârșit, ajunse în faţa ușii camerei sale. Și aici, 
timpul părea că se oprise. Animalele ei de pluș erau 
încă aliniate pe mica bancă din dreapta ferestrei. 
Biblioteca adăpostea încă poveștile şi romanele care-i 
populaseră copilăria și adolescența cu personaje 
captivante. Regăsea mirosul familiar de cedru și de 
vanilie. 

În momentul acela, bătrânul prepelicar al lui Tom 
apăru în prag, privind-o pe Cindy, cu un ochi surprins, 
înclinând capul... 

— Brownie, exclamă tânăra femeie îngenunchind 
lângă câine pentru a-l lua în braţe. Ce mai faci? ţi-am 
simțit lipsa, să știi! 

Cu limba lui roză și aspră, animalul îi linse nasul și 
Cindy izbucni în râs. 

— Unde este mama, Brownie? șopti ea. Spune-mi 
unde este. 

Câinele merse cuminte cu pași mărunți până la 
fereastră și întoarse botul ca pentru a-și invita stăpâna 
să-l urmeze. Evelyne își făcea de lucru în grădina de 
zarzavaturi şi umplea coșul pus lângă ea cu legume 
proaspăt culese. 

Cindy îşi simţi toată fiinţa răscolită privind-o pe 
femeia care o crescuse, o iubise timp de aproape 
douăzeci și opt de ani. Nu Evelyne veghease oare 
noapte și zi asupra fetiţei ei? Nu ea își petrecuse ore 
întregi confecţionând costume pentru sărbătorile 
școlare? Evelyne fusese totdeauna acolo pentru 


151 


copila ei, gata s-o consoleze, s-o asculte când căuta 
o ureche atentă, pe cineva căruia să se confeseze. 

Evelyne fusese singura mamă pe care o avusese 
vreodată. lubitoare și înțelegătoare, o mamă care nu-i 
lipsise niciodată. 

Cindy cobori scara și intră în bucătărie. În aceeași 
clipă, ușa dinspre grădină se deschise și Evelyne 
Pattison se opri, împietrită. 

— Cindy! murmură ea, ca și cum nu îndrăznea să-și 
creadă ochilor. 

— Bună ziua, răspunse tânăra femeie, vag, ezitantă. 
Eram... hm... prin apropiere și... 

Evelyne înaintă spre ea, cu braţele întinse. 

— Eram atât de neliniștită. .. 

— S-a terminat, acum. El a... plecat. Pentru 
totdeauna. 

Apoi, fără să se mai gândească, se aruncă în braţele 
mamei. 

— Am fost atât de proastă și de rea, bâigui ea, 
râzând și plângând în același timp. Eu... imi pare rău. 

— Am făcut o prăjitură cu ciocolată, o întrerupse 
Evelyne cu blândeţe. Preferata ta. 

Cindy nu se putu împiedica să nu râdă. 

— Ştiu. Miroase bine în toată casa. 

Ea își înghiţi lacrimile pe care le simţea urcând din 
nou. 

— Oh, mamă... s-au întâmplat atâtea lucruri... și 
nu știu ce să fac! 

— Eşti acasă, acum, șopti mama sa mângâindu-i 
părul. Totul va fi bine. 

Se auzi o mișcare lângă ușă și Cindy îl descoperi pe 
Tom Pattison. Avea același aer uluit ca soţia lui puțin 
mai devreme și această expresie o înduioșă pe Cindy. 
Nici măcar nu încercă să-și șteargă lacrimile care-i 
curgeau pe obraji. 

— Bună ziua tată, spuse ea într-un hohot de plâns. 
M-am întors. 


Era târziu când Cindy sosi în faţa casei sale. Și în 
timp ce gara mașina pe alee, singurătatea o apăsă, 
brusc. 

Își scoase mica valiză din portbagaj și se îndreptă 
spre spatele casei. Cât de goală şi de rece i se va părea 
casa! Mai mult decât după prima plecare a lui Jay. Pe 
vremea aceea, avea furia ei ca s-o încălzească. Astăzi, 
ce-i rămăsese? 

Surâse și își mângâie cu blândeţe pântecele care se 
rotunjea deja. Oh, abia vizibil, dar nu va mai dura mult 
până când va trebui să-și cumpere noi haine. Nu, nu 
era singură. Purta o viaţă. O viaţă care va înflori în ea, 
înainte să vadă lumina zilei... 

Se smulse din reveria ei. Trebuia să-și păstreze 
capul limpede, să regăsească simţul realităţii și, mai 
întâi, să dea câteva telefoane. Habar n-avea cum să-l 

găsească pe Spence O'Dell, dar poliţia locală va putea 
probabil s-o informeze. Într-un fel sau altul, trebuia 
să-l contacteze pe acest om. Deoarece era singura ei 
legătură cu... Jay. 

Cindy înlemni brusc. 

Tocmai își dăduse seama că era cineva în casă. 

Împingând ușa-fereastră a bucătăriei, zărise 
licărirea unei lămpi în salon. Auzi atunci trosnetul 
focului în şemineu. Apoi un alt zgomot, familiar deși 
total neobișnuit între acești pereţi: cel al unui 
glaspapir trecând peste o suprafață de lemn. 

Poate că Bob intrase în casă pentru a termina tocul 
ferestrelor... 


Jay n-o auzi intrând. 

Era prea absorbit să lustruiască un mic leagăn în stil 
victorian. 

Cutia cu unelte a tatălui său fiind deschisă lângă el, 
Cindy îl văzu alegând o mică rindea și lucrând prudent 
ca să îndrepte o mică imperfecţiune. Apoi, păru total 
satisfăcut. 

Emoţionată până la lacrimi, tânăra femeie traversă 
camera și-i atinse încet umărul. El tresări ușor și își 
ridică ochii albaștri spre ea. 

— Este minunat, murmură ea, îngenunchind 
lângă el. 

— Am găsit fotografia într-una din cărţile tale de 
decoraţiuni, răspunse el cu o voce puţin răgușită. 
Originalul se găsește într-un muzeu din Virginia. 

— Este o muncă uriașă. Trebuie să-ţi fi luat zile și 
nopţi! 

— El zâmbi cu tristeţe. 

— Voiam să-l termin înainte de a pleca. 

Inima lui Cindy se strânse. 

— Să pleci? 

— Nu te neliniști, nu voi mai reveni să te plictisesc, 
de data asta. 

El ridică din umeri. 

— La urma urmei, ce drept am oare să mă impun în 
viața ta și să pretind să-mi oferi dragoste dacă nu simţi 
nimic pentru mine? Asta nu este fericire. 

— Şi dacă ţi-aș cere să rămâi? șopti ea luând mâna 
lui Jay. 

El se ridică, întorcându-i spatele ca pentru a-și 
ascunde faţa. 

— Nu vreau mila ta, Cindy. Pot să suport orice, dar 
nu asta. Te voi ajuta să crești copilul. Nu va trebui 
decât să ceri pentru a obține orice. Dar mai cu seamă 
să nu crezi că-mi datorezi ceva. Prefer să mă urăști, mai 
degrabă, decât să te văd prefăcându-te că mă accepți. 
Am obosit de toate aceste minciuni, de prefecătorii. 
Vreau o familie care să mă iubească realmente, sau 
nimic. Şi ştim amândoi putina stimă pe care o ai 
pentru mine. 

— Te înșeli, Jay, spuse ea cu blândeţe. 

Ea îşi puse cu tandrete mâinile pe umerii 
însoţitorului ei și-l privi liniștită. 

— Te iubesc, Jay. Această dragoste este la fel de 
reală cum este copilul pe care-l simt crescând în mine. 
Copilașul tău. Copilașul nostru. De data asta, nu este 
vorba de o iluzie. Te iubesc și nu vreau să pleci. 
Niciodată. 

El stătea acolo, nemișcat, cu privirea neliniștită 
cercetând sufletul lui Cindy. 

— Vreau să mă iei de soţie, să trăieşti cu mine şi să 
mă ajuţi să creştem copilul nostru, continuă ea cu un 
zâmbet senin. Vreau să simt corpul tău alături de al 
meu, când adorm. Vreau să râd și să plâng cu tine, să 
îmbătrânesc cu tine, Jay Garrison. Mai mult decât 
orice, vreau să te aud spunându-mi că mă iubești. 

— Spune-mi că mă iubeşti, murmură Jay. Spune-o 
din nou. 

Fl netezi părul răvășit al lui Cindy şi se cufundă în 
ochii ei verzi, încă neîndrăznind să creadă în fericirea 
lui. Corpul tinerei femei se odihnea între braţele lui, 
încă ameţit de plăcerile dragostei şi zâmbetul lui 
Cindy exprima o deplină plenitudine. 

— Aș fi crezut că ghiciseși, răspunse ea plimbându-și 
degetele în lungul spatelui tatălui copilului lor. 

— Îmi place să te aud spunând-o. 

— Te iubesc. 

— Încă. 

— Te iubesc. 

Se aplecă asupra buzelor lui Cindy şi o sărută cu 
tandrete. 

— Şi eu te iubesc. 

Era un sentiment atât de ciudat... Pentru prima 
dată după ani de zile, Jay Garrison era în sfârșit el 
însuși și nimeni altcineva. Femeia minunată pe care o 
îmbrățișa era a lui, pe viață. O femeie din carne și 
sânge, la fel de vie ca și copilul pe care-l purta. 

— Încă nu pot să-mi imaginez că bebelușul meu 
este ghemuit undeva în tine. 

Se lăsă să alunece în pat și își puse buzele pe 
pântecele lui Cindy. 

— Când vom putea să-l simţim mișcând? 

Ea râse încet. 

— Nu fi atât de grăbit. Înainte de a se termina totul, 
voi fi grasă, dizgrațioasă și într-o dispoziţie groaznică. 
Vei vedea că a fi căsătorit cu o femeie însărcinată nu 
este o partidă de plăcere. 

— O să-mi placă la nebunie să fiu căsătorit cu o 
femeie însărcinată, Cindy Sinclair. 

— Cindy Pattison, murmură ea. 

— Cindy Garrison. 

Mângâie din nou pântecele iubitei sale. 

copilul? 

— Tata şi mama? Sunt nebuni de bucurie la ideea de 
a deveni bunici. Vreau atât de mult să-i cunoști. Sunt 
minunati, să știi. 

Clătină încet din cap. 

— Cum am putut fi atât de proastă? 

— Uită toate astea, scumpo. Pagina s-a întors. 

Ea rămase gânditoare câteva clipe. 

— I-am făcut o vizită tatălui meu, în timp ce eram 
acolo. Tatălui meu adevărat, vreau să spun. 

— Judecătorul? exclamă Jay, surprins. 

— Voiam să-l oblig să mă privească și să admită în 
sfârșit că are o fiică. Că sunt o ființă umană, nu numai 
o complicaţie de care s-a debarasat plătind. 

— Şi? întrebă Jay. 

Ea ridică din umeri cu un aer trist. 

— Este bătrân, Jay, şi infirm. A fost victima unei 
grave crize cardiace, anul trecut, de atunci, este în 
convalescenţă prelungită într-o casă de odihnă. l-am 
vorbit despre Marylin, despre copilul ei: nu-și amintea 
nici de una, nici de cealaltă. 

— Cum ai reacţionat? 

— Am avut impresia că fusesem înșelată. 

Făcu o pauză, apoi zâmbi. 

— M-am dus acolo ca să-i cer socoteală... dar n-am 
văzut decât un biet om bolnav care-și pierde memo- 
ria... 

Ridică din nou din umeri. 

— Toate astea nu mai au importantă. M-am eliberat 

în sfârșit de ranchiună și de furii acumulate. Acum, 
trăiesc. 

Jay dădu frâu liber bucuriei sale. 

— Ştii ce vom face? 

Cindy avu acel mic surâs maliţios care-l cucerise 
din prima clipă. 

— Am o mică idee... 

Jay izbucni în râs şi o sărută pe tânăra femeie. 

— Te iubesc. 

— Şi eu te iubesc, Garrison. Și vom face tot ce vei 
dori, şopti ea, ștrengară, strecurându-și brațele în 
jurul gâtului lui Jay. Tot ce vei dori... 


Sfârşit 

